
Omilii despre pocăinţă 



OMILIA INTAI 



Despre pocăinţă 

V-ati gândit, oare, la mine în timpul cât am fost desp ărţit de voi? Eu nici o 
clipă nu v-am putut uita! Am părăsit oraşul, dar amintirea voastră nu m-a 
părăsit. După cum cei îndrăgostiţi poartă cu ei, oriunde s-ar duce, chipul cel 
dorit, tot aşa şi eu, îndrăgostit de frumuseţea sufletului vostru, am purtat mereu 
cu mine frumuseţea lui. Şi după cum pictorii, când fac tabloul cuiva, amestecă 
fel de fel de culori, tot aşa şi eu am zugrăvit chipul sufletului vostru, 
amestecând, ca pe nişte felurite culori de virtute, şi râvna voastră la slujbele din 
biserică, şi ascultarea cu dragoste a predicii, şi bunăvoinţa voastră pentru 
predicator, şi toate celelalte fapte bune. Puneam înaintea ochilor minţii mele 
tabloul acesta, şi el îmi uşura durerea despărţirii. Vă purtam mereu în suflet: şi 
când stăteam în casă, şi când mă ridicam din pat, şi când eram în călătorie, şi 
când mă odihneam, şi când ieşeam din casă, şi când intram. Visam mereu 
chipurile voastre dragi; nu numai ziua, ci şi noaptea mă hrăneam cu aceste 
chipuri. Trăiam aievea cuvintele lui Solomon: "Eu dorm, dar inima mea 
veghează.(Canta.vGSL Cântărilor 5,2) 

Nevoia de somn îmi lipea pleoapele, dar tirania dragostei de voi îmi ţinea 
deschişi ochii minţii mele. De multe ori mi se părea că vorbesc cu voi în vis. Aşa 
e sufletul ! Visează noaptea ce gândeşte ziua. Asta s-a întâmplat şi cu mine. 
Nevăzându-vă cu ochii trupului, vă vedeam cu ochii dragostei. Nefiind între voi 
cu trupul, eram printre voi cu dragostea şi-mi sunau mereu în urechi aclamaţiile 
şi aplauzele voastre. De aceea, cu toate că boala trupului mă silea să stau mai 
mult la ţară, cu toate că aerul de acolo era de folos sănătăţii trupului meu, totuşi 
puterea dragostei nu m-a lăsat să-mi prelungesc şederea. A strigat la mine şi nu 
s-a oprit din strigăt până ce nu m-a înduplecat să mă ridic din pat înainte de 
vreme; m-a sfătuit să socotesc prezenţa mea între voi şi sănătate, şi bucurie, într- 
un cuvânt, binele meu. Şi m-a convins. Am preferat să plec, având încă în mine 
rămăşiţele bolii, decât să mai port încă mult timp în suflet durerea despărţirii, 
până ce mă voi fi făcut pe deplin sănătos. Şi auzeam acolo, la ţară, şi dojanele pe 
care mi le aduceau desele voastre scrisori. Şi priveam cu tot atâta drag pe cei ce 
mă dojeneau, ca şi pe cei ce mă lăudau. Tocmai dojanele acelea îmi arătau cât de 
tare mă iubiţi. De aceea m-am sculat şi am plecat. De aceea n-am putut să vă 
scot nicicând din sufletul meu. 

Dar ce lucru de mirare că eu, pe când eram la tara si ma bucuram de tihna, 
mi-aminteam de voi, când Pavel, fiind înlănţuit, întemniţat, în faţă cu mii şi mii 
de primejdii - dar se simţea în temniţă ca într-o livadă -, îşi aducea aminte de 
fraţii lui şi le scria: "Precum îmi este drept să cuget aceasta despre voi, pentru 
că vă am în inima mea, in lanţurile mele, în apărarea mea şi în adeverirea 

Evangheliei" ? (Fii. 1,7) Pe dinafară lanţul duşmanilor, pe dinăuntru lanţul dragos- 
tei de ucenici. Lanţul cel din afară, făurit din fier; lanţul cel dinăuntru, ţesut din 
dragoste. Pe acela Pavel îl lepăda adeseori, dar pe acesta niciodată nu 1-a 
aruncat. Şi după cum femeile care au născut şi au ajuns mame sunt legate 
necontenit de copiii pe care i-au născut, oriunde ar fi ele, tot aşa şi Pavel; dar, 
mai bine spus, Pavel era mai puternic legat de ucenicii lui, cu atât mai mult cu 
cât naşterile duhovniceşti sunt mai puternice decât naşterile trupeşti. Şi Pavel nu 
i-a născut numai o dată, ci chiar de două ori pe aceiaşi ucenici, că striga, 
spunând: "Copiii mei, pentru care sufăr iarăşi durerile naşterii". (Gal.4,19) Cu o 
femeie nu se poate întâmpla niciodată asta, nici n-ar putea naşte din nou acelaşi 
copil; Pavel însă a suferit ceea ce nu se poate vedea în natură: a născut din nou 
pe cei pe care-i născuse o dată şi a suferit cu ei iarăşi durerile groaznice ale 
naşterii. De aceea, voind să-i mişte, le spunea: "...pentru care sufăr iarăşi 
durerile naşterii". Aproape că le spunea: "Fie-vă milă de mine! Nici un fiu nu 
împovărează a doua oară pântecele mamei cu durerile naşterii, aşa cum voi mă 
siliţi să sufăr". Naşterile cele trupeşti durează câtăva vreme; trec după ce 
copilul a ieşit din pântecele mamei; cât despre naşterile cele duhovniceşti 
însă, nu-i aşa; durează luni întregi; uneori aceste dureri au ţinut un an întreg, şi 
Pavel tot n-a născut pe cei zămisliţi, în naşterile trupeşti numai trupul suferă 
dureri; în naşterile cele duhovniceşti durerile nu muncesc pântecele, ci sfâşie 
însăşi tăria sufletului. 

Şi ca să afli că naşterile cele duhovniceşti sunt mai chinuitoare, te întreb: 
Cine a dorit vreodată să sufere iadul pentru copiii pe care i-a născut? Pavel, însă, 
nu numai că preferă să sufere iadul, dar chiar se roagă să fie anatema de la 
Hristos numai ca să poată naşte pe iudei pentru Hristos. (Romani 9, 3.) 

Pentru ei suferea necontenit durerile naşterii; iar pentru că nu putea să-i 
nască, se plângea, zicând: "Mare îmi este întristarea şi necurmată durerea în 
inima mea"; (Romani 9,2) iar în altă parte, iarăşi: "Copiii mei, pentru care 
sufăr iarăşi durerile naşterii până ce Hristos va lua chip în voi' '. (Galateni 4,19) 

Care pântece a fost mai fericit decât acela care a putut naşte astfel de 
copii, încât să aibă în ei pe Hristos? Care pântece a fost mai roditor decât acela 
care a născut întreaga lume? Care pântece a fost mai puternic decât acela care a 
fost în stare ca, pe cei o dată născuţi şi crescuţi, dar avortaţi, să-i nască iarăşi şi 
să-i plăsmuiască din nou? Asta n-o poate face naşterea trupească! 

Dar pentru ce apostolul n-a spus: "Copiii mei, pe care vă nasc iarăşi, din 
nou", ci: "pentru care sufăr iarăşi durerile naşterii", deşi în altă parte spusese 
că-i naşte: în Hristos Iisus v-am născut"? {\ Corinteni 4,15) 

In acest din urmă text, Pavel a vrut să arate numai înrudirea; în celălalt 
text, a căutat să arate şi durerile naşterii. 

Dar pentru ce-i numeşte copii, când încă nu i-a născut? Că dacă suferă 
durerile naşterii, înseamnă că încă nu i-a născut. Pentru ce, dar, îi numeşte copii? 

Ca să arate că nu aceste dureri de naştere sunt durerile pe care le -a avut 
când i-a născut; iar cuvintele acestea erau îndestulătoare să-i ruşineze. "V-am 
fost odată tată!, le spune Pavel. Am îndurat pentru voi durerile de naştere, pe 
care trebuia să le îndur. Aţi fost odată copiii mei. Pentru ce, dar, mă siliţi să 

sufăr a doua oară durerile naşterii? Destule sunt durerile naşterii celei de la 
început. Pentru ce mă chinuiţi iarăşi cu dureri de naştere?". Lui Pavel îi 
pricinuiau tot atât de mari dureri şi cei care încă nu credeau, ca şi credincioşii 
care cădeau. Era chinuitor să vadă că trec iarăşi la necredinţă, după ce se 
împărtăşiseră cu nişte taine aşa de mari. De aceea, pentru că durerea era ascuţită 
şi strigătele de durere mai puternice decât ale unei femei ce naşte, zicea: "Fiii 
mei pentru care sufăr iarăşi durerile naşterii până ce Hristos va lua chip în 
voi". (Galateni 4,19) 

Grăia aşa, pentru că voia să le şi întărească încrederea, dar să-i şi 
înfricoşeze, îi înfricoşa şi le băga spaimă în suflet, spunându-le că Hristos n-a 
luat chip în ei; şi iarăşi căuta să întărească în ei încrederea, spunându-le că e cu 
putinţă ca Hristos să ia chip în ei. Cuvintele: "până ce va lua chip în voi" arată şi 
una, şi alta: şi că n-a luat încă chip în ei, dar că e cu putinţă totuşi să ia chip. 
Dacă n-ar fi fost cu putinţă, în zadar le-ar fi spus: "până ce va lua Hristos chip 
în voi"; i-ar fi nutrit cu speranţe deşarte. 

Ştiind dar acestea, să nu deznădăjduim nici noi, dar nici să ne trândăvim. 
Amândouă sunt pierzătoare. 

Deznădejdea nu-1 lasă pe cel căzut să se scoale, iar trândăvia îl culcă la 
pământ pe cel în picioare. Una ne lipseşte de bunătăţile ce le putem avea; 
cealaltă nu ne lasă să scăpăm de păcatele ce ne apasă. Trândăvia ne aruncă jos, 
chiar de-am fi în cer; deznădejdea ne pogoară în adâncul păcatului; dar 
îndepărtarea deznădejdii ne face să ne ridicăm repede din adâncul acela. 

Să-ti spun câtă putere au şi una şi alta! Diavolul la început a fost bun; 
trândăvindu-se şi deznădăjduind a ajuns atât de rău, că nu s-a mai putut ridica 
din răutatea lui. Că a fost bun, ascultă ce spune Hristos: "Văzut-am pe satana ca 
un fulger căzând din cer ".(Luca 10,18) 

Comparaţia cu fulgerul arată şi vieţuirea lui strălucită de mai înainte, şi 
iuţeala căderii sale. 

Pavel a hulit, a prigonit, a ocărât; dar pentru că s-a sârguit şi nu a 
deznădăjduit, s-a ridicat şi a ajuns egal cu îngerii; Iuda a fost apostol; dar pentru 
că s-a trândăvit, a ajuns vânzător. 

Tâlharul, iarăşi, după o atât de mare răutate, pentru că nu a deznădăjduit, a 
intrat înaintea tuturor celorlalţi în rai.(Luca, 23, 43) 

Fariseul, încrezându-se, a fost pogorât din înălţimea virtuţii lui; vameşul, 
nepierzându-şi nădejdea, aşa s-a îndreptat, că a lăsat în urmă pe fariseu.(Luca 
18,10-14) 

Vrei sa-ti arăt chiar un oraş întreg care a făcut asta? Aşa s-a mântuit întreg 
oraşul ninivitenilor; şi doar sentinţa pronunţată de Dumnezeu asupra 
ninivitenilor era de natură să-i ducă la deznădejde, că nu le spusese: "Dacă vă 
pocăiţi, scăpaţi!", ci de-a dreptul: "încă trei zile şi Ninive va fi nimicită ".(Iona 
3,4) ' 

Dar cu toate că Dumnezeu îi ameninţase, cu toate că profetul le strigase, 
cu toate că sentinţa nu îngăduia amânare, nici drept de apel, ninivitenii nu au 
deznădăjduit, nici nu şi-au pierdut bunele nădejdi. De asta Dumnezeu nu le-a 
pus condiţie, nici nu le-a spus: "Dacă vă pocăiţi, scăpaţi", ca şi noi, când auzim o 

sentinţă a lui Dumnezeu, pronunţată fără drept de apel, nici atunci să nu 
deznădăjduim, să nu ne descurajăm, având în fată pilda ninivitenilor. 

Iubirea de oameni a lui Dumnezeu o poţi vedea nu numai de acolo că a 
făcut pace cu cei care s-au pocăit, deşi sentinţa pronunţată asupra lor era fără 
drept de apel, ci şi de acolo că sentinţa era definitivă. 

Dumnezeu a făcut asta, voind să le mărească frica şi să-i trezească din 
marea lor trândăvie; iar timpul pocăinţei arată nespusa iubire de oameni a lui 
Dumnezeu. Căci, ce puteau face cele trei zile, ca să şteargă o atât de mare 
răutate? Vezi că şi aici se arată purtarea de grijă a lui Dumnezeu? Ea a ajutat mai 
mult la mântuirea oraşului. 

Ştiindu-le pe acestea, să nu deznădăjduim niciodată. 

Nici o armă a diavolului nu-i atât de tare ca deznădejdea. 

Diavolul nu se bucură atâta când păcătuim, cât se bucură când dez- 
nădăjduim . Ascultă! Pavel s-a temut mai mult de căderea în deznădejde a 
desfrânatului din Corint decât de păcatul lui. Scriindu-le corintenilor, le grăia 
aşa: "îndeobşte se aude că la voi este desfrănare, şi aşa desfrănare cum nici la 
păgâni nu se pomeneşte". (I Corinteni 5, l.) 

N-a spus: "cum nici la păgâni nu se săvârşeşte", ci: "nu se pomeneşte": 
"fapta pe care păgânii n-o pot suferi nici cu numele, pe aceea voi îndrăzniţi să o 
săvârşiţi". "Şi v-ati semeţit". (1 Corinteni 5, 2.) 

Pavel n-a spus: "Acela s-a semeţit", ci, lăsând la o parte pe cel ce a 
păcătuit, vorbeşte cu cei sănătoşi. Aşa cum fac şi doctorii: lasă la o parte pe cei 
bolnavi şi vorbesc mai mult cu rudele bolnavilor. Corintenii erau vinovaţi de 
semetie pentru că nu l-au mustrat pe cel ce păcătuise, nici nu l-au pedepsit. 
Pavel a făcut părtaşi şi pe corinteni la păcat, pentru ca să vindece mai repede 
rana. 

Cumplit lucru este să păcătuieşti dar cu mult mai cumplit, să te lauzi cu 
păcatele. 

Dacă lăudându-te cu dreptatea, pierzi dreptatea, apoi cu mult mai multă 
pagubă ai dacă te lauzi cu păcatele; păcatul acesta e mai mare decât păcatele cu 
care te lauzi. De aceea spune Domnul: "Când veţi face totul spuneţi: Slugi 
netrebnice suntem". (Luca 17, 10). 

Deci, dacă trebuie să se smerească cei care îndeplinesc toate poruncile, 
apoi cu mult mai mult cel ce păcătuieşte trebuie să plângă şi să se numere printre 
cei din urmă. Aceasta, arătând-o Pavel, spunea: "N-ar fi trebuit, oare, mai 
degrabă să plângeţi?". (1 Corinteni 5, 2) 



Ce spui. Pavele? A păcătuit altul şi să plâng eu? 



- Da, răspunde Pavel. Suntem legaţi unii de alţii ca mădularele de trup. La trup, 
dacă e rănit piciorul, simte durerea şi capul. Şi ce este mai de preţ decât capul? 
Şi totuşi capul uită de vrednicia sa în timp de nenorocire. Fă şi tu tot aşa! 

De asta şi Pavel ne îndeamnă "să ne bucuram cu cei ce se bucură şi să 
plângem cu cei ce plâng" ( Romani 12, 15); de asta le şi spune corintenilor: "N- 

ar fi trebuit, oare, mai degrabă să plângeţi, ca să fie scos din mijlocul vostru cel 
ce a făcut fapta aceasta?". (I Corinteni 5, 2) 

N-a spus: "N-ar fi trebuit, oare, mai degrabă să vă străduiţi?'. 

- Dar ce? 

"N-ar fi trebuit oare, mai degrabă să plângeţi? " ca şi cum o boală 
obştească, ciuma, ar fi cuprins tot oraşul. Aproape că le-a spus: "E nevoie de 
rugăciune si mărturisire ca să piară boala din tot oraşul". Ai văzut câtă frică a 
atârnat Pavel deasupra capetelor lor? Deoarece corintenii socoteau c ă răul se 
mărgineşte numai la cel ce săvârşeşte păcatul, de aceea Pavel îi face atenţi, 
spunându-le: "Oare, nu ştiţi că puţin aluat dospeşte toată frămăntătura? " .{l 
Corinteni 5, 6) 

Cuvintele lui Pavel au acest înţeles: "Dacă răul înaintează, va cuprinde şi 
celelalte mădulare; trebuie deci să vă îngrijiţi aşa de păcatul acesta, ca şi cum aţi 
avea de luat hotărâri cu privire la nişte rele obşteşti. Să nu-mi spui mie că numai 
acela a păcătuit, ci gândeşte-te la aceea că răul e un puroi, care ameninţă să se 
întindă în tot trupul". 

Şi după cum când arde o casă, sar în ajutor şi se grăbesc şi cei care n-au 
suferit nici un rău, nu mai puţin decât cei cu casa aprinsă, ca nu cumva focul să 
se întindă şi să ajungă şi la uşile lor, tot aşa şi Pavel îi trezeşte pe corinteni, 
spunându-le: "Păcatul săvârşit între voi e un foc; să ieşim întru întâmpinarea 
răului; să stingem focul, înainte de a cuprinde Biserica. Dacă nu-ti pasă de păcat, 
pentru că este în trupul altuia, află că şi tu eşti bolnav, căci acela este mădular al 
întregului trup". 

Dar gândeşte-te şi la aceea că, dacă trândăveşti, dacă treci cu vederea răul, 
răul te va cuprinde şi pe tine. Deci dacă nu pentru fratele tău, fii treaz măcar 
pentru tine! Opreşte ciuma, pune stavilă puroiului, zăgăzuieşte întinderea lui! 

Acestea şi mai multe ca acestea spunându-le Pavel şi poruncindu-le să-1 
dea satanei (I Corinteni 5, 5), mai târziu, pentru că s-a schimbat şi a ajuns mai 
bun, le-a spus: "Destul este pentru unul ca acesta pedeapsa aceasta de la cei 
mai mulţi 22 (II Corinteni 2, 6) 

"întăriţi în el dragostea". (II Corinteni 2, 8) Uită-te câtă stăruinţă pune 
acum Pavel ca să-1 împreune şi să-1 alipească iarăşi de turmă, pentru că mai 
înainte îl arătase ca duşman şi vrăjmaş obştesc tuturor, pentru că-1 izgonise din 
turmă şi- 1 tăiase din trupul Bisericii! Nu le-a spus simplu: "Iubiţi- 1!", ci: 
"întăriţi în el dragostea!", adică: "Arătati-i prietenie trainică şi statornică, 
dragoste fierbinte, clocotitoare şi înflăcărată, care să contrabalanseze ura voastră 
de mai înainte; purtaţi -vă cu el cu bunăvoinţă!'. 

- Spune-mi, Pavele, ce s-a întâmplat? Nu l-ai dat satanei? 

- Da, dar nu ca să rămână în mâinile satanei, ci ca să-1 scap iute de tirania 
satanei. 

Dar, după cum spuneam mai înainte, uită-te cât se temea Pavel de deznădejde ca 
de o armă puternică a diavolului. Spunând: "întăriţi în el dragostea ", a adăugat 
şi pricina: "Ca nu cumva să fie doborât de mai multă tristeţe unul ca acesta". (II 
Corinteni 2, 7)" 

Oaia e în gura lupului, spune Pavel, să-1 ajungem! Să i-o luăm din gură 

înainte de a mânca şi strica mădularul nostru! Corabia este în mijlocul furtunii, 
să ne grăbim s-o salvăm înainte de a se scufunda! După cum corabia se scufundă 
când marea se ridică şi valurile se înaltă de pretutindeni, tot aşa şi sufletul se 
sufocă iute dacă nu are pe cineva să-i întindă mâna de ajutor, când e înconjurat 
de pretutindeni de tristeţe; căci tristeţea, mântuitoare pentru iertarea păcatelor, e 
pierzătoare când depăşeşte măsura". 

Uită- te cu câtă precizie a grăit Pavel! N-a spus: "Să nu-1 piardă 
diavolul!". 

- Dar ce? 

- "Ca să nu ne lăsăm prinşi de lăcomia satanei". II Corinteni 2, 1 1) Iar lăcomia 
este dorire de bunuri străine. Arătând deci că păcătosul din Corint a scăpat de 
diavol şi că, prin pocăinţă, a ajuns iar în turma lui Hristos, Pavel a spus : "Ca să 
nu ne lăsăm prinşi de lăcomia satanei". "Dacă diavolul mai pune gheara pe el, 
vrea să spună Pavel, atunci răpeşte mădularul nostru, ia oaia turmei lui Hristos, 
că acela, prin pocăinţă, lepădase păcatul". Pavel ştia ce a făcut diavolul cu Iuda; 
de aceea s-a temut să nu se întâmple acelaşi lucru şi cu păcătosul din Corint. 

- Dar ce a făcut diavolul cu Iuda? 

- Iuda s-a pocăit, că a zis: "Am păcătuit vânzând sânge nevinovat!". (Matei 
27,4) 

Diavolul a auzit cuvintele acestea; ştia că ele îl pun pe Iuda pe calea cea 
bună, că îl duc la mântuire şi s-a temut să nu se schimbe. Că-şi spunea diavolul: 
"Are Stăpân iubitor de oameni; a plâns pentru el şi 1 -a sfătuit în fel şi chip, când 
avea de gând să-L vândă. Oare nu-1 va primi cu mult mai mult acum, când se 
pocăieşte? îl trăgea la El şi- 1 chema când n-avea de gând să se îndrepte. Oare 
nu-1 va trage cu mult mai mult la El acum, când îl vede că se îndreaptă şi-şi 
recunoaşte păcatul? Că pentru asta a şi venit să Se răstignească!". 

- Şi ce-a făcut atunci diavolul? 

- I-a tulburat sufletul lui Iuda; i-a întunecat mintea cu o tristeţe peste măsură de 
mare; 1-a prigonit, 1-a alergat până 1-a dus la spânzurătoare (Matei 27, 5). L-a 
scos din viata aceasta şi l-a lipsit şi de râvna de a se pocăi. Dacă trăia, s-ar fi 
mântuit şi el. Dovadă, răstignitorii. Dacă Domnul a mântuit pe cei ce L-au 
ridicat pe cruce, dacă pe cruce fiind îl ruga pe Tatăl şi-I cerea să le ierte fapta lor 
îndrăzneaţă(Luca 23, 34), este lămurit că l-ar fi primit şi pe vânzător cu toată 
dragostea, dacă s-ar fi pocăit cum trebuie. Iuda, însă, doborât de o tristeţe peste 
măsură de mare, n-a vrut să se folosească de leacul pocăinţei. Pavel, deci, 
temându-se de asta, sileşte pe corinteni să smulgă pe om din gura diavolului. 

Dar pentru ce trebuie să vorbesc eu de cele petrecute în Corint? Petru, 
după ce se împărtăşise cu sfintele Taine, s-a lepădat de trei ori de Domnul 
(Matei 26, 69-74), dar, plângând, şi-a şters tot păcatul (Matei 26. 75). Pavel a 
prigonit, a hulit, a ocărât; şi nu numai pe Cel răstignit, ci a prigonit şi pe toţi cei 
ai lui Hristos; dar, pocăindu-se, a ajuns apostol. Dumnezeu ne cere să-I dăm 
numai puţin prilej şi ne iartă mulţime de păcate. 

Am să vă vorbesc şi de o pildă care întăreşte spusele mele. 

Erau doi fraţi; şi-au împărţit între ei averea părintească; unul a rămas 
acasă, iar celălalt s-a dus în altă ţară, a mâncat partea lui de avere şi nu mai putea 
îndura ruşinea foamei. (Luca 15, 1 1-32) 

M-a îndemnat gândul să vă spun această pildă, ca să vedeţi că ni se iartă şi 
păcatele săvârşite după botez, dacă suntem cu luare aminte. Nu vă spun asta ca 
să vă trândăviţi, ci ca să alungaţi din sufletul vostru deznădejdea. Că 
deznădejdea aduce peste noi mai multe rele decât trândăvia. Fiul acesta este 
icoana celor ce au căzut în păcate, după ce s-au botezat. Că fiul cel plecat de 
acasă înfăţişează pe cei căzuţi după botez, se vede din acestea: este numit fiu; şi 
nimeni nu-i numit fiu dacă nu-i botezat; locuia în casa părintească şi i s-a 
împărţit toată averea părintească; înainte de botez, nimeni nu poate lua cele 
părinteşti, nici nu poate primi moştenire. Deci totul ne arată că fiul acesta făcea 
parte din ceata credincioşilor. Era apoi frate cu fiul cel bun; iar frate nu poate fi 
nimeni fără naşterea de a doua, cea duhovnicească. 

- Ce-a spus, dar, fiul acela, care ajunsese atât de ticălos? 

- "Mă voi întoarce la tatăl meu!" (Luca 15, 18). 

Tatăl lui 1-a lăsat să plece în tară străină şi nu 1-a oprit, tocmai ca să 
cunoască bine, prin proprie experienţă, de câte binefaceri nu s-ar fi bucurat de 
rămânea acasă. De multe ori Dumnezeu, când nu ne convinge cu cuvintele, ne 
lasă să ne învăţăm minte cu faptele. Aşa făcea cu iudeii. Când nu-i convingea şi 
nici nu-i abătea de la răutatea lor cu miile de cuvinte grăite prin prooroci, îi lăsa 
să fie instruiţi prin pedepse şi le spunea: "Lepădarea ta de credinţă te va pedepsi 
şi răutatea ta te va mustra". (Ieremia 2, 19) 

Ar fi trebuit ca iudeii să-L creadă pe cuvânt înainte de împlinirea 
ameninţărilor; dar pentru că erau atât de nesimţiţi că nu credeau în îndemnurile 
şi sfaturile Lui, de aceea îngăduie să fie instruiţi prin fapte, ca aşa să-i 
redobândească iarăşi. 

Fiul cel risipitor a plecat deci în tară străină; acolo a învăţat prin fapte ce 
mare rău este să pleci din casa părintească; de aceea, s-a întors. Tatăl lui nu i-a 
purtat ură, ei 1-a primit cu braţele deschise. 

- Pentru ce? 

- Pentru că era tată, şi nu judecător. 

Şi au fost în casă dansuri, ospeţe, sărbătoare. Toată casa era veselă şi plină 
de bucurie. 

- Ce spui? Acestea sunt răsplătile păcatului? 

- Nu ale păcatului, omule, ci ale întoarcerii! Nu ale răutăţii, ci ale pocăinţei! Nu 
ale desfrânării, ci ale schimbării în mai bine! 

Mai mult! Fratele cel mai mare s-a supărat de toate acestea. Tatăl 1-a 
potolit şi pe el cu blândeţe, spunându-i: "Tu totdeauna ai fost cu mine; pe când 
acesta, pierdut a fost şi s-a aflat, mort a fost şi a înviat "( Luca 15.31. 32). 

"Când trebuie să mântui pe un om pierdut, îi spune tatăl, nu-i timp de 
judecată, nici de cercetare amănunţită, ci numai de iubire de oameni, de iertare, 
nici un doctor nu cere unui bolnav socoteală de viata lui dezordonată şi nici nu-1 
pedepseşte, ci-i dă doctorii ca să-1 vindece. Iar dacă ar fi trebuit totuşi să-1 
pedepsesc pe fratele tău, apoi îndestulătoare pedeapsă i-a fost şederea lui în tară 

străină. A fost atâta vreme despărţit de noi; a avut de luptat cu foamea, cu 
dispreţul, cu cele mai grele necazuri. De asta îţi spun: "Pierdut a fost şi s-a aflat, 
mort a fost şi a înviat", nu te uita la veselia şi sărbătoarea din casa noastră, ci 
gândeşte-te la nenorocirea lui cea mare de mai înainte! Vezi un frate, nu un 
străin!". 

Fiul s-a întors la tatăl lui; la tatăl lui, care nu-şi putea aminti de nici una 
din faptele lui de mai înainte. Dar, mai bine spus, îşi amintea numai de acelea 
care-1 puteau atrage spre compătimire, spre milă, spre dragoste, spre grija aceea 
pe care o au numai părinţii. De asta nici n-a spus ce-a făcut fiul lui, ci ce-a 
pătimit; n-a adus vorba că a mâncat averea, ci că a îndurat mii şi mii de necazuri. 

Tot cu atâta râvnă a căutat Domnul şi oaia cea pierdută. Dar, mai bine 
spus, cu mai multă râvnă. Acolo s-a întors fiul de capul lui; aici a plecat Păstorul 
după oaie; a găsit-o şi a adus-o; şi S-a bucurat de ea mai mult decât de toate cele 
din staul. Uită- te şi cum a adus-o în staul! N-a bătut-o, ci a pus-o pe umerii Lui, 
a purtat-o şi a adus-o iarăşi în turmă.(Luca 15,4-5) 

Ştiind dar că Dumnezeu nu numai că nu-Şi întoarce fata de la cei ce se 
întorc la El, ci că-i primeşte tot aşa de bine ca şi pe cei virtuoşi, că nu numai că 
nu-i pedepseşte, ci că merge chiar în căutarea celor rătăciţi şi că Se bucură de 
găsirea acestora mai mult decât de cei care nu s-au rătăcit, să nu deznădăjduim 
când ne simţim încărcaţi de păcate, nici să ne încredem când ştim că facem fapte 
bune, ci să ne temem când le săvârşim, ca să nu cădem din pricina încrederii în 
noi; iar când păcătuim, să ne pocăim. 

Vă spun şi acum ce vă spuneam şi la început. Amândouă acestea ne fac să 
ne pierdem mântuirea: încrederea, pe cel din picioare; deznădejdea, pe cel căzut. 
De aceea Pavel, ca să întărească pe cei din picioare, spunea: "Celui ce i se pare 
că stă, să ia aminte să nu cadă" (1 Corinteni 10, 12); şi iarăşi: "Mă tem ca nu 
cumva, propovăduind altora, însumi să mă fac netrebnic" (1 Corinteni 9, 27). Ca 
să ridice pe cei căzuţi şi să-i îmboldească spre mai multă râvnă, Pavel le scria 
corintenilor, spunându-le: "... ca nu cumva să plâng pe mulţi din acei ce au 
păcătuit înainte şi nu s-au pocăit (II Corinteni 12, 21). Prin aceste cuvinte a 
arătat că nu sunt vrednici atâta de plâns cei ce păcătuiesc cât cei care nu se 
pocăiesc de păcatele lor. Iar profetul le spunea acestora: "Oare cel ce cade nu se 
scoală sau cel ce se abate nu se întoarce?" (Ieremia 8, 4). De aceea şi David îi 
îndemna pe aceştia, spunând: "Astăzi, de veţi auzi glasul Lui, să nu vă 
învârtoşaţi inimile voastre, ca în timpul răzvrătirii"(Fs.94,S-9;EvYQi 3,7-8). 

Atâta vreme cât se spune "astăzi", să nu deznădăjduim, ci să avem bune 
nădejdi în Stăpânul nostru, gândindu-ne la noianul bunătăţii Lui. Să scuturăm de 
pe noi orice cuget rău; să începem să facem fapte bune cu multă râvnă şi 
nădejde; să arătăm covârşitoare pocăinţă, ca, lăsând aici pe pământ toate păca- 
tele, să putem sta cu îndrăznire înaintea scaunului de judecată al lui Hristos şi 
(să putem) dobândi împărăţia cerurilor, pe care, facă Dumnezeu ca noi toţi să o 
dobândim, cu harul şi iubirea de oameni a Domnului nostru Iisus Hristos, cu 
Care Tatălui, împreună cu Sfântul Duh, slavă, putere, cinste, acum şi pururea şi 
în vecii vecilor. Amin! 

OMILIA A DOUA 

Despre tristeţea împăratului Ahab şi 
despre Iona profetul 

Aţi văzut duminica trecută război şi biruinţă? Războiul diavolului, 
biruinţa lui Hristos! Ati văzut cum a fost lăudată pocăinţa? Ati văzut cum 

diavolul n-a mai putut îndura lovitura, ci s-a temut şi s-a cutremurat? 

- Pentru ce te sperii, diavole, când este lăudată pocăinţa? Pentru ce te jeleşti, 
pentru ce te cutremuri? 

- Da, pe dreptate mă jelesc şi mă tângui, răspunde diavolul, pentru că mari 
trofee mi-a răpit pocăinţa asta! 

- Care trofee? 

- Pe desfrânată, pe vameş, pe tâlhar, pe hulitorul Pavel! 

Cu adevărat, mari trofee i-a răpit pocăinţa! I-a dărâmat cetătuia. Lovitura 
pocăinţei a fost mortală. 

Cunoşti, iubite, puterea pocăinţei din faptele ce ti le-am arătat în predica 
trecută. Pentru ce, dar, nu culegem roadele unei astfel de predici? De ce nu ne 
întâlnim în biserică pentru ca să ne pocăim? Dacă eşti păcătos, intră în biserică 
pentru a-ti mărturisi păcatele! Dacă eşti drept, intră ca să nu-ti pierzi dreptatea! 
Pentru amândouă, biserica este port. 

Eşti păcătos? Nu deznădăjdui! Intră în biserică cu gând de pocăinţă! Ai 
păcătuit? Spune lui Dumnezeu: "Am păcătuit!". Ce oboseală, ce greutate, ce 
osteneală ca să spui acest cuvânt: "Am păcătuit"? nici una! 

Dacă spui tu însuti că ai păcătuit, nu vei avea acuzator pe diavol, la -o 
înaintea diavolului! Răpeşte-i dregătoria lui! Că dregătoria lui este de a acuza. 
Pentru ce nu i-o iei înainte? Pentru ce nu-ti spui păcatul? Pentru ce nu-ti ştergi 
păcatul, când ştii că ai un acuzator pe care nu- 1 poţi face să tacă? Ai păcătuit? 
Intră în biserică, spune lui Dumnezeu: "Am păcătuit!". Nu-ti cer nimic altceva 
decât numai aceasta. Dumnezeiasca Scriptură spune: "Spune tu păcatele tale 
întâi, ca să te îndreptezi "(Isaia 43,26). 

Spune păcatul, ca să scapi de păcat! Nu-i nevoie pentru asta nici de 
oboseală, nici de şiruri de cuvinte, nici de cheltuială de bani, nici de altceva de 
acest fel. Spune un cuvânt, fii sincer fată de păcat şi spune: "Am păcătuit!". 

- Dar de unde ştiu, mi se poate spune, că, dacă spun eu întâi păcatul, scap de 
păcat? 

- Am în Scriptură exemple şi de oameni care şi-au spus păcatul şi au scăpat de 
el, şi de oameni care nu 1 -au spus şi au fost osândiţi. 

Cain a ucis pe Abel, fratele său, pentru că îl pizmuia. Omorul a urmat 
invidiei. L-a luat cu el la câmp şi 1-a ucis. (Facere 4,8) 

Ce i-a spus Dumnezeu? 

- "Unde este Abel fratele tău? ".(Facere 4,9) 

Cel Care le ştie pe toate întreabă; nu pentru că nu ştie, ci ca să atragă pe 
ucigaş la pocăinţă. Că 1-a întrebat, ştiind de ucidere, o arată însăşi întrebarea: 
" Unde-i Abel fratele tău?" . 

Iar Cain i-a răspuns: 

- "Nu ştiu. Sunt eu oare păzitorul fratelui meu? "(Facere 4,9). 

Fie, nu eşti păzitorul lui! Dar pentru ce eşti ucigaşul lui? Nu l-ai păzit! 
Dar pentru ce l-ai ucis? Mărturiseşti asta? Atunci eşti vinovat şi că nu l-ai păzit. 

- Ce i-a spus Dumnezeu? 

- "Glasul sângelui fratelui tău strigă către Mine din pământ " (Facere 4,10). 

L-a mustrat îndată şi i-a dat şi pedeapsa. Nu atât pentru omor, cât pentru 
îndrăzneală. Că Dumnezeu nu urăşte atât de mult pe cel ce păcătuieşte, cât pe cel 
ce se poartă cu neruşinare. Fără îndoială, Dumnezeu nu l-a primit pe Cain când 
a venit la pocăinţă, pentru că nu şi-a spus el întâi păcatul. Că, ce spune Cain? 
"Mai mare este păcatul meu decât a mi se ierta ", (Facere 4,13) în loc să spună: 
"Am făcut mare păcat! Nu sunt vrednic să mai trăiesc!". 

Şi ce-i răspunde Dumnezeu? "Gemând şi tremurând veifî pe pământr .( 
Facere 4,13) Şi i-a dat o pedeapsă cumplită şi grea. "N-am să te ucid, i-a spus 
Dumnezeu, ca să nu se dea uitării adevărul, dar am să te fac lege, citită de toţi, 
ca nenorocirea ta să ajungă mamă filosofiei!". Şi pribegea Cain, lege însufleţită, 
stâlp mişcător şi tăcut, dar slobozind glas mai puternic decât glasul trâmbiţei, că 
spunea: "Să nu mai facă cineva aceasta, ca să nu păţească la fel!". A primit 
pedeapsă pentru neruşinarea lui; nu şi-a spus păcatul, dar i-a fost dovedit şi a 
fost osândit pentru păcat. Dacă şi-ar fi mărturisit singur păcatul, şi-ar fi şters el 
mai întâi păcatul. 

Dar ca să vezi că aşa stau lucrurile, să- ti spun de un altul care, spunându- 
şi el mai întâi păcatul, şi-a şters păcatul. 

Să venim la David, proorocul şi împăratul. Dar mie îmi place mai mult să- 
1 numesc prooroc, împărat a fost în Palestina; prooroc însă, până la marginile 
lumii. Domnia lui a ţinut câtăva vreme, dar profeţia lui are cuvinte nemuritoare. 
Mai degrabă se va stinge soarele decât să fie date uitării cuvintele lui David. 
David a săvârşit şi adulter, şi omor. A văzut, spune Scriptura, pe o femeie 
frumoasă, făcând baie şi s-a îndrăgostit de ea (II Regi 1 1,2). 

Gândul şi l-a prefăcut apoi în faptă. Şi a căzut proorocul în preacurvie, 
mărgăritarul în mocirlă. Şi nu-şi dădea seama că păcătuise. Atât era de împă- 
timit. Vizitiul se îmbătase şi trăsura mergea anapoda. Ceea ce sunt vizitiul şi 
trăsura, aceea sunt sufletul şi trupul. 

De ti-este întunecat sufletul, trupul se rostogole şte în mocirlă; câtă vreme 
vizitiul e treaz, aleargă şi trăsura bine; când vizitiului i se slăbesc puterile şi nu 
mai e stăpân pe hăţuri, ajunge şi trăsura în prăpastie. Aşa şi cu omul. 

Atâta vreme cât sufletul e treaz şi priveghează, este şi trupul curat; dar 
când sufletul se întunecă, se rostogoleşte şi trupul în mocirlă, în plăcere. 

Ce a făcut David? A preacurvit! Nu şi-a dat seama şi nici altul nu i-a atras 
luarea-aminte. Şi a făcut asta când era cu părul alb, ca să vezi că nici bătrâneţea 

nu ti-e de folos de eşti nepăsător, după cum nici tinereţea nu te poate vătăma de 
eşti cu mintea trează. Fapta bună nu-i condiţionată de vârstă, ci de voinţă şi 
gând. 

Daniel era de doisprezece ani şi era judecător, iar bătrânii, învechiţi în 
zile, urzeau faptă de curvie 1 (Istorie Suzanei 1,1-64.) Bătrânilor nu le-a folosit 
bătrâneţea, nici pe Daniel nu 1 -a vătămat tinereţea. Şi ca să vezi că nu vârsta, ci 
voinţa şi gândul sunt totul, uită-te la David. 

David era cu părul alb, şi atunci a căzut în preacurvie şi a săvârşit omor. 
Sufletul lui era într-o stare ca aceea, că nici nu-şi dădea seama că a păcătuit. 
Mintea conducătoare era beată de neînfrânare. 

- Ce a făcut Dumnezeu? 

- A trimis la el pe profetul Natan. Profetul se duce la profet. A şa se întâmplă şi 
cu doctorii. Când un doctor se îmbolnăveşte, e nevoie de alt doctor. Tot aşa şi 
aici. Un profet păcătuise şi un alt profet i-a adus doctoriile. A venit dar la el 
Natan. Nu 1-a mustrat de cum a intrat pe uşă şi nu i-a spus: "Nelegiuitule, 
blestematule, preacurvarule, ucigaşule! Ai primit de la Dumnezeu atât de mari 
cinstiri, şi tu ai călcat în picioare poruncile Lui!", Natan nu i-a grăit aşa, ca să 
nu-1 facă mai îndărătnic. Că faci îndărătnic pe păcătos când îi dai în vileag 
păcatul. S-a dus dar la el şi-i ţese toată drama. 

- Ce-i spune? 

- "Am să-ti spun, împărate, o pricină de judecată! Erau un bogat şi un sărac. Cel 
bogat avea multe turme şi cirezi; săracul avea numai o mieluşea, care bea din 
paharul lui, mânca la masa lui şi dormea la şoldul lui"(II Regi 12, 1-3). Prin 
aceste cuvinte profetul voia să arate cât de mult ţinea soţul la soţia sa. "Şi a venit 
un străin la bogat; bogatul şi-a cruţat vitele sale şi a luat mieluşeaua săracului şi 
a tăiat-o" (II Regi 12, 4). Ai văzut cum ţese aici drama, ţinând ascuns cuţitul? 

- Ce a răspuns împăratul? 

- Socotind că hotărăşte împotriva altuia, a pronunţat o sentinţă foarte aspră. Aşa 
sunt oamenii! împotriva altora pronunţă cu plăcere şi cu asprime sentinţele. 

- Ce sentinţă a dat David? 

- "Viu este Domnul, a spus el, vrednic de moarte este un om ca acesta! Să dea 
înapoi patru mieluşele pentru una!"(ll Regi 12, 5-6). 

- Natan ce-a făcut? 

- N-a mai acoperit multă vreme buboiul, ci 1-a descoperit îndată şi-1 taie repede 
cu cuţitul, ca să nu-i scape simţirea durerii. "Tu eşti acela, împărate!, i-a spus 
profetul" II (Regi 12, 7). 

- Ce-a răspuns împăratul? 

- "Am păcătuit înaintea Domnului!" (II Regi 12, 13). N-a spus: "Cine eşti tu de 
mă mustri pe mine? Cine te-a trimis să te răsteşti la mine? De unde îndrăzneala 
asta, ca să-mi vorbeşti aşa?". N-a grăit aşa, ci şi-a recunoscut păcatul. 

- Ce-a spus? 

- "Am păcătuit înaintea Domnului!". 

- Ce i-a răspuns natan? 

- "Şi Domnul a iertat păcatul tău" (II Regi 12, 13). "Pentru că te-ai osândit 
singur, îi spune Dumnezeu, îti iert vina; te-ai mărturisit din inimă; ti-ai şters 

păcatele, ti-ai dat singur osânda şi Eu am anulat sentinţa!". 

Ai văzut că s-a împlinit ce este scris: "Spune tu păcatele tale întâi, ca să 
te îndreptezi! "(Isaia 43,26). Ce oboseală este să-ti spui tu întâi păcatul? 

Ai şi o altă cale de pocăinţă! 

- Care-i aceea? 

- Să-ti plângi păcatul! Ai păcătuit? Plângi, şi ti-ai şters păcatul! Este vreo 
oboseală? Nu! Nu-ti cer mai mult decât să-ti plângi păcatul! Nu-ti spun să 
străbaţi oceane, nici să te cobori în porturi, nici să călătoreşti, nici să pleci la 
drum lung, nici să scoţi din pungă bani, nici să traversezi valuri sălbatice. 

- Dar ce? 

- Plânge-ti păcatul! 

- Dar de unde ştiu că, dacă-mi plâng păcatul, mi-1 şi şterg? 

- Ai şi pentru asta dovadă din dumnezeiasca Scriptură. Era un împărat, Ahab. 
Om drept şi acesta, după cum mărturiseşte Scriptura. Dar mânat de Izabela, 
femeia lui, a împărătit rău. Ahab a poftit via unui oarecare Nabot israeliteanul şi 
a trimis la el zicând: "Dă-mi via ta, că o poftesc, şi-ţi dau pe ea sau bani, sau alt 
loc în schimb". Nabot i-a zis: "Să nu mi se întâmple să-ti vând moştenirea 
părinţilor mei!". Ahab poftea mai departe via, dar nu voia să-1 silească. Din 
pricina asta a căzut Ahab în mare tristeţe. Izabela, femeie neruşinată şi fără 
scrupule, necurată şi blestemată, a venit la el şi i-a spus: "Pentru ce eşti trist şi nu 
mănânci? Scoală şi mănâncă! Te voi face eu să moşteneşti via lui Nabot 
israeliteanul!". Şi a scris o scrisoare, ca din partea împăratului, către bătrâni, în 
care spunea: "Rânduiţi post şi puneţi bărbaţi mincinoşi împotriva lui Nabot, care 
să dea mărturie că Nabot a hulit pe Dumnezeu şi pe împărat"(III Regi 21, 1-10). 
O, post plin de cumplită fărădelege! A rânduit post ca să săvârşească ucidere! 

- Şi ce s-a întâmplat? 

- Nabot a fost lovit cu pietre şi a murit. Izabela, când a auzit, i-a spus lui Ahab: 
"Scoală-te, să moştenim via, că a murit Nabot". Ahab la început s-a întristat, dar 
mai pe urmă s-a dus şi a luat în stăpânire via. Dumnezeu 1 -a trimis la Ahab pe 
Ilie proorocul. "Du-te, i-a spus Dumnezeu, şi spune-i lui Ahab: "Pentru că ai 
ucis şi ai moştenit, se va vărsa sângele tău şi câinii vor linge sângele tău şi 
desfrânatele se vor spăla în sângele tău" (III Regi 21, 19). Mânia e 
dumnezeiască, sentinţa pronunţată, osânda, ca şi împlinită. 

Şi uită-te unde-1 trimite Dumnezeu pe Ilie! La via luată de la Nabot (III 
Regi 21, 19). Unde s-a săvârşit nelegiuirea, acolo şi pedeapsa. 

- Şi ce a spus Ahab? 

- Când Ahab 1-a văzut pe Ilie, i-a spus: "M-a găsit duşmanul meu!" (III Regi 21, 
20), în loc de: "M-ai găsit vinovat că am păcătuit! Acum ai pricină să mă ataci!". 
"M-a găsit duşmanul meu!". Mereu îl mustrase Ilie pe Ahab; acum, ştiind că a 
păcătuit, i-a spus: "Mereu m-ai mustrat! Dar acum pe bună dreptate mă ataci!". 
Ştia că păcătuise. Şi Ilie îi citeşte cu voce tare hotărârea lui Dumnezeu: "Acestea 
zice Domnul îi spune Ilie, pentru că ai ucis şi ai moştenit şi ai vărsat sânge de 
bărbat drept, tot aşa se va vărsa sângele tău şi câinii îl vor linge şi desfrânatele 
se vor spăla în sângele tău ". 

La auzul acestor cuvinte, Ahab s-a întristat şi a plâns pentru păcatul lui. 

Şi-a recunoscut păcatul şi a şters sentinţa pronunţată de Dumnezeu împotriva lui. 
Dar Dumnezeu 1-a lămurit mai întâi pe Ilie pentru ce a schimbat sentinţa, ca să 
nu pară profetul mincinos şi să păţească ce-a păţit Iona. Că la fel s-a întâmplat şi 
lui Iona. Dumnezeu i-a spus: "Du-te, predică în cetatea Ninive în care locuiesc o 
sută douăzeci de mii de oameni, fără femei şi copii, şi spune-le: "încă trei zile şi 
Ninive va fi distrusă " (Iona 3,4). 

Dar Iona n-a vrut să plece, că ştia iubirea de oameni a lui Dumnezeu. 

- Şi ce-a făcut? 

- A luat-o la fugă! Că îşi spunea: "Eu, Doamne, am să mă duc să le predic; Tu 
însă ai să Te întorci, pentru că eşti iubitor de oameni, iar eu am să fiu ucis ca 
profet mincinos". 

Marea 1-a primit pe Iona, dar nu 1-a ascuns, ci 1-a dat înapoi pământului 
şi 1-a adus iarăşi sănătos şi teafăr în Ninive; marea 1-a apărat ca un prieten care- 
şi apără prietenul. "S-a coborit Iona săfugă,sp\\riQ Scriptura, şi a găsit o corabie 
care mergea la Tarsis; a plătit drumul şi s-a suit în ea" (Iona 1, 3). 

Unde fugi, Iona? Te duci în alt pământ? Dar "al Domnului este pământul 
şi plinirea Lui"(Fs. 23, 1). Sau în mare? Dar nu ştii că "a Lui este marea şi că El 
afăcut-o"? (Ps. 94, 5). Sau în cer? Dar n-ai auzit pe David spunând: "Voi vedea 
cerurile, lucrul degetelor Tale" (Ps. 8, 3)? 

Totuşi, stăpânit de frică, lui Iona i se părea că fuge; dar nu-i cu putinţă să 
fugi de Dumnezeu. Şi aşa, după ce marea 1 -a dat înapoi şi a venit în ninive, a 
predicat spunând: "încă trei zile şi Ninive va fi distrusă". Şi ca să vezi că asta 
avea Iona în minte când a luat-o la fugă, anume că lui Dumnezeu, fiind iubitor 
de oameni, îi va părea rău de răul ce-1 grăise despre niniviteni şi că el are să fie 
socotit profet mincinos, o arată Iona însuşi. După ce a predicat în Ninive, a ieşit 
din oraş şi se uita să vadă ce are să se întâmple; când a văzut că au trecut trei zile 
şi ameninţarea lui nu s-a înfăptuit, atunci a gândit ce gândise mai înainte şi a 
spus: "Oare, nu sunt acestea cuvintele pe care le spuneam eu, că Dumnezeu este 
milostiv şi îndelung răbdător şi-Ipare rău de răutăţile oamenilor? ". 

Deci, ca să nu păţească Ilie ce păţise Iona, Dumnezeu îi spune lui Ilie 
pricina pentru care 1 -a iertat pe Ahab. 

- Ce-i spune Dumnezeu lui Ilie? 

- "Ai văzut cât a plâns Ahab şi cât de trist a plecat din faţa Mea? Tiu voi face 
după răutatea lui!" (III Regi 21, 29). 

Vai, Stăpânul se face avocatul robului! Dumnezeu îşi justifică înaintea 
unui om purtarea Lui faţă de alt om! "Să nu socoteşti, i-a spus Dumnezeu lui 
Ilie, că fără temei l-am iertat! Nu! Şi-a schimbat purtarea. De aceea Mi-am 
schimbat şi Eu mânia. Mi-am potolit-o. Nici tu să nu te socoteşti un profet 
mincinos! Ai grăit adevărul. Dacă Ahab nu-şi schimba purtarea, avea să sufere 
sentinţa. Dar el şi-a schimbat purtarea şi Mi-am potolit şi Eu mânia". Şi a zis 
Dumnezeu către Ilie: "Ai văzut cât a plâns Ahab şi cât de îndurerat a plecat? Nu 
voi face după mânia Mea! ". Ai văzut că plânsul şterge păcatele? 

Ai şi o a treia cale de pocăinţă. Ţi-am vorbit de multe căi de pocăinţă, 
pentru ca, prin felurimea căilor, să-ţi facă uşoară mântuirea. 

- Care este aceasta, a treia cale de pocăinţ.a? 

Smerenia! Smereşte-te şi ţi-ai şters şiruri de păcate. Ai şi pentru aceasta 
dovadă din dumnezeiasca Scriptură, pilda vameşului şi a fariseului (Luca 18, 10- 
14). 

S-au suit, spune Domnul, fariseul şi vameşul la templu să se roage. Şi a 
început fariseul să-şi înşire virtuţile: "Eu nu sunt un păcătos ca toată lumea, 
spune el, nici ca vameşul acesta!". Suflete ticălos şi nefericit! Ai osândit toată 
lumea! Pentru ce-1 mai îndurerezi pe cel de lângă tine? Nu te mulţumeşti cu 
întreaga lume decât dacă osândeşti şi pe vameş? Pe toţi cei de aici i-ai hulit! Pe 
nici un om n-ai cruţat! "Eu nu-s ca toată lumea, spui tu, nici ca vameşul acesta! 
Postesc de două ori pe săptămână; dau zeciuială din averile mele săracilor!". 
Cuvinte de laudă rostea! Om ticălos! Fie, ai osândit întreaga lume! Pentru ce 
loveşti şi în vameşul de lângă tine? Nu te saturi cu hulirea întregii lumi decât 
dacă osândeşti şi pe cel de lângă tine? 

- Ce-a făcut vameşul? 

- A auzit tot ce spunea fariseul, dar n-a zis: "cine eşti tu de spui unele ca acestea 
despre mine? De unde-mi ştii viaţa? N-am crescut împreună! N-am trăit la un 
loc, n-am fost unul lângă altul! Cine dă mărturie de faptele tale bune? Pentru ce 
te lauzi singur? Pentru ce te cinsteşti singur?" Nici un cuvânt din acestea n-a 
grăit vameşul, ci, plecându-şi capul la pământ, s-a închinat şi a spus" 
"Dumnezeule, milostiv fii mie, păcătosului!". Vameşul s-a smerit şi a ajuns 
drept. Fariseul s-a pogorât de la templu pierzându-şi dreptatea; vameşul s-a 
pogorât dobândind dreptatea. Cuvintele au biruit faptele. Unul, cu faptele, a 
pierdut dreptatea; altul, cu cuvânt de smerenie, a dobândit dreptatea. Şi totuşi 
aceea nu era smerenie. Atunci e smerenie, când unul mare se micşorează pe sine. 
Fapta vameşului nu era smerenie, ci adevăr. Adevărate erau cuvintele lui că era 
păcătos. 

Spune-mi, te rog, poate fi om mai rău ca vameşul? Negutătoreşte 
nenorocirile altora, ia parte la roadele muncii altora; nu munce şte, dar ia parte la 
câştig. Grozav e păcatul vameşului! Vameşul nu-i nimic altceva decât silnicie 
acceptată de toată lumea, păcat legalizat, lăcomie cu nume bun. Cine poate fi 
mai rău decât vameşul, care stă la drum şi culege roadele muncii altora? Când e 
vorba de muncă, lui nici nu-i pasă! Când însă e vorba de câştig, îşi ia partea din 
cele ce n-a muncit. Deci dacă vameşul, care-i un păcătos, a dobândit un dar atât 
de mare când s-a smerit, cu atât mai mult omul virtuos când se va smeri! Dacă-ti 
vei mărturisi păcatele şi te vei smeri, vei fi drept. 

Vrei să vezi cine-i smerit? Uită-te Ia Pavel, cel cu adevărat smerit, la 
Pavel, dascălul lumii, oratorul cel duhovnicesc, vasul alegerii (Faptele 
Apostolilor 9, 15), limanul cel neînviforat, turnul cel neclătinat, omul cel mic la 
trup, care a înconjurat lumea, şi a înconjurat-o ca şi cum ar fi avut aripi; uită-te 
la cel smerit, la cel neiscusit (II Corinteni 11,6) şi filozof, la cel sărac şi bogat! 

Pe Pavel îl numesc cu adevărat smerit, pe cel care a trecut prin mii şi mii 
de osteneli, pe cel care a avut mii şi mii de biruinţe împotriva diavolului, pe cel 
care propovăduia şi zicea: "Harul Lui în mine n-a fost zadarnic, dar m-am 
ostenit mai mult decât toţi"{\ Corinteni 14, 10). Omul care a îndurat închisori, 
lovituri, bătăi; omul care cu epistolele sale a vânat lumea; omul care a fost 

chemat cu glas ceresc; omul acela se smereşte spunând: "eu sunt cel mai mic 
dintre apostoli, care nu sunt vrednic să mă numesc apostol" (I Corinteni 15, 9). 

Ai văzut măreţia smereniei? Ai văzut pe Pavel smerindu-se, numindu-se 
cel mai mic? "Eu sunt, spune el, cel mai mic dintre apostoli, care nu sunt vrednic 
să mă numesc apostol". Atunci e smerenie cu adevărat când te smereşti în toate 
şi te numeşti cel mai mic. Gândeşte-te cine a fost cel ce a spus aceste cuvinte! 
Pavel, cetăţeanul cerului, cel de formă îmbrăcat cu trup, stâlpul Bisericii, îngerul 
cel pământesc, omul cel ceresc! Cu cât drag zăbovesc lângă Pavel, 
contemplându-i frumuseţea virtuţii lui! Nu-mi veseleşte atât faţa răsăritul 
soarelui şi săgetarea razelor lui strălucitoare, cât îmi luminează mintea chipul lui 
Pavel! Soarele luminează fetele, Pavel, însă, ne urcă pe aripile lui la bolţile 
cerurilor; ne urcă sufletul mai sus decât soarele, mai sus decât luna! 

Aşa-i puterea virtuţii! Face înger pe om, înaripează sufletul spre cer. 
Virtutea aceasta ne învaţă Pavel. Să ne sârguim să fim imitatori virtuţii lui! Dar 
să nu mă abat de la subiect. Scopul meu era de a vă arăta smerenia, a treia cale a 
pocăinţei, de a arăta că vameşul nu s-a smerit, ci a spus adevărul, şi-a dezgolit 
păcatele lui şi a ajuns drept; n-a dat bani, n-a străbătut oceane, n-a mers pe jos 
cale lungă, n-a traversat mări nemărginite, n-a rugat pe prieteni, n-a avut nevoie 
de mult timp, ci, prin smerenie, a dobândit dreptatea şi a fost socotit vrednic de 
împărăţia cerurilor, pe care facă Dumnezeu ca noi toţi să o dobândim, cu harul şi 
iubirea de oameni a Domnului nostru Iisus Hristos, Căruia slava şi puterea în 
vecii vecilor. Amin. 

OMILIA A TREIA 

Despre milostenie 
şi la Cele zece fecioare 

Ştiţi, oare, de unde am început predica de mai înainte sau unde am 
terminat-o, sau de la care subiect au plecat, sau la care subiect au ajuns vorbele 
cuvântării mele? Cred că aţi uitat ideile cu care mi-am terminat cuvântul. O ştiu 
asta; dar nu vă caut pricină, nici nu vă învinuiesc. 

Aveţi soţie, trebuie să vă ocupaţi de copii şi să vă îngrijiţi de toate cele din 
casă; unii dintre voi slujesc în armată, iar alţii sunt meseriaşi. Fiecare dintre voi 
se îndeletniceşte cu fel şi fel de ocupaţii; eu însă mă îndeletnicesc numai cu 
propovăduirea cuvântului lui Dumnezeu, mă ocup numai cu predica şi numai cu 
ea îmi cheltuiesc tot timpul. De aceea nici nu trebuie s ă fiţi mustraţi; dimpotrivă, 
trebuie lăudată râvna voastră, că nu m-ati părăsit nici o singură duminică, ci v- 
ati lăsat toate treburile şi aţi venit la biserică. Aceasta-i cea mai mare laudă a 
oraşului nostru, nu că are mulţime mare de oameni şi suburbii, nici că are săli 
strălucitoare de ospeţe şi case cu acoperişuri de aur, ci că are locuitori râvnitori 
şi cu mintea trează. 

Pomii buni se cunosc după roade, nu după frunze. Pentru aceea suntem 
mai de preţ decât vieţuitoarele necuvântătoare, pentru că avem grai, pentru că ne 
slujim de cuvânt, pentru că ni-i drag cuvântul. 

Un om care nu iubeşte cuvântul este mai necuvântător decât dobitoacele; 
că nu ştie pentru ce a fost cinstit cu grai şi de unde are această cinste. Bine 
spunea profetul: "Omul în cinste fiind, n-a priceput; alăturatu-s-a dobitoacelor 
celor fără de minte şi s-a asemănat /or"(Ps.48,12). 

Eşti om înzestrat cu cuvânt şi nu iubeşti cuvântul? Spune -mi, ce iertare 
mai poţi avea? De aceea îmi sunteţi nespus de dragi, că alergaţi ca înaripaţi să 
ascultaţi cuvânt despre virtute şi puneţi totul în urma ascultării dumnezeieştilor 
cuvinte. Haide, dar, ca şi eu să-mi încep cuvântul şi să continui şirul celor spuse 
în cea din urmă predică. Vă sunt dator şi îmi plătesc cu drag datoria; nu mă 
sărăceşte, ci-mi adaugă avere, în afacerile lumeşti datornicii fug de creditori, ca 
să nu le dea datoria; eu însă umblu după creditorii mei, ca să le-o plătesc; şi pe 
bună dreptate; în afacerile lumeşti plata datoriei aduce sărăcie, pe când plata 
datoriei cuvântului naşte bogăţie. Iată ce vreau să spun: datorez cuiva nişte bani; 
dacă-i dau datoria, banii nu pot fi şi la el şi la mine, ci au plecat de la mine şi au 
intrat la punga lui; dar vă dau cuvântul de învăţătură, cu care vă eram dator, 
cuvântul acesta rămâne şi la mine, şi-1 aveţi şi voi cu toţii; dacă ţin la mine 
cuvântul şi nu-1 dau, atunci sunt sărac; dar când îl dau, ajung mai bogat; dacă 
nu-mi plătesc datoria cuvântului, atunci numai eu sunt bogat, dar dacă mi-o 
plătesc, culeg rod împreună cu voi toţi. 

Haide dar să vă plătesc datoria! Şi care-i datoria? Vă vorbisem mai înainte 

despre pocăinţă şi vă spuneam că multe şi felurite sunt căile pocăinţei, pentru ca 
să ne fie uşoară mântuirea. Dacă Dumnezeu ne-ar fi dat o singură cale de 
pocăinţă, n-am fi primit-o, ci am fi spus: "Nu putem merge pe această cale, nu 
putem să ne mântuim!". Dar aşa. Dumnezeu ţi-a tăiat cuvântul acesta, că nu ti-a 
dat numai o cale de pocăinţă, nici două, nici trei, ci multe şi felurite, ca, prin 
mulţimea lor, să-ti facă lesnicioasă suirea la cer. Şi spuneam că pocăinţa e lesni- 
cioasă şi n-are nici o greutate. Eşti păcătos? Intră în biserică şi spune: "Am 
păcătuit!" şi ai scăpat de păcat. V-am dat pildă pe David, care a păcătuit şi şi-a 
şters păcatul (II Regi 12, 1-14). V-am arătat apoi a doua cale de pocăinţă, aceea 
a plânsului pentru păcat, şi spuneam: Ce greutate are această cale? N-ai nevoie 
să cheltuieşti bani, n-ai nevoie să mergi cale lungă, nici altceva asemănător, ci 
numai să-ti plângi păcatul. Şi v-am dat, din Scriptură, pildă şi despre această 
cale; vă spuneam că Dumnezeu a schimbat hotărârea pronunţată asupra lui Ahab 
pentru că Ahab a plâns şi s-a întristat; însuşi Dumnezeu i-a spus asta lui Ilie: "Ai 
văzut cât a plâns Ahab şi cât de trist a plecat din fata Mea? Nu voi face după 
mânia Mea" (III Regi 21, 29). Apoi v-am dat şi a treia cale de pocăinţă şi v-am 
adus din Scriptură pildă pe fariseu şi vameş: fariseul, lăudându-se cu îngâmfare, 
a pierdut toate faptele lui de dreptate; iar vameşul, smerindu-se, s-a pogorât de la 
templu cu rod de dreptate şi a ajuns drept fără nici o osteneală; a spus cuvinte şi 
a primit fapte (Luca 18, 10-14). 

Haide dar acum să mergem mai departe şi să vă pun în fată a patra cale de 
pocăinţă. 

- Care-i aceasta? 

- Milostenia împărăteasa virtuţilor, aceea care duce iute pe oameni în bolţile 
cerurilor, apărătoarea noastră preabună. 

Mare lucru este milostenia. De aceea şi Solomon striga: "Mare lucru este 
omul şi de preţ bărbatul milostiv" (Pilde 20, 6). Mari sunt aripile milosteniei; 
străbate văzduhul, lasă în urmă luna, depăşeşte razele soarelui, se urcă până în 
bolţile cerurilor. Dar nici acolo nu se opreşte, ci lasă în urmă şi cerul şi 
popoarele de îngeri şi cetele de arhangheli şi toate puterile cele de sus şi se 
înfăţişează chiar înaintea tronului celui împărătesc. 

Află asta chiar din Scriptură, care zice: "Cornelie, rugăciunile tale şi 
milosteniile tale s-au suit înaintea lui Dumnezeu" (Faptele Apostolilor 10, 4). 
Cuvintele: "înaintea lui Dumnezeu" înseamnă: "De-ai avea multe păcate, nu te 
teme, că ai milostenia apărătoare!". Nici una dintre puterile cele de sus nu-i va 
sta împotrivă. Milostenia îşi cere datoria, stând cu poliţa în mână. însuşi 
Stăpânul ne-o spune: "Cel care va face unuia dintre aceştia preamici. Mie Mi-a 
făcut" (Matei 25, 40). Milostenia deci îti uşurează toate păcatele tale, oricâte ai 
avea. 

Nu ştii oare din Evanghelie pilda celor zece fecioare, cum cele care n-au 
avut milostenie au rămas afară de cămara de nuntă, deşi trăiseră în feciorie? 
"Erau zece fecioare, spune Hristos, cinci nebune şi cinci înţelepte" (Matei 25, 
2); cele înţelepte aveau untdelemn, iar cele nebune nu aveau şi se stingeau 
candelele lor. 

Şi venind cele nebune la cele înţelepte le-au spus: "Daţi-ne nouă 
untdelemn din vasele voastre" (Matei 25, 8). 

Mă ruşinez, roşesc şi plâng când aud că o fecioară e nebună; roşesc când 
aud că o fecioară poartă acest nume, după atâta virtute, după ce a trăit în 
feciorie, după ce a zburat cu trupul la cer, după ce s-a luat la întrecere cu puterile 
cele de sus, după ce a îndurat arşiţa, după ce a călcat în picioare cuptorul 
plăcerii. Li s-a spus nebune, şi pe bună dreptate nebune, că au săvârşit o virtute 
mare, dar au fost biruite de una mică. 

"Şi s-au apropiat cele nebune, spune Hristos, şi au zis celor înţelepte: 
"Dati-ne nouă untdelemn din vasele voastre". Iar acelea au spus: "Nu putem să 
vă dăm, ca nu cumva să nu ne ajungă nici nouă, nici vouă" (Matei 25, 8-9). N- 
au făcut asta pentru că nu le era milă de ele, nici din răutate, ci din pricina 
scurtimii timpului: avea să vină Mirele. 

Aveau şi fecioarele cele nebune candele, dar nu aveau untdelemn în 
candelele lor, pe când celelalte fecioare aveau untdelemn. Lumină este fecioria, 
iar milostenia untdelemn. După cum lumina candelei se stinge de nu are unt- 
delemn, tot aşa se stinge şi fecioria de nu are milostenie. "Daţi-ne nouă 
untdelemn din vasele voastre". Iar acelea le-au răspuns: "Nu putem să vă dăm". 
Răspunsul lor nu-i pornit din răutate, ci din teamă: "Ca nu cumva să nu ne 
ajungă nici nouă, nici vouă"; ca nu cumva să rămânem toate pe dinafară, când 
căutăm cu toate să intrăm. Ci "mergeţi la cei ce vând şi vă cumpăraţi" (Matei 
25,9). 

- Cine-s negustorii acestui untdelemn? 

- Săracii! Cei ce stau la uşa bisericii şi cer milostenie. 

- Şi cât untdelemn cumpăr? 

- Cât vrei! Nu spun cât, ca să nu-mi spui că eşti sărac! Atâta cumpără, câţi bani 
ai! Ai un bănuţ? Cumpără cerul cu el! Nu că cerul e ieftin, ci că Stăpânul e bun! 
Nu ai un bănuţ? Dă un pahar de apă rece. "Cel ce va da un pahar de apă rece 
unuia dintre aceştia prea mici, pentru Mine, nu-şi va pierde plata lui" (Matei 
10, 42). Cerul e negutătorie şi afacere bună, iar noi o neglijăm. Dă o 
bucată de pâine şi ia raiul; dă lucruri mici şi ia lucruri mari; dă cele pieritoare şi 
ia pe cele nepieritoare; dă pe cele stricăcioase şi ia pe cele nestricăcioase. Dacă 
ar fi iarmaroc şi toate mărfurile din iarmaroc ar fi ieftine, de-ar fi acolo belşug 
de bucate şi toate la preţ de nimica, oare n-ai vinde tot ce ai, n-ai nesocoti toate 
celelalte treburi şi nu te-ai duce să faci în iarmaroc bune afaceri? Arătaţi atâta 
grabă pentru nişte lucruri pieritoare, dar vă trândăviţi atâta şi vă descurajaţi când 
e vorba să cumpăraţi lucruri nemuritoare? Dă săracului, pentru ca, chiar dacă tu 
vei tăcea, să vorbească pentru tine mii şi mii de guri; să stea de fată milostenia şi 
să te apere! Răscumpărare de suflet este milostenia! De aceea, după cum 
înaintea uşilor bisericii sunt vase pline cu ap ă, ca să vă spălaţi mâinile, tot aşa, în 
afara bisericii, stau săracii, ca să vă spălaţi mâinile sufletului. Ţi-ai spălat 
mâinile trupului cu apă? Spală-ţi şi mâinile sufletului cu milostenia! Nu -mi 
spune că eşti sărac. O văduvă, săracă lipită pământului, a găzduit pe Ilie (III 
Regi 17, 9-24); sărăcia nu i-a fost piedică, ci 1-a primit cu multă bucurie; de 
aceea a şi primit în schimb roade frumoase şi a secerat spicul milosteniei. 

Dar poate că unul dintre cei ce mă ascultă îmi va spune: 

- Adă-mi şi mie în casă pe Ilie! 

- Pentru ce ceri pe Ilie? Iţi aduc în casă pe Stăpânul lui Ilie şi totuşi nu-I dai de 
mâncare! Dacă ar veni Ilie, cum l-ai găzdui? Porunca lui Hristos, Stăpânul 
tuturor, este aceasta: "Cel care va face unuia dintre aceştia preamici. Mie 
Mi-a făcut" (Matei 25, 40). 

Dacă un împărat ar chema pe cineva la masă şi ar spune slugilor din jurul 
lui: "Mulţumiti-1 pe omul acesta cu de toate ca pe mine; că omul acesta mi-a dat 
de mâncare şi m-a găzduit, pe când eram în sărăcie; mi-a făcut mult bine în 
vremea strâmtorării mele!", care din cei din jurul împăratului nu şi-ar cheltui toţi 
banii cu omul acela, căruia împăratul îi era dator să-i mulţumească? Oare, n-ar 
căuta fiecare să-i pună totul înaintea lui şi să se împrietenească cu el? 

Aţi văzut puterea cuvântului împărătesc? Dacă are atâta preţ cuvântul unui 
împărat muritor, gândeşte-te ce preţ va avea în ziua aceea cuvântul lui Hristos! 
In fata îngerilor şi a tuturor puterilor cereşti, Hristos va spune: Omul acesta M-a 
găzduit pe pământ; omul acesta Mi-a făcut de mii şi mii de ori bine; omul acesta 
m-a adunat de pe drumuri, pe când eram străin!". 

Gândeşte-te la îndrăznirea omului acestuia înaintea îngerilor, la lauda lui 
înaintea puterilor celor de sus! Cum să nu aibă îndrăznire mai mare decât îngerii, 
acela despre care Hristos dă mărturie? 

Mare lucru este dar milostenia, fraţilor! Să o îmbrăţişăm că n-are seamăn 
pe lume. E în stare să şteargă păcatele si sa alunge de la noi osânda! Pe când tu 
taci, ea e de fată şi te apără. Dar, mai bine spus, pe când tu taci, mii şi mii de 
glasuri mulţumesc pentru tine. Atâtea bunătăţi avem de pe urma milosteniei şi 
noi o neglijăm şi ne trândăvim! Dă pâine, după puterea ta! N-ai pâine? Dă un 
bănuţ! N-ai nici un bănuţ? Dă un pahar cu apă rece! N-ai nici atât? Plângi 
împreună cu cel îndurerat şi ţi-ai luat plata. Fapta făcută de silă n-are plată, ci 
fapta făcută de bunăvoie. 

Dar tot vorbind despre milostenie, cuvântul m-a dus departe de pilda celor 
zece fecioare. Haide dar să ne întoarcem la această pildă. 

"Daţi-ne nouă untdelemn din vasele voastre", au spus ele. "Nu putem să 
vă dăm, au răspuns celelalte, ca nu cumva să nu ne ajungă nici nouă, nici vouă; 
ci mergeţi şi vă cumpăraţi de la cei ce vând". "Mergând ele să cumpere, a venit 
Mirele; şi cele ce aveau candele aprinse au intrat cu El şi s-a închis uşa cămării 
de nuntă" (Matei 25, 8-10). Au venit atunci şi cele cinci fecioare nebune şi au 
bătut la uşa cămării de nuntă, strigând: "Deschide-ne nouă!". Şi glasul dinăuntru 
al Mirelui le-a spus: "Plecaţi de la Mine. Nu vă ştiu pe voi!" (Matei 25, 1 1-12). 

Şi au auzit, după atâta osteneală: "Nu vă ştiu pe voi!". Aceasta vă 
spuneam şi mai înainte: în zadar şi fără de folos au avut fecioarele acelea marea 
avuţie a fecioriei! Gândiţi -vă, au fost izgonite după atâtea şi atâtea osteneli: 
după ce puseseră frâu neînfrânării, după ce se luaseră la întrecere cu puterile cele 
de sus, după ce-şi râseseră de lucrurile cele pământeşti, după ce înduraseră arşiţa 
cea mare, după ce trecuseră cu bine toate încercările, după ce zburaseră de pe 
pământ la cer, după ce nu stricaseră pecetea trupului, după ce dobândiseră marea 
frumuseţe a fecioriei, după ce se întrecuseră cu îngerii, după ce călcaseră în 

picioare cerinţele trupului, după ce uitaseră că sunt femei, după ce trăiseră în 
trup ca şi cum ar fi fost fără de trup, după ce agonisiseră marea şi nebiruita 
avuţie a fecioriei. După toate acestea, au auzit: "Plecaţi de la Mine! Nu vă ştiu 
pe voi!". 

Să nu-mi socoteşti puţin lucru fecioria. Atât e de mare, că nici unul dintre 
cei vechi n-a putut s-o păstreze. De aceea e mare harul lui Hristos, că au ajuns 
acum uşoare cele ce spăimântau pe profeţi şi pe toţi cei din vechime. Ce era 
înainte foarte greu şi cu neputinţă de făcut? Fecioria şi dispreţul morţii. Acum, 
însă, copile de rând chiar le s ocotesc nimica. Atât de grea era înainte fecioria, c ă 
nici unul dintre cei vechi n-a putut-o săvârşi. Noe era drept şi Dumnezeu dăduse 
mărturie despre el, dar a avut femeie; la fel Avraam, la fel şi Isaac, moştenitorii 
făgăduinţei Lui, au avut femei. Iosif cel înţelept a fugit de marele păcat de 
adulter, dar a avut şi el femeie. Era grea porunca fecioriei! Dar de când a înflorit 
floarea fecioriei, a început să împărătească fecioria, nimeni dintre cei vechi n-a 
putut trăi în feciorie; că greu lucru este să-ti înfrânezi trupul. 

Voi zugrăvi cu cuvântul frumuseţea fecioriei, ca să cunoşti măreţia acestei 
virtuţi, în fiecare zi i se dă lupta fecioriei, iar lupta nu conteneşte niciodată. E 
mai grea lupta aceasta ca lupta dată de barbari. Lupta cu barbarii mai are un 
răgaz, în timp de armistiţiu; uneori se dau lupte, alteori nu; sunt vremi şi reguli 
de luptă; în lupta dusă împotriva fecioriei nu-i vreme de linişte. Diavolul duce 
lupta, iar diavolul nu ştie că trebuie păzit un timp când nu trebuie să atace, nici 
nu acceptă ordine de bătaie; totdeauna stă gata de luptă şi caută să găsească 
neatentă pe fecioară, să-i dea lovitură de moarte. 

Fecioara, la rândul ei, nu poate pune capăt niciodată războiului acestuia, ci 
poartă în ea şi tulburarea, şi duşmanul, nici osânditii nu sunt atât de frământaţi; 
văd rar pe judecător; fecioara însă, oriunde ar merge, poartă cu ea pe judecător, 
duce cu ea pe vrăjmaş; iar vrăjmaşul nu-i dă pace nici seara, nici noaptea, nici 
dimineaţa, nici în amiază-zi; mereu îi duce război; o face să se gândească la 
plăcere, îi zugrăveşte căsătoria, ca să-i izgonească din ea virtutea şi să 
zămislească în ea păcatul, ca să-i alunge cuminţenia şi să semene desfrâul, în 
fiece clipă cuptorul plăcerii arde; arde mocnit sub spuză. Gândeşte-te cât de grea 
este nevoinţa şi lupta fecioarei! Iar fecioarele acelea, după toate luptele acestea, 
au auzit: "Plecaţi de la Mine! Nu vă ştiu pe voi!". 

Iată ce mare lucru este fecioria! ! Când are însă ca soră milostenia, nici o 
primejdie n-o doboară, e mai presus de toate! De aceea fecioarele acelea n-au 
intrat în cămara de nuntă, pentru că n-au avut şi milostenia pe lângă feciorie. 

Vrednice de multă ruşine sunt cuvintele ce vi le spun, fecioarelor: Aţi 
biruit plăcerea, dar n-aţi dispreţuit banii! V-aţi lepădat de lume, dar vi-s dragi 
banii chiar când sunteţi răstignite pentru lume! De -aţi fi poftit bărbat, păcatul nu 
v-ar fi fost atât de mare! Pofteaţi ceva ce era de aceeaşi fiinţă cu voi. Dar aşa, 
vina vi-i mai mare, că aţi poftit ceva străin de voi. 

Fie, femeile măritate îşi mai găsesc în copii o scuză pentru nemilostivirea 
lor! Când le spui: "Dă-mi milostenie!", pot să-ţi răspundă: "Am copii şi nu pot". 
Totuşi, gândeşte-te, femeie, Dumnezeu ţi-a dat copii şi ai primit rod al 
pântecelui tău, ca să fii omenoasă, nu neomenoasă! Nu face din temeiul omeniei 

temei de neomenie! Vrei să laşi frumoasă moştenire copiilor tăi? Lasă-le 
milostenia, ca toţi să te laude şi să laşi pe toate buzele amintirea ta. Dar tu, 
fecioară, care n-ai copii, ci te-ai răstignit pentru lume, pentru ce strângi bani? 

Mi-e însufleţit cuvântul când vorbesc de calea pocăinţei şi de milostenie. 
Vă spuneam că mare avuţie este milostenia; şi de la milostenie, cuvântul m-a 
dus pe oceanul fecioriei. 

Ai, dar, iubite, milostenia primită şi mare cale de pocăinţă, în stare să te 
izbăvească de şiruri de păcate. 

Dar mai ai şi o altă cale de pocăinţă, tot atât de lesnicioasă prin care poţi 
scăpa de păcate. Ruăciunea! Roagă-te în fiecare clipă! Nu pregeta a te ruga, nici 
nu cere cu trândăveală iubirea de oameni a lui Dumnezeu! Dumnezeu nu-ti 
întoarce spatele de -L rogi cu stăruinţă, ci-ţi iartă păcatele şi-ţi împlineşte cererea. 
De-ţi împlineşte cererea, când îl rogi, continuă să-I mulţumeşti, rugându-te! De 
nu ţi-o împlineşte, stăruie, rugându-te, ca să ţi se împlinească. Să nu spui: "M- 
am rugat mult şi nu mi-a dat ce l-am cerut!". Şi asta, de multe ori, se întâmplă în 
folosul tău. 

Dumnezeu ştie că eşti trândav şi nepăsător; ştie că dacă ti se împlineşte 
cererea pleci şi nu I te mai rogi; te amână, tocmai pentru că ştie că ai nevoie să 
vorbeşti mai des cu El şi să zăboveşti la rugăciune. Dacă atunci când eşti în atâta 
nevoie şi ai atâta trebuinţă, te trândăveşti şi nu stărui în rugăciune, ce ai face 
dacă n-ai avea nevoie de nimic? Deci şi Dumnezeu face asta tot pentru folosul 
tău: vrea să nu te depărteze de rugăciune. Continuă dar să te rogi şi nu te 
trândăvi! Multe poate săvârşi, iubite, rugăciunea! Nu te îndrepta spre rugăciune 
ca spre un lucru de mic preţ! Rugăciunea ne iartă păcatele. Dumnezeieştile 
Evanghelii ne dau învăţătura asta. 

- Ce spun ele? 

- Asemănatu-s-a împărăţia cerului cu un om care a închis uşa casei sale şi s-a 
culcat cu copiii lui. Şi a venit cineva la el noaptea, vrând să-i ceară pâine,şi a 
bătut zicând: "Deschide -mi, că am nevoie de pâine". Stăpânul casei i-a răspuns: 
Nu pot să-ţi dau acum! Ne-am culcat şi eu, şi copiii mei!". Acela a continuat să 
bată. Şi iarăşi i-a răspuns: "Nu pot să-ţi dau! Ne-am culcat şi eu, şi copiii mei!". 
Cel de afară, deşi auzise acestea, continua să bată şi n-a plecat până ce stăpânul 
casei nu a spus: "Sculaţi-vă! Daţi-i şi lăsaţi-1 să plece!"(Luca 11, 5-8). 

Cuvintele acestea ale dumnezeieştii Evanghelii te învaţă să te rogi mereu, 
să nu te descurajezi nicicând; chiar de nu primeşti, să stărui până ce primeşti. 

Vei găsi încă şi multe alte căi de pocăinţă în Sfânta Scriptură. Pocăinţa a 
fost predicată şi înainte de venirea lui Hristos, prin Ieremia, care zice: "Oare cel 
ce cade nu se scoală? Sau cel ce se abate nu se întoarce?" (Ieremia 8, 4); şi 
iarăşi: "După acestea i-am spus ei: "După ce te-ai desfrânat, vino şi întoarce-te 
la Mine!" (Ieremia 3, 7). 

Dumnezeu ne-a dat multe şi felurite căi de pocăinţă, ca să ne taie orice 
pricină de trândăvie. Dacă am fi avut numai o singură cale, n-am fi putut intra pe 
ea. 

De această sabie, de pocăinţă, fuge totdeauna diavolul. Ai păcătuit? Intră 
în biserică şi şterge-ţi păcatul! Nu-i aşa că de câte ori cazi când mergi pe drum 

tot de atâtea ori te şi ridici? Fă tot aşa de câte ori păcătuieşti, pocăieşte-te de 
păcat. Nu deznădăjdui! Ai păcătuit a doua oară, pocăieşte-te a doua oară, ca nu 
cumva, din pricina trândăviei, să cazi desăvârşit din nădejdea bunătăţilor ce-ţi 
stau în faţă. De eşti la adânci bătrâneţi şi păcătuieşti, intră în biserică, pocăieşte- 
te! Biserica-i spital, nu tribunal! Nu-ţi dă pedeapsă pentru păcate, ci iertare de 
păcate! Spune-I Unuia Dumnezeu păcatul tău aşa: "Ţie Unuia am greşit şi rău 
înaintea Ta am făcut" (Ps. 50, 5), şi Dumnezeu îţi va ierta păcatul. 

Ai şi altă cale de pocăinţă, nu grea, ci chiar foarte uşoară. 
-Care? 
- Plânge-ti păcatul! Tot dumnezeieştile Evanghelii îti arată şi calea aceasta! 

Petru cel vestit, verhovnicul apostolilor, primul în Biseric ă, prietenul lui 
Hristos, cel ce a primit descoperirea, nu de la oameni, ci de la Tatăl, după cum a 
mărturisit-o Stăpânul, când i-a spus: "Fericit eşti, Simone, fiul lui Iona, că nu 
trup şi sânge ţi-au descoperit ci Tatăl Meu cel ceresc" (Matei 16, 17); acest 
Petru - iar când zic Petru, zic stânca cea tare, temelia cea neclintită, apostolul cel 
mare, cel dintâi dintre ucenici, cel dintâi chemat, cel dintâi care a ascultat -, 
acest Petru n-a făcut un păcat mic, ci unul foarte mare: s-a lepădat chiar de 
Stăpânul său. Nu spun asta ca să-1 învinuiesc pe Petru, ci ca să- ti dau ţie temei 
de pocăinţă: s-a lepădat de Stăpânul lumii, de Apărătorul, de Mântuitorul tutu- 
ror. 

Dar să iau cuvântul mai de sus. în timpul vânzării, Mântuitorul a văzut pe 
unii că-L părăsesc şi i-a spus lui Petru: "Oare şi tu vrei să pleci? Petru i-a spus: 
"Chiar de-ar trebui să mor împreună cu Tine, nu mă voi lepăda de Tine"{ Ioan 
6, 67; Matei 26, 35). Ce spui, Petre? Dumnezeu o spune şi tu spusei Lui i te 
împotriveşti? Voinţa lui Petru şi-a arătat înflăcărarea, dar slăbiciunea firii s-a 
vădit. Şi când s-a lepădat Petru de Hristos? In noaptea în care Hristos a fost 
vândut! Atunci, spune Scriptura, stătea Petru lângă jăratec şi se încălzea; şi s-a 
apropiat o slujnică de el, zicând: "Ieri şi tu erai cu omul acesta" (Matei 26, 69); 
iar Petru i-a spus: "Nu-L cunosc pe omul acesta" (Luca 22, 57). S-a lepădat apoi 
şi a doua oară, şi a treia oară; şi s-a împlinit ceea ce spusese Hristos; şi Hristos 
S-a uitat la Petru (Luca 22, 61); i-a vorbit cu privirea; nu i-a vorbit cu gura, ca să 
nu-1 mustre înaintea iudeilor şi să ruşineze pe ucenicul Lui, ci a slobozit glas cu 
privirea. I-a spus adică: "S-a făcut, Petre, ce am spus!'. 

Atunci Petru a înţeles şi a început să plângă. Şi a plâns, nu plâns obişnuit, 
ci plâns cu amar (Matei 26, 75). Şi, cu lacrimile ochilor lui. Petru s-a botezat a 
doua oară. Plângând aşa cu amar, şi-a şters păcatul său; iar după plânset i s-au 
încredinţat cheile Cerurilor. Dacă plânsul lui Petru a şters un păcat aşa de mare, 
cum nu-ţi vei şterge şi tu păcatul, de vei plânge? Nu era mic păcatul lepădării 
sale de Stăpânul, ci mare şi cumplit; totuşi lacrimile au şters păcatul. Plânge-ţi, 
dar, şi tu păcatul tău! Nu de mântuială, nici de formă, ci plângi cu amar, ca 
Petru! Scoate din adâncul sufletului izvoare de lacrimi, ca, înduplecat fiind spre 
milă Stăpânul, să-ţi ierte greşala. Stăpânul este bun şi iubitor de oameni, însuşi a 
spus-o: "Nu vreau moartea păcătosului, ci să se întoarcă, să se pocăiască şi să 
fie viu " (Iezechiel 18, 23). 

Mică e oboseala ce o vrea de la tine; iar El îti dă bunătăţi mari; îti cere să- 

I dai prilej ca să-ti dea comoara mântuirii. Pune-I înainte lacrimile tale, şi El îţi 
dă iertare. Pune-I înainte pocăinţa ta, şi El îţi dă iertare de păcate. Dă-I numai 
puţin prilej, ca să ai cuvânt de apărare vrednic de crezare. Unele sunt ale noastre, 
altele ale Lui. Dacă-I dăm pe ale noastre, ne dă şi El pe ale Lui. Chiar până acum 
El ne-a dat pe cele ale Lui: a întemeiat soarele, luna, ceata frumoasă şi felurită a 
stelelor, a revărsat văzduhul, a întins pământul, a pus mării ziduri, ne-a dat 
munţii, dealurile, pădurile, izvoarele, lacurile, râurile, nenumăratele feluri de 
pomi şi de ierburi, grădinile şi pe toate celelalte, îţi spun din nou: Dă-I Lui puţin, 
ca, în schimbul acestui puţin, să-ti dăruiască bunătăţile cele de sus. 

Să nu fim, dar, nepăsători fată de noi înşine, nici să ne depărtăm singuri 
de mântuirea noastră, când avem noianul cel mare de iubire de oameni a 
Stăpânului tuturor. Căruia îi pare rău de păcatele noastre. Ne stau în fată îm- 
părăţia cerurilor, Raiul şi bunătăţile "pe care ochiul nu le-a văzut, urechea nu le- 
a auzit şi la inima omului nu s-au suit, pe care le-a gătit Dumnezeu celor ce-L 
iubesc pe El" (I Corinteni 2, 9). 

Nu suntem, oare, datori să facem totul, ca să-I dăm ceva, ca să nu pierdem 
aceste bunătăţi? Sau nu ştii ce spune Pavel, cel ce s-a ostenit mult, cel ce a avut 
nenumărate biruinţe asupra diavolului, cel ce a străbătut cu trupul toată lumea, 
cel ce a înconjurat pământul, marea şi văzduhul, cel ce a cutreierat lumea ca un 
înaripat, cel ce-a fost lovit cu pietre, cel ce-a fost ucis, cel ce-a suferit toate 
pentru numele lui Dumnezeu (II Corinteni 11, 23-27), cel ce-a fost chemat de 
sus cu glas din cer?( Faptele Apostolilor 9, 3 -9). 

Iată ce spune Pavel, iată ce glas a scos: "Am primit har de la Dumnezeu, a 
spus el, dar şi eu m-am ostenit, şi eu am dat ceva lui Dumnezeu. Şi harul Lui, 
care este in mine, n-afost în zadar; dar m-am ostenit mai mult decât ei toţi" (I 
Corinteni 15, 10). "Ştiu, spune Pavel, ştiu măreţia harului pe care l-am primit, 
dar harul nu m-a găsit trândav, iar faptele pe care I le -am adus lui Dumnezeu 
sunt învederate". 

Tot aşa şi noi să deprindem mâinile noastre spre milostenie, ca s ă aducem 
şi noi ceva lui Dumnezeu! Să plângem păcatul, să jelim fărădelegea, ca să dăm 
şi noi ceva lui Dumnezeu, că sunt mari, într-adevăr, bunătăţile ce ni se vor da şi 
depăşesc puterea noastră. Sunt Raiul şi împărăţia cerurilor, pe care facă 
Dumnezeu ca noi toţi să le dobândim, cu harul şi cu iubirea de oameni a 
Domnului nostru Iisus Hristos, cu Care Tatălui împreună cu Sfântul Duh, slavă, 
putere, cinste, acum şi pururea şi în vecii vecilor. Amin. 



25 



Sfântul Ioan Gură de Aur 



OMILIA A PATRA 



Despre pocăinţă şi rugăciune 

Păstorii duc des oile acolo unde văd că iarba e mai mare şi nu le mută 
până ce oile nu pasc toată iarba. Voi face şi eu ca şi păstorii. Iată, azi e a patra zi 
de când pasc turma aceasta pe imaşul pocăinţei şi nici astăzi nu mă pregătesc să- 
mi duc în altă parte turma. Mai văd încă belşug de iarbă pe imaş şi multă 
desfătare şi folos. Frunzişul copacilor - acoperiş şi odihnă oilor în nămiaza zilei - 
nu le dă o umbră atât de plăcută şi de folositoare şi nu le face odihna atât de 
dulce, cât de întăritoare şi de odihnitoare este citirea dumnezeieştilor Scripturi 
pentru sufletele cuprinse de tristeţe. 

Citirea dumnezeieştilor Scripturi alungă din sufletul nostru tăria şi 
fierbinţeala durerii şi ne mângâie mai dulce şi mai plăcut ca umbra; ne dă mare 
mângâiere nu numai când avem pagubă de bani, nici numai când ne mor copiii, 
nici în alte necazuri asemănătoare, ci şi când păcătuim. Când un om cade, fiind 
cuprins şi doborât de păcat, când îl mustră conştiinţa, amintindu-şi necontenit 
păcatul, când este sufocat de tăria tristeţii, când arde în fiecare zi şi nu găseşte 
nici o mângâiere, deşi îl mângâie mulţi, atunci, dacă intră în biserică, pe 
nesimţite se mângâie şi pleacă liniştit, auzind că mulţi sfinţi au căzut şi s-au 
ridicat şi au ajuns din nou la cinstea de mai înainte. 

Ne ruşinăm de multe ori să spunem oamenilor păcatele noastre; dar chiar 
dacă le-am spune, mângâierea lor nu ne e de mare folos; dar când ne mângâie 
Dumnezeu şi ne atinge inima, atunci e izgonită iute toată tristeţea adusă de 
satana. De aceea ne-au fost lăsate în scris căderile drepţilor, ca să câştige din ele 
şi cei ce fac fapte bune, şi cei ce săvârşesc păcate. 

Păcătosul nu-şi pierde nădejdea şi nu se descurajează când vede că un 
altul a căzut, dar a putut să se ridice iarăşi; dreptul ajunge mai râvnitor şi mai 
întărit când vede că mulţi alţii, cu mult mai buni ca el, au căzut; atunci, înteleptit 
de teama căderii acelora, va fi totdeauna gata de luptă şi va avea mare grijă de 
el. Astfel, unul săvârşeşte virtutea, iar celălalt scapă de deznădejde; unul stă tare, 
celălalt se ridică iute din cădere. 

Când un om ne mângâie tristeţea, părem pentru o clipă uşuraţi; dar mai pe 
urmă tristeţea ne cuprinde iarăşi; când însă ne mângâie Dumnezeu, prin pilda 
altora ce au păcătuit şi s-au mântuit pocăindu-se, atunci ni se face vădită 
bunătatea Lui, ca să nu ne mai îndoim de mântuirea noastră; pentru că 
mângâierea ce o primim e trainică şi adevărată. Ca şi în cazuri de păcate, tot aşa 
şi în vreme de primejdie, vechile istorii ale Scripturii dau bune leacuri celor 
întristaţi, tuturor celor ce vor să tină seamă de ele. 

De ni s-ar confisca averile, de -am fi calomniaţi, de-am fi băgaţi la 
închisoare, de-am fi biciuiţi, de-ar veni peste noi orice altă primejdie, iute putem 

să ne recăpătăm curajul când ne uităm la drepţii din Scriptură, care au îndurat 
aceleaşi suferinţe. 

Când eşti bolnav şi te uiţi la alţi bolnavi, boala ti se înrăutăţeşte, iar ade- 
seori capeţi o boală pe care n-o aveai. Unii, de pildă, s-au îmbolnăvit de ochi 
numai pentru că s-au uitat la cei bolnavi de ochi. Cu sufletul nu-i aşa, ci cu totul 
dimpotrivă; dacă te gândeşti mereu la cei care au trecut prin aceleaşi suferinţe ca 
şi tine, ti se uşurează tristeţea pricinuită de necazuri. De aceea şi Pavel îi 
mângâie pe credincioşi în acest chip, dându-le pildă nu numai pe sfinţii din 
viată, ci şi pe cei răposaţi. 

Vorbind evreilor, care erau gata să se împiedice şi să cadă, le aduce 
înainte pe bărbaţii sfinţi, pe Daniel, pe cei trei tineri, pe Ilie, pe Elisei, grăindu-le 
aşa: Au închis gurile leilor, au stins puterea focului au se ăpat de ascuţişul 
săbiei, au fost ucişi cu pietre, au suferit batjocuri şi biciuiri, încă şi lovituri şi 
temniţă; au pribegit în piei de oaie şi în piei de capră, fiind lipsiţi strămtoraţi 
îndurând rele, ei, de care nu era vrednică lumea. 

Suferinţele împărtăşite uşurează suferinţa; şi, după cum atunci când suferi 
singur un necaz, necazul este fără mângâiere, tot aşa, când găseşti pe un altul 
care a căzut în acelaşi necaz, necazul ajunge mai uşor. 

Deci, ca să nu cădem doborâţi de toate necazurile ce vin peste noi, să fim 
cu mare luare-aminte la istoriile din Scriptură. Vom lua din ele temei de mare 
răbdare; ne vor mângâia nu numai prin aceea că cei din vechime au îndurat 
aceleaşi suferinţe ca şi noi, ci şi prin aceea că ne vor învăţa şi cum să scăpăm de 
nenorocirile ce vin asupra noastră; ne vor mai învăţa ca, după trecerea furtunii, 
să ne păstrăm tihna, să nu ne trândăvim, dar nici să ne mândrim. Nu-i deloc de 
mirare ca un om lovit de necazuri să fie smerit si evlavios; aşa e natura 
încercărilor; îi sileşte să facă asta, să se întristeze, chiar pe cei cu inima de piatră. 

Dar un suflet cu adevărat evlavios, care are necontenit în fata ochilor pe 
Dumnezeu, nu-L uită niciodată pe Dumnezeu după ce a scăpat de încercări, aşa 
cum îl uitau adesea iudeii; de aceea şi profetul îşi bate joc de ei, spunându-le: 
"Când îi ucidea pe ei îl căutau; se întorceau şi veneau la Dumnezeu"; iar Moise, 
cunoscându-le năravul, îi îndemna adesea cu cuvintele: "Când mănânci, când 
bei când te saturi, ia aminte de tine însuţi, să nu uiţi pe Domnul Dumnezeul 
tău ". 

Şi aceasta s-a şi întâmplat; că spune Scriptura: "A mâncat Iacov, s-a 
îngrăşat, s-a lăţit şi a zvârlit din picioare cel iubit ". 

De aceea, sfinţii trebuie admiraţi nu numai pentru că au fost aşa de 
evlavioşi şi de filozofi în vremea când strâmtorarea era în toată puterea ei, ci şi 
pentru că au rămas tot aşa de sârguitori şi tot aşa de vrednici şi după trecerea 
furtunii, când s-au liniştit lucrurile. 

Un cal atunci e de admirat, când poate merge frumos fără frâu; dar nu-i 
deloc de admirat când merge frumos stăpânit cu frâu şi cu zăbale; mersul lui 
frumos trebuie pus pe seama frâului, nu pe seama firii deosebite a animalului. 
Tot aşa se poate spune şi despre suflet, nu-i deloc de admirat un suflet care-i 
liniştit din pricina fricii ce-1 ameninţă; atunci să-mi arăţi filozofia sufletului şi 
toată buna lui rânduială, după ce au trecut încercările, după ce i-ai luat frâul 

fricii. 

Dar tare mi-e teamă ca nu cumva, vrând să învinuiesc pe iudei, să nu 
învinuiesc felul nostru de vieţuire. Că şi noi facem la fel. Nu-i, oare, biserica 
prea strâmtă din pricina mulţimii credincioşilor în zilele când suntem zguduiţi de 
foamete, de ciumă, de grindină, de secetă, de foc, de năvala vrăjmaşilor? 

Atunci filozofia noastră e mare, şi mare e şi dispreţuirea lucrurilor din 
lumea aceasta; atunci nu ne mai supără nici dragostea de avere, nici dorinţa de 
slavă, nici dorul şi pofta de desfrânare, nici vreun alt gând păcătos, ci toţi 
cinstim pe Dumnezeu cu rugăciuni şi lacrimi; atunci desfrânatul se cuminţeşte, 
cel cu dor de răzbunare caută să se împace cu vrăjmaşul său, zgârcitul se pleacă 
spre milostenie, mâniosul, şi arţăgosul, ajunge smerit şi bun; dar, după ce 
Dumnezeu împrăştie mânia aceea, după ce a îndepărtat furtuna şi a făcut linişte 
după atâtea valuri, atunci ne întoarcem iarăşi la gândurile şi faptele de mai 
înainte. Eu, pe vremea încercărilor, nu încetam de a vă prezice toate acestea şi de 
a vi le mărturisi mai dinainte; dar cuvintele mele nu v-au folosit la nimic; au 
trecut ca umbra şi ca visul. Atât de repede aţi izgonit din minte toate încercările 
acelea. 

De aceea mă tem acum, mai mult decât atunci, să nu atragem asupră-ne 
nenorociri mai mari decât cele dinainte şi să nu primim de la Dumnezeu o 
lovitură de care n-am mai putea scăpa. Când un om păcătuieşte des şi Dumnezeu 
îi trece cu vederea păcatele lui, dar el nu câştigă nimic de pe urma îndurării lui 
Dumnezeu şi nu se depărtează de păcat, atunci atrage asupra lui cea mai mare 
nenorocire, care-1 striveşte desăvârşit, că nu mai are vreme de pocăinţă. 

Aşa cum s-a întâmplat cu Faraon. Faraon s-a bucurat de îndelunga răbdare 
a lui Dumnezeu şi la întâia plagă, şi la a doua, şi la a treia, şi la a patra, şi la 
plăgile de mai târziu; dar pentru că n-a ajuns mai bun, a fost în sfârşit strivit şi a 
pierit cu toată oastea lui. 

Aşa au păţit şi iudeii. De aceea şi Hristos, vrând să arate că locuitorii 
Ierusalimului au să piară şi că Ierusalimul are să fie pustiit, a spus: ,J)e câte ori 
am voit să adun pe fiii tăi şi n-aţi voit. lată vi se lasă casa voastră pustie". Mă 
tem să nu păţim şi noi aşa. 

Nu ne învăţăm minte nici din suferinţele altora, nici din suferinţele 
noastre. Nu vă spun aceste cuvinte doar vouă, celor acum de fată, ci şi celor care 
şi-au pierdut zelul lor de fiecare zi, celor care au uitat necazurile de mai înainte, 
celor cărora nu încetam a le spune, spărgându-mi pieptul: "După ce vor trece 
încercările, să rămână în sufletele noastre amintirea încercărilor, pentru ca, 
amintindu-ne necontenit de binefacerea lui Dumnezeu, să mulţumim neîncetat 
Celui ce ne-a făcut această facere de bine". 

Acestea vi le spuneam atunci; vi le spun şi acum; iar prin voi, acelora. Să 
imităm pe sfinţii care n-au fost doborâţi de necazuri; dar nici n-au ajuns trândavi 
când au avut iarăşi viaţă liniştită, aşa cum au ajuns mulţi dintre noi, ca nişte 
corăbii uşoare, scufundate de orice val. Când a bântuit sărăcia, eram smeriţi şi cu 
capul plecat; dar după ce ne-am îmbogăţit, iarăşi ne-am îngâmfat şi am ajuns 
neînchipuit de nepăsători. 

De aceea vă rog să lăsăm la o parte totul şi să ne punem în rânduială 

sufletele spre mântuirea fiecăruia dintre noi. 

Dacă sufletul este în bună rânduială, îndurăm cu uşurinţă, de dragul 
poruncii Stăpânului şi al nădejdii în El, foametea, fie boala, fie calomnia, fie 
pierderea averilor, fie orice altceva; după cum iarăşi, dacă sufletul nostru nu-i 
împăcat cu Dumnezeu, grijile şi multele supărări ne vor sfâşia viaţa, de-ar curge 
bogăţia pârâu, de-am avea copii, de-am avea bani cu nemiluita. 

Să nu umblăm dar după bogăţie, nici să fugim de sărăcie; ci fiecare să ne 
îngrijim înainte de toate de sufletul nostru; să-1 facem destoinic şi pentru 
chivernisirea vieţii de aici, şi pentru plecarea de aici. încă puţin şi se va face 
cercetarea fiecăruia dintre noi, când toţi ne vom înfăţişa înaintea înfricoşătorului 
scaun de judecată al lui Hristos, însoţiţi de faptele noastre, când cu ochii noştri 
vom vedea aici, lacrimile orfanului, colo desfrânările noastre neruşinate, cu care 
ne-am înnebunit sufletele; ici suspinele văduvelor, colo purtarea nemiloasă faţă 
de săraci, jefuirea sărmanilor; şi nu numai acestea şi cele asemenea acestora, ci 
şi faptele noastre netrebnice, pe care le -am săvârşit cu mintea. 

Că Hristos a spus că este Judecător al gândurilor. Judecător al cugetelor 
şi iarăşi că cercetează "inimile şi rărunchii" şi că răsplăteşte "fiecăruia după 
faptele lui. 

Cuvintele acestea le spune nu numai celor care trăiesc în lume, ci şi celor 
care şi-au ridicat chilii în munţi, ca să ducă acolo viată singuratecă; că unii ca 
aceştia nu sunt datori să-şi păzească numai trupurile lor de întinăciunea 
desfrânării, ci şi sufletul, de orice poftă drăcească. 

Apostolul Pavel nu vorbeşte numai femeilor, ci şi bărbaţilor şi întregii 
Biserici, spunând că cel ce trăieşte în feciorie trebuie să fie sfânt şi cu trupul, şi 
cu duhul; şi iarăşi: înfăţişaţi trupurile voastre fecioară curată. Cum curată? 
Neavând pată sau zbârcitură. 

Că şi fecioarele acelea, care au avut candelele stinse, erau fecioare la trup, 
dar nu erau curate la inimă; chiar dacă nu le stricase bărbatul le stricase 
dragostea de bani; trupul le era curat, dar sufletul le era plin de desfrânare, de 
gânduri rele cuibărite în el, de dragostea de avuţii, de neomenie, de mânie, de 
invidie, de lene, de uitare, de mândrie; toate acestea pângăreau sfinţenia fecioriei 
lor. 

De aceea şi Pavel spunea: Fecioara să fie sfântă şi cu trupul şi cu duhul; 
şi iarăşi: Să se înfăţişeze fecioară curată lui Hristos. 

După cum trupul se strică de desfrânare, tot aşa şi sufletul se pângăreşte 
de gânduri drăceşti, de învăţături rele, de cugete netrebnice. Cel care spune: 
"Sunt curat la trup", dar poartă în suflet pizmă fratelui său, acela nu-i curat. 

Pizma i-a stricat fecioria. 

Tot aşa nu-i curat nici cel care umblă după slavă deşartă. 

Dorinţa de slavă i-a stricat fecioria. 

Odată intrată această patimă în suflet, fecioria sufletului s-a dus. Cel care 
urăşte pe fratele său este mai degrabă ucigaş decât curat la trup şi suflet, decât 
fecior. 

Pe scurt, îşi pierde fecioria orice om stăpânit de o patimă rea. De aceea 
Pavel a izgonit toate aceste amestecuri rele şi ne-a poruncit să fim feciorelnici în 

aşa chip, ca să nu primim de bunăvoie nici un gând vrăjmaş în sufletul nostru. 

Ce să vă mai spun pe lângă acestea? Să vă spun cum putem fi miluiţi de 
Dumnezeu, cum să ne mântuim? Să vă spun! Să suim totdeauna în inima noastră 
rugăciunea şi roadele ei, adică smerenia şi blândeţea, "învăţaţi de la Mine, spune 
Hristos, că sunt blând şi smerit cu inima şi veţi avea odihnă sufletelor voastre"; 
iar David spune: "Jertfa lui Dumnezeu, duhul umilit; inima înfrântă şi smerită 
Dumnezeu nu o va urgisi". 

Nimic nu laudă şi iubeşte atâta Dumnezeu ca sufletul blând, smerit şi 
recunoscător. 

Ia şi tu aminte, frate! Când vezi că te loveşte şi te supără o nenorocire la 
care nu te aşteptai, nu alerga la oameni, nu umbla după ajutor omenesc, ci lasă la 
o parte pe toţi şi aleargă cu mintea la Doctorul sufletelor. Numai Cel ce a 
plăsmuit inimile noastre deosebi şi cunoaşte toate lucrurile noastre, numai Acela 
poate vindeca inima; El poate să intre în conştiinţa noastră, să ne atingă inima şi 
să ne mângâie sufletul. Dacă nu ne mângâie El inimile, mângâierile omeneşti 
sunt zadarnice şi fără de folos; după cum, iarăşi, când ne mângâie Dumnezeu, nu 
ne poate vătăma nimeni, de ne-ar necăji mii şi mii de oameni. Când Dumnezeu 
întăreşte inima, nimeni n-o poate clătina. 

Ştiind acestea, iubiţilor, să alergăm totdeauna la Dumnezeu, Care vrea şi 
poate să ne scape de necazuri şi nenorociri. Când e vorba să rugăm pe oameni, 
trebuie neapărat să dăm mai întâi ochii cu portarii lor, să rugăm pe favoriţii şi pe 
linguşitorii lor, să batem cale lungă; dar când e vorba să rugăm pe Dumnezeu, 
nimic din toate acestea; pe Dumnezeu îl rugăm fără mijlocitori, fără bani; El ne 
ascultă rugămintea fără cheltuieli. 

E de-ajuns numai să strigăm din inimă şi să vărsăm lacrimi, ca să intrăm 
îndată la Dumnezeu şi să-L atragem spre milă. Când rugăm pe un om, de multe 
ori ne temem ca nu cumva să fie de fată un duşman sau unul dintre potrivnicii 
noştri, să audă cererea noastră şi să înfăţişeze spusele noastre altfel şi să strice 
dreptatea. Când însă rogi pe Dumnezeu nu poţi bănui nimic din acestea. 

Dumnezeu ne spune: "Când vrei să Mă rogi, vino singur la Mine, fără să 
fie cineva de fată, strigă cu inima, fără să mişti buzele!". "Intră, spune Hristos, 
în cămara ta! închide uşa şi te roagă Tatălui tău întru ascuns; şi Tatăl tău. Care 
vede întru ascuns, îţi va răsplăti la arătare". 

Vezi ce cinste covârşitoare? Dumnezeu îţi spune: "Când Mă rogi, să nu te 
vadă nimeni! Dar când te cinstesc Eu, aduc martoră întreaga lume pentru 
binefacerea ce-ti fac. 

Să ne convingă aceste cuvinte să nu ne rugăm de ochii lumii, nici 
împotriva duşmanilor noştri şi nici să-L învăţăm pe Dumnezeu cum să ne ajute. 

Dacă apărătorilor şi avocaţilor le spunem numai pricina pentru care ne 
judecăm şi lăsăm pe seama lor chipul apărării, să rânduiască ei lucrurile noastre 
cum vor, apoi cu mult mai mult trebuie să facem asta cu Dumnezeu. 

I-ai spus Lui pricina ta? I-ai spus ce ai păţit? Nu-I mai spune cum să te 

30 



Omilii despre pocăinţă 

ajute! Dumnezeu ştie bine folosul tău. Sunt mulţi oameni care pun în rugăciunile 
lor mii de cereri, spunând: "Doamne, dă-mi sănătate trupului, îndoieşte-mi ave- 
rile, pedepseşte pe duşmanul meu!", cereri pline de multă nesocotinţă. Trebuie 
să laşi la o parte toate aceste cereri şi să te rogi lui Dumnezeu aşa cum s-a rugat 
vameşul: "Dumnezeule, milostiv fii mie, păcătosului!", şi Dumnezeu ştie cum să 
te ajute. "Căutaţi, spune Domnul, mai întâi împărăţia lui Dumnezeu, şi toate 
acestea se vor adăuga vouă ". 

Aşadar, iubiţilor, aşa să filozofăm: să ne rugăm cu durere în suflet şi cu 
smerenie, bătându-ne pieptul ca şi vameşul şi vom dobândi ceea ce cerem; dar 
dacă ne rugăm plini de mânie şi de furie, Dumnezeu se va scârbi de noi şi ne va 
ura. 

Să ne zdrobim dar inima, să ne smerim sufletele; să ne rugăm şi pentru 
noi, dar şi pentru duşmanii noştri. 

Dacă vrei să îndupleci pe Judecător ca să vină în ajutorul sufletului 
tău şi să-L faci să fie de partea ta, nu-L ruga niciodată împotriva duşmanului tău. 
Aşa este felul de judecată al Judecătorului nostru. 

Face dreptate şi împlineşte cererile acelora care se roagă pentru duşmani, 
care nu poartă în suflet dor de răzbunare, care nu se ridică împotriva duşmanilor 
lor. Şi cu cât se roagă mai mult lui Dumnezeu aşa, cu atât Dumnezeu îi 
pedepseşte mai cumplit pe duşmanii lor, dacă ei nu se lasă de răutăţile lor, dacă 
nu se pocăiesc. 

Căutaţi, iubiţilor, să nu vă necăjiţi îndată şi să nu vă supăraţi când vă ocărăşte 
cineva, ci, filozofând, să mulţumiţi, aşteptând ajutorul Domnului. 

N-ar putea oare Dumnezeu să ne dea cele bune înainte de a-L ruga? N-ar 
putea oare să ne dăruiască o viată lipsită de dureri şi fără de necazuri? Da, dar n- 
o face, din dragoste pentru noi. 

- Dar pentru ce îngăduie să avem necazuri şi nu ne scapă iute de necaz? 

- Pentru ca noi să stăruim, cerându-I sprijinul Lui, ca să alergăm la El şi să-L 
chemăm mereu în ajutor. Dumnezeu trimite peste noi dureri trupeşti, lipsă de 
roade, foamete, pentru ca, siliţi de aceste strâmtorări, să stăm totdeauna cu ochii 
aţintiţi spre El şi aşa, datorită unor necazuri trecătoare, să moştenim viata cea 
netrecătoare. 

Suntem deci datori ca şi pentru necazuri să-I mulţumim lui Dumnezeu, 
Care pe multe căi ne vindecă şi ne mântuie sufletul. 

Dacă oamenii ne fac un bine cât de mic şi apoi fără voia noastră îi 
supărăm puţin, se supără că ne-au făcut bine şi îşi blesteamă zilele; Dumnezeu 
însă nu este aşa; ci, când e dispreţuit şi ocărât după ce a făcut bine, se apără 
îndată şi dă socoteală celor ce L-au ocărât, grăind aşa: "Poporul Meu, ce ţi-am 
făcut ţie?". Iudeii nu voiau să-L numească Dumnezeul lor, iar El nu înceta a-i 
numi popor al Său; iudeii respingeau stăpânirea Lui, iar El nu-i tăgăduia, ci 
căuta să Şi-i facă prieteni, îi trăgea la El, spunându-le: "Poporul Meu, ce ţi-am 
făcut ţie?. 

Ţi-am fost, oare, împovărător, greoi, de nesuferit? Dar nici asta n-o poţi 
spune! Chiar dacă aş fi fost aşa, nici atunci n-ar fi trebuit să te abaţi! Care e fiul 
pe care nu- 1 ceartă tatăl? 

Totuşi nici asta n-o puteţi spune!". Şi iarăşi, în altă parte. Dumnezeu le 
spune: "Ce greşeală au găsit părinţii voştri întru Mine? ". 

Mari şi minunate sunt cuvintele acestea. Iată ce vrea să spună Dumnezeu 
cu cuvintele: "Ce am greşit?". Da, Dumnezeu îi întreabă pe oameni: "Cu ce am 
greşit?", întrebare pe care nici robii nu îndrăznesc s-o pună stăpânilor lor. Şi 
Dumnezeu nu le spune: "Cu ce v-am greşit?", ci: "Cu ce am greşit părinţilor 
voştri?". "Dar voi, le spune Dumnezeu iudeilor, nici asta n-o puteţi spune, pentru 
că îmi păstraţi ură strămoşească. 

Că n-am dat prilej strămoşilor voştri să-Mi învinuiască purtarea Mea de 
grijă, că i-aş fi trecut cu vederea în vreo împrejurare mare sau mică". Şi 
Dumnezeu n-a spus: "Ce au avut părinţii voştri?", ci: "Ce au găsit?". "Multe au 
căutat ei, spune Domnul, mult au răscolit ei în atâţia ani cât au fost sub 
călăuzirea Mea, dar n-au găsit greşeală întru Mine". 

Pentru toate acestea, dar, să alergăm necontenit la Dumnezeu; în orice 
necaz să căutăm mângâierea Lui; în orice nenorocire, mila Lui, izb ăvirea Lui; în 
orice încercare, ajutorul Lui. 

Oricât de mare ar fi răul, oricât de mari nenorocirile. Dumnezeu le poate 
pune capăt, le poate îndepărta, nu numai atât, ci bunătatea Lui ne va da şi toată 
tăria, şi puterea, şi slava cea bună, şi sănătatea trupului, şi filozofia sufletului, şi 
bunele nădejdi, şi putinţa de a nu păcătui iute. Să nu murmurăm, dar, ca robii cei 
nerecunoscători, nici să învinuim pe Stăpân, ci în toate să-I mulţumim şi o 
singură faptă să o socotim rea: păcatul fată de El. 

Dacă vom fi însufleţiţi de astfel de gânduri fată de Dumnezeu, nu vor veni 
peste noi nici boala, nici sărăcia, nici necinstea, nici lipsa de roade, nimic din 
cele ce par a fi pline de tristeţe, ci vom avea necontenit bucurii curate şi sfinte şi 
vom dobândi şi bunătăţile cele viitoare, cu harul şi iubirea de oameni a 
Domnului nostru Iisus Hristos, cu Care Tatălui slava, împreună cu Sfântul Duh, 
acum şi pururea şi în vecii vecilor. Amin. 

OMILIA A CINCEA 

La Profeţii Iona, Daniel şi la Cei trei tineri 
(rostită la începutul Postului Mare) 

Veselă ne este astăzi sărbătoarea, iar biserica mai strălucită ca de obicei! 
Care-i, oare, pricina? E isprava postului! Ştiu şi eu că nu suntem încă în post şi 
că îl aşteptăm; dar postul ne-a adunat în casa părintească. Postul a adus astăzi 
din nou în braţele maicii şi pe cei trândavi mai înainte de post. Dacă ne-a umplut 
de atâta râvnă numai când îl aşteptăm, câtă evlavie nu ne va cuprinde la arătarea 
şi venirea lui? Aşa se întâmplă şi cu un oraş în care are să vină un conducător 
înfricoşător, leapădă toată nepăsarea şi ajunge mai sârguitor. 

Dar să nu vă speriaţi când auziţi că postul este un conducător înfricoşător! 
Nu ni-i nouă înfricoşător, ci dracilor! Arată-i unui lunatic chipul postului şi 
rămâne ţintuit de frică, mai nemişcat ca pietrele; iar, mai ales, când vede că 
postul e unit cu rugăciunea, sora şi tovarăşa postului, atunci este prins ca de un 
lat. De aceea şi firistos a spus: "Neamul acesta nu iese decât cu rugăciune şi cu 
post"( Matei 17,21). Când postul alungă aşa pe duşmanii mântuirii noastre, când 
este atât de înfricoşător vrăjmaşilor vieţii, nu trebuie, oare, să-1 iubim şi să-1 
îmbrăţişăm, şi nu să ne temem de el? Iar dacă trebuie să ne temem de ceva, apoi 
trebuie să ne temem de beţie şi de îmbuibare, nu de post. 

Beţia şi îmbuibarea, prin tirania patimii, ne leagă mâinile la spate şi ne 
dau patimii, ca unei cumplite stăpâne, prizonieri şi robi; postul, însă, găsindu-ne 
legaţi şi înrobiţi, ne dezleagă legăturile, ne scapă de tiranie şi ne readuce la liber- 
tatea de mai înainte. Aşadar, când postul luptă cu duşmanii noştri, când ne scapă 
de robie şi când ne duce din nou la libertate, ce altă dovadă mai mare cauţi de 
prietenia postului, de prietenia lui pentru neamul omenesc? Iar dovada cea mai 
mare de prietenia postului este că iubeşte pe cei ce îl iubesc şi urăşte pe cei ce îl 
urăsc. 

Vrei să afli câtă podoabă este pentru oameni postul, câtă pază şi câtă 
siguranţă? Gândeşte-te la fericitul şi minunatul neam al monahilor! Aceştia au 
fugit de zgomotele lumii, s-au suit în vârfurile munţilor, şi-au făcut chilii în 
liniştea pustiei, ca într-un port liniştit, şi şi-au luat postul tovarăş şi împreună- 
locuitor pentru întreaga lor viată. Şi i-a făcut din oameni îngeri. 

Dar nu numai pe aceia! Mu, ci postul ridică la înălţime pe toţi cei pe care-i 
găseşte cu dragoste de post. Moise şi Ilie, turnurile profeţilor din Vechiul 
Testament, deşi erau mari şi străluciţi şi prin celelalte fapte ale lor şi aveau 
multă îndrăznire către Dumnezeu, totuşi, când voiau să se apropie de Dumnezeu 
şi să vorbească cu El, atât cât omeneşte este cu putinţă, la post fugeau; şi, prin 
mâinile postului, se apropiau de Dumnezeu. De asta şi Dumnezeu, la început, 
când a făcut pe om, 1-a dat îndată în braţele postului, încredinţând postului, ca 
unei mame pline de iubire şi unui preabun dascăl, mântuirea omului. 

Porunca dată omului: "Din tot pomul din rai să mâncafi, dar din pomul 
cunoştinţei binelui şi răului să nu mâncaţi", ( Facere 2, 16-17) este poruncă de 
post. Dacă în rai a fost de neapărată trebuinţă postul, cu mult mai mult în afară 
de rai; dacă leacul a fost folositor înainte de rănire, apoi cu mult mai mult după 
rănire; dacă arma ne-a fost bună când încă nu se pornise împotriva noastră 
războiul dat de pofte, apoi cu mult mai mult ne este de neapărată trebuinţă 
ajutorul dat de post după ce a început lupta aceasta atât de mare, şi a poftelor, şi 
a dracilor. Dacă Adam ar fi ascultat de această poruncă, n-ar mai fi auzit a doua 
poruncă, care zice: "Pământ eşti şi în pământ te vei întoarce!" (Facere 3, 19); 
dar pentru că n-a ascultat de porunca postului, pentru aceasta: moarte, griji, 
osteneli, supărări şi o viată mai împovărătoare decât moartea; pentru aceasta, 
spini şi ciulini; pentru aceasta, oboseli, dureri şi o viată plină de chin. 

Ai văzut cum se supără Dumnezeu când este nesocotit postul? Cunoaşte şi 
cum se bucură când este cinstit! După cum, pentru nesocotirea postului, 
Dumnezeu a dat ca pedeapsă moartea celui ce 1-a nesocotit, tot aşa, iarăşi, 
pentru cinstirea postului, moartea a fost îndep ărtată. 

Dumnezeu, vrând să arate tăria postului, i-a dat postului puterea ca, după 
pronunţarea poruncii şi a osândei, să-i smulgă din mijlocul căii pe cei duşi la 
moarte şi să-i readucă la viată. Şi postul a făcut aceasta nu cu doi sau trei sau 
douăzeci de oameni, ci cu un popor întreg, cu cetatea cea mare şi minunată a 
ninivitenilor. Ninive fusese îngenuncheată, capul i se înclinase spre prăpastie; 
avea să primească lovitura de moarte, venită de sus; dar postul, ca o putere 
coborâtă din cer, a smuls-o din porţile morţii şi a readus-o la viată. 

Dar, dacă vrei, să ascultăm şi istoria cetăţii Ninive. "Şi a fost, spune 
Scriptura, cuvântul Domnului către Iona zicând: "Scoală-te şi du-te în Ninive, 
cetatea cea mare" (Iona 1, 1-2). Dumnezeu voieşte să-1 înduplece de la început 
pe Iona cu măreţia cetăţii, pentru că ştia mai dinainte că profetul avea să fugă. 
Dar să auzim şi predica lui Iona! "încă trei zile, şi Ninive va fi nimicită". (Iona 3, 

5) 

- Dar pentru ce, Doamne, spui mai dinainte nenorocirile pe care ai s ă le aduci 
asupra cetăţii? 

- Ca să nu fac ceea ce prezic. 

De aceea Dumnezeu ne-a ameninţat cu iadul, ca să nu ne ducă în iad. "Vă 
înfricoşez cu cuvântul, ne spune Domnul, ca să nu vă întristez cu fapta!'. 

- Dar pentru ce ai dat ninivitenilor un răgaz aşa de scurt? 

- Ca să afli şi virtutea barbarilor, adică a ninivitenilor, care au putut, în trei zile, 
să pună capăt unei urgii atât de mari venite asupră-le din pricina păcatelor lor, 
dar ca să te şi minunezi de iubirea de oameni a lui Dumnezeu, Care s-a mulţumit 
cu o pocăinţă de trei zile pentru un noian atât de mare de p ăcate şi, în sfârşit, ca 
tu să nu cazi în deznădejde, chiar de-ai păcătuit de mii de ori. După cum cel cu 
suflet trândav şi nepăsător nu face mare lucru chiar dacă ar avea mult timp de 
pocăinţă şi nici nu se împacă cu Dumnezeu, din pricina trândăviei lui, tot aşa cel 
cu minte trează şi cu râvnă clocotitoare, cel care se pocăieşte cu mult zel poate 
şterge într-o clipită păcatele a ani întregi. Nu s-a lepădat Petru de trei ori?( Matei 
26, 69-74). Nu cu jurământ, a treia oară? Nu s-a temut el de cuvintele unei 

slujnice de rând? Şi ce s-a întâmplat? A avut nevoie de mulţi ani pentru 
pocăinţă? Deloc, ci în aceeaşi noapte a şi alunecat şi s-a şi ridicat; a primit şi 
lovitura, şi a primit şi leacul; s-a şi îmbolnăvit, şi s-a şi vindecat! 

- Cum? în ce chip? 

- Plângând şi tânguindu-se. Dar, mai bine spus, nu plângând ca să plângă, ci cu 
multă râvnă şi mare zdrobire de inimă. De aceea şi evanghelistul n-a spus atât: 
"a plâns", ci: "a plâns cu amar"( Matei 26, 75), nici un cuvânt nu poate 
înfăţişa cât de mare a fost puterea lacrimilor lui; dar o arată lămurit 
deznodământul lucrurilor. Mare, într-adevăr, a fost căderea lui Petru, că 
lepădarea de Hristos este un păcat fără asemănare; totuşi, după un păcat atât de 
mare, Hristos 1-a pus din nou în cinstea de mai -înainte şi i-a încredinţat 
conducerea Bisericii. Şi, ceea ce-i mai mult decât orice, este că Petru ne-a arătat 
că are pentru Stăpân o dragoste mai mare decât toţi apostolii: "Petre, îl întreabă 
Domnul, Mă iubeşti tu mai mult decât aceştia? ". (loan 21, 15) 

Nimic nu poate egala o astfel de virtute! Şi ca să nu spui că Dumnezeu a 
iertat pe niniviteni pentru că erau barbari şi neştiutori -că a spus Domnul: "Robul 
care nu cunoaşte voia stăpânului şi nu o face, se va bate puţin"{ Luca 12, 48) , 
deci ca să nu spui asta, de aceea ti-am dat ca pildă şi pe Petru, un rob care mai 
ales cunoştea voia Stăpânului. A păcătuit şi el, săvârşind cel mai mare păcat; şi 
iată la ce înălţime de îndrăznire 1 -a ridicat Hristos ! 

Nici tu dar nu-ti pierde nădejdea din pricina păcatelor tale, că mai grozav 
decât păcatul este rămânerea în păcat, mai cumplită decât căderea este 
neridicarea din cădere. Aceasta şi Pavel o jeleşte şi o plânge, spunând că este 
vrednică de plâns o astfel de stare: "nu cumva venind la voi, să mă umilească 
Dumnezeu şi să plâng pe mulţi - nu din cei care au păcătuit, ci din cei care nu s- 
au pocăit de necumpătarea, de necurăţia şi de desfrânarea pe care aufăcut-o"{ 
II Corinteni 12, 21). Şi care timp poate fi, oare, mai potrivit pentru pocăinţă 
decât timpul postului? 

Dar să ne întoarcem la istoria ninivitenilor. "Auzind profetul cuvintele 
acestea, s-a coborât în lope ca să fugă în Tars de la faţa Domnului" (Iona 1, 3). 

Unde fugi, omule? M-ai auzit pe proorocul David spunând: "Unde mă voi 
duce de la Duhul Tău şi de la faţa Ta unde voi fugi?" { Ps. 138, 6). In pământ? 
Dar "al Domnului este pământul şi plinirea lui"{ Ps. 23, 1). In iad? Dar "de mă 
voi coborî în iad. Tu de faţă eşti"{ Ps. 138, 8). In cer? Dar "de mă voi sui în cer, 
Tu acolo eşti" (Ps. 138, 8). In mare? Dar "şi acolo mă va apuca dreapta Ta!"{ 
Ps. 138, 10). 

Şi aşa s-a întâmplat şi cu Iona. Că aşa e păcatul! Ne năuceşte sufletul. 
După cum cei cu mari dureri de cap sau cei beţi merg împleticindu-se şi la 
întâmplare şi cad, fără să se păzească, în gropile şi prăpăstiile dinaintea lor, tot 
aşa şi cei alunecaţi în păcat, stăpâniţi de dorinţa păcatului, ca de o beţie, nu mai 
ştiu ce fac, nu văd nici ce-i în fata lor, nici ce are să li se întâmple. 

Spune-mi, proorocule, fugi de Stăpân? Aşteaptă însă puţin şi ai să afli din 
fapte că nu poţi scăpa nici măcar din mâinile mării, roaba Stăpânului. 

Da, îndată ce s-a urcat Iona în corabie, marea a şi început să-şi înalte 
valurile şi se ridice la mare înălţime, întocmai ca o roabă credincioasă, care 

găseşte pe un alt rob fugit cu lucruri furate de la stăpân şi care nu se opreşte 
până ce nu- 1 ia cu ea, făcându-le celor ce 1 -au primit mii şi mii de greutăţi; tot 
aşa şi marea, găsind pe Iona, rob ca şi ea, şi cunoscându- 1 , le-a făcut corăbierilor 
mii şi mii de greutăţi, învăluindu-i şi strigându-le. Nu i-a dus înaintea 
tribunalului, dar i-a ameninţat că are să scufunde corabia cu oameni cu tot dacă 
nu-1 dau în mâna ei pe cel care-i rob ca şi ea. 

- Ce au făcut corăbierii când s-au întâmplat acestea? 

- Au aruncat lucrurile din corabie, dar corabia nu se uşura(Iona. 1, 5); că toată 
povara trupului profetului rămăsese încă înăuntru; povară grea, nu din pricina 
firii trupului, ci din pricina greutăţii păcatului. Că nimic nu-i atât de greu şi de 
împovărător ca păcatul şi neascultarea! De aceea şi Zaharia a spus că păcatul e 
ca plumbul de greu(Zaharia 5, 7), iar David, descriind natura păcatului, spunea: 
"Fărădelegile mele au covârşit capul meu, ca o sarcină grea s-au îngreuiat 

peste mine"( Ps. 37, 4); iar Hristos striga celor ce trăiau în multe păcate: "Veniţi 
la Mine toţi cei osteniţi şi împovăraţi, şi Eu vă voi odihni' '( Matei 11, 28). 
Păcatul dar a împovărat atunci corabia, şi aceasta era să se scufunde. Iar Iona 
dormea şi sforăia(Iona 1, 5). Greu îi era somnul; nu din pricina desfătării, ci a 
supărării; nu din pricina trândăviei, ci a tristeţii. Slugile cele cu bun simt îşi simt 
îndată păcatele, aşa cum a simţit şi Iona. După ce a săvârşit păcatul, a cunoscut 
grozăvia păcatului. Aşa e păcatul. După ce se naşte, umple de dureri sufletul 
care 1-a născut; naşterea lui e cu totul altfel decât legea naşterii noastre. Noi, 
după ce ne naştem, punem capăt durerilor naşterii; păcatul însă, după ce se naşte, 
sfâşie de dureri gândurile celor ce 1 -au născut. 

- Ce-a făcut căpitanul corăbiei? 

- S-a dus la Iona, spune Scriptura, şi i-a zis: "Scoală-te şi roagă pe Domnul 
Dumnezeul tău!"( Iona 1, 6). Ştia din experienţă căpitanul că furtuna de pe mare 
nu era o furtună obişnuită, ci o nenorocire trimisă de Dumnezeu; ştia că furtuna 
de pe mare era mai presus de măiestria omenească şi că mâna cârmaciului nu era 
de vreun folos; cele ce se petreceau aveau nevoie de un alt cârmaci, mai mare, 
de Cel ce cârmuieşte lumea toată; aveau nevoie de ajutorul cel de sus. De aceea 
corăbierii au lăsat la o parte vâslele, vintrele, frânghiile; au lăsat totul; şi-au luat 
mâinile de pe vâsle, le-au ridicat la cer şi au rugat pe Dumnezeu. Dar nici aşa n- 
au folosit nimic. Şi atunci, spune profetul, au aruncat sorţi(Iona 1,7); iar sortii 
l-au dat în mâna lor pe vinovat. Dar nici aşa nu l-au luat ca să-1 înece; ci, cu 
toate că era atâta tulburare şi frământare, corăbierii, ca şi cum s-ar fi bucurat de 
multă linişte, au făcut pe corabie scaun de judecată; i-au dat lui Iona cuvântul şi 
i-au cerut să se apere; au cercetat totul cu de-amănuntul, ca si cum aveau să dea 
socoteală cuiva de hotărârea ce o vor lua. Ascultă-i pe corăbieri, că le cercetează 
pe toate, ca la tribunal, îl întreabă: Ce meserie ai? De unde vii? Unde mergi? Din 
ce tară şi din ce popor eşti?( Iona 1, 8) Şi au făcut asta cu toate ca marea striga 
împotriva lor, cu toate că sortii îl vădiseră şi dăduseră mărturie; totuşi corăbierii 
n-au pronunţat încă sentinţa, deşi marea striga, iar sortii dăduseră mărturie 
împotriva lui; ci, după cum la tribunal judecătorii nu pronunţă sentinţa până ce 
vinovatul însuşi nu se învinuieşte singur de păcat, deşi pârâşii îl paraseră, 
martorii dăduseră mărturii, iar probele făcuseră dovada, tot aşa şi acum, 

corăbierii, oameni barbari şi nepricepuţi, au urmat buna rânduială a tribunalului; 
şi doar erau înconjuraţi de atâta groază, de atâta vijelie, de atâta vifor, iar marea 
nu le îngăduia nici să răsufle; atâta mugea şi se năpustea înnebunită şi urla si 
ridica valuri după valuri! 

De unde, iubiţilor, atât de multă purtare de grijă pentru profet? De unde? 
Din rânduială dumnezeiască! Că Dumnezeu a rânduit să se întâmple toate 
acestea, ca, prin tot ce s-a întâmplat, să-1 înveţe pe profet să fie blând şi iubitor 
de oameni. Strigând către el, aproape că i-a spus: "Fă şi tu ca şi corăbierii, nişte 
oameni nepricepuţi! Ei n-au dispreţuit un singur suflet, nici nu s-au purtat fără 
de milă cu trupul tău! 

Tu însă, atât cât a stat în puterea ta, ai dat pieirii un întreg ora ş cu atâtea 
mii şi mii de suflete. Corăbierii descoperiseră pricina nenorocirii lor, dar nici aşa 
nu s-au pornit să te osândească. Tu însă, fără să le poţi aduce vreo vină celor din 
Ninive, i-ai înecat şi i-ai pierdut. Tu n-ai ascultat când ti-am poruncit să te duci 
la ei, ca să-i chemi la mântuire cu predica ta; corăbierii însă, deşi nu auziseră de 
la nimeni vreo poruncă, au făcut şi au lucrat totul ca să te scape de pedeapsa de 
care erai vinovat!...". într-adevăr, corăbierii nu s-au pornit să-1 piardă pe profet 
nici după ce marea îl învinuise, nici după ce sortii îl vădiseră, nici după ce el 
însuşi se osândise şi mărturisise fuga, ci se străduiau, se sileau şi făceau totul ca, 
în ciuda tuturor dovezilor, să nu-1 dea furiei mării. Dar marea nu le-a îngăduit-o; 
mai bine spus însă, nu le-a îngăduit-o Dumnezeu, voind să-1 înteleptească pe 
Iona şi prin chit după cum 1-a înteleptit prin corăbieri. într-adevăr, corăbierii, 
după ce auziseră din gura lui Iona: "Luaţi-mă şi aruncati-mă în mare şi se va 
linişti marea deasupra voastră " (Iona 1, 12), se sileau să ducă corabia la ţărm, 
dar valurile nu le îngăduiau(Iona 1, 13). 

Tu însă, după ce ai văzut pe profet fugind, ascult ă-i şi mărturisirea lui din 
pântecele chitului. Fuga a săvârşit-o, ca om; mărturisirea însă 1-a arătat ca profet. 

Luându-1 deci marea, 1-a pus în pântecele chitului ca într-o închisoare, 
păstrând Stăpânului pe fugar nevătămat. Nici valurile sălbatice, când l-au luat, 
nu 1 -au înecat, nici chitul, mai s ălbatic decât valurile, când 1 -a primit în pântece 
nu 1-a stricat, ci 1-a păstrat viu şi 1-a dus iarăşi în oraş. Şi marea şi chitul, 
împotriva firii lor, au ascultat, ca prin toate s ă primească profetul învăţătură. 

Ajuns în oraş, Iona a citit hotărârea lui Dumnezeu ca pe o scrisoare 
împărătească ce cuprindea pedeapsă; şi striga, zicând: "încă trei zile şi Ninive va 
fi nimicită"( Iona 3, 5). Ninivitenii au auzit aceste cuvinte, le-au crezut şi nu le- 
au dispreţuit; ci îndată drumul tuturor a fost unul, spre post: b ărbaţi, femei, robi, 
stăpâni, conducători, supuşi, copii, bătrâni. Nici dobitoacele n-au fost scutite de 
această slujire. Pretutindeni sac, pretutindeni cenuşă, pretutindeni vaiet şi jale. 
Chiar cel cu coroană pe cap s-a pogorât de pe tronul cel împărătesc, s-a îmbrăcat 
în sac, şi-a presărat cenuşă pe cap şi aşa a smuls cetatea din ghearele primejdiei. 
Şi puteai vedea lucru preaminunat: porfira a fost întrecută în cinste de sac. 

Ce n-a putut face porfira, a făcut sacul; ce n-a reuşit coroana, a săvârşit 
cenuşa. Vezi că nu în zadar am spus că nu de post trebuie să ne temem, ci de 
beţie şi de îmbuibare? Beţia şi îmbuibarea aveau să zguduie şi să dărâme un oraş 
ce stătea în picioare; postul însă 1-a ţinut în picioare când era să se zguduie şi să 

se dărâme. 

însoţit de post a intrat şi Daniel în groapa cu lei şi a ieşit de acolo ca şi 
cum ar fi fost între oi blânde(Daniel 6, 16-28). Şi doar leii fierbeau de furie când 
au văzut prada; masa le era în fată, şi nu s-au atins de ea; cu toate că şi firea îi 
atâta (că nu sunt fiare mai sălbatice ca leii) şi-i atâta şi foamea (că nu mâncaseră 
de şapte zile), au respectat hrana ce li se dăduse, ca şi cum ar fi stat în groapă cu 
un călău, care le striga să nu se atingă de trupul profetului. 

Tot însoţiţi de post au intrat şi cei trei tineri în cuptorul cel din 
Babilon(Daniel 3, 8-28). I-a învăluit multă vreme focul şi au ieşit din cuptor cu 
trupurile mai strălucitoare decât focul. Deşi focul acela era foc, cum de nu şi-a 
făcut lucrarea sa? Deşi trupurile lor erau trupuri, cum de n-au ars cum ard 
trupurile? Cum? întreabă postul şi-ti va răspunde; îţi va dezlega taina aceasta. 
Că este cu adevărat taină! Natura trupurilor s-a luat la luptă cu natura focului şi 
biruinţa a fost de partea trupurilor. Ai văzut ce ciudată luptă? Ai văzut vreo 
biruinţă mai ciudată ca aceasta? Admiră dar postul şi primeşte- 1 cu braţele des- 
chise! 

Când şi în cuptor te ajută şi în groapa cu lei te păzeşte, când alungă 
demoni, când schimbă hotărârea lui Dumnezeu, când potoleşte furia patimilor, 
când ne aduce din nou libertatea, când face multă linişte în gândurile noastre, 
cum să nu fie, oare, cea mai mare nebunie să fugim şi să ne temem de post, care 
are în el atât de multe bunătăţi? 

Vrei să spui că ne slăbănogeşte trupul? Dar "cu cât se strică omul nostru 
dinafară, cu atât se înnoieşte cel dinăuntru, zi de zi"{ II Corinteni4, 16). Dar, 
mai bine spus, dacă ai vrea să cercetezi cu de-amănuntul postul, vei vedea că 
este mama bunăstării trupului nostru. Dacă nu crezi cuvintelor mele, întreabă pe 
doctori şi te vor lămuri deplin. Doctorii numesc postul mama sănătăţii şi spun că 
guta, durerile grozave de cap, apoplexia, dropica, umflăturile, furunculele şi alte 
nenumărate boli vin din trai bun şi din îmbuibare; sunt ca nişte pârâiaşe rele 
dintr-un izvor foarte rău, care vătăma şi bunăstarea trupului, şi curăţenia 
sufletului. 

Să nu ne temem dar de post, care ne scapă de atâtea rele. Nu vă îndemn la 
asta fără rost, ci pentru că văd că mulţi oameni pregetă şi se feresc de post ca şi 
cum ar fi vorba să fie daţi pe mâna unei femei arţăgoase, aşa că astăzi, în ajunul 
postului, se strică de beţie şi de îmbuibare. 

De asta vă îndemn să nu stricaţi mai dinainte, prin ghiftuire şi beţie, 
folosul ce vi-1 va da postul! Dacă oamenii cu dureri de stomac n-ar lua doctoriile 
pe stomacul gol, ar simţi numai amărăciunea doctoriilor, dar ar pierde folosul 
lor, că ar îngreuna lupta doctoriilor cu sucurile rele din stomac. 

De aceea doctorii poruncesc bolnavilor să se culce nemâncati, pentru ca 
toată puterea doctoriilor să lupte de la început direct cu sucurile stomacale 
pricinuitoare de boală. Tot aşa şi cu postul. Dacă azi te îmbeti, iar mâine iei 
doctoria postului, ai făcut nefolositoare şi zadarnică doctoria; înduri osteneala 
postului, dar nu culegi folosul postului, că s-a irosit toată puterea lui din pricina 
proaspătului păcat pricinuit de beţie. Dar dacă îţi faci uşor trupul şi primeşti 
doctoria cu mintea trează, vei putea curaţi multe din vechile păcate. 

Să nu intrăm dar în post cu beţie şi nici să ieşim din post tot cu beţie, ca să 
nu ni se întâmple la fel ca unui om bolnav care, vrând sase ridice în picioare, 
este trântit iarăşi jos. Asta se întâmplă şi cu sufletul nostru când, din două părţi 
şi la începutul şi la sfârşitul postului, umbrim trezvia pricinuită de post cu norul 
beţiei. După cum cei ce vor să lupte cu fiarele sălbatice, înainte de începerea 
luptei îşi acoperă mădularele mai de seamă cu multe arme şi apărători, tot aşa 
sunt acum mulţi oameni care, când încep postul, ca şi cum ar avea de luptat cu 
postul ca şi cu o fiară sălbatică, îşi înarmează stomacul, mănâncă de plesnesc, îşi 
întunecă mintea şi întâmpină cu multă nebunie fata liniştită şi paşnică a postului. 

Dacă te-aş întreba: Pentru ce te duci la baie astăzi?", ai să-mi răspunzi: 
"Ca să intru în post cu trupul curat". Dacă te-aş întreba din nou: "Pentru ce te 
îmbeti?", ai să-mi răspunzi iarăşi: "Pentru că am să intru în post!". Nu-i, oare, o 
nebunie să întâmpini această preafrumoasă sărbătoare (Este vorba de praznicul 
învierii Domnului, de la sfârşitul Postului Mare) cu trupul curat, dar cu sufletul 
necurat şi beat? 

Ar fi trebuit să vă spun mai multe decât v-am spus, dar pentru cei înţelepţi 
sunt de-ajuns şi acestea pentru îndreptare. De aceea e nevoie să termin cuvântul 
meu, că doresc să ascult şi glasul părintelui nostru(Al lui Flavian, episcopul 
Antiohiei). 

Eu, ca un copil de cioban, aşezat la umbra acestui sfânt locaş ca la umbra 
unui stejar sau fag, am cântat dintr-un mic fluier; părintele nostru însă, ca un 
maestru cântăreţ care, cu chitara de aur acordată, deşteaptă întreg teatrul cu 
simfonia cântecului său, tot aşa şi el, nu cu simfonia sunetelor coardelor chitarei, 
ci cu simfonia cuvintelor şi faptelor sale ne va da mult folos. 

Că nişte învăţători ca aceştia caută şi Hristos, când spune: "Cel care va 
face şi va învăţa, acela mare se va chema în împărăţia cerurilor "{ Matei 5, 19). 
Aşa este părintele nostru. De aceea şi mare este în împărăţia cerurilor. Facă 
Dumnezeu ca noi, cu rugăciunile lui şi ale tuturor celor dimpreună cu el 
întâistătători, să putem a ne învrednici de împărăţia cerurilor, cu harul şi iubirea 
de oameni a Domnului nostru Iisus Hristos, cu Care Tatălui slava, împreună cu 
Sfântul Duh, acum şi pururea şi în vecii vecilor. Amin. 

OMILIA A ŞASEA 

Rostită în a şasea săptămână a 
Sfântului Post de patruzeci de zile 

Cât de plăcute-mi sunt valurile acestei mări duhovniceştii Mai plăcute 
decât valurile mării! Valurile mării sunt ridicate de neorânduiala vânturilor, 
valurile acestea, de dorinţa ascultării predicii. Acelea, când se umflă, bagă 
spaima în sufletul cârmaciului, acestea, când se arată, dau multă îndrăznire 
predicatorului. Acelea sunt dovezi de mare furtunoas ă, acestea, semne de suflete 
pline de veselie. Acelea, izbindu-se de stânci, scot sunete nedesluşite, acestea, 
izbindu-se de cuvântul de învăţătură, slobozesc glasuri plăcute la auz. Aşa-s şi 
adierile zefirului: când trec peste holde, apleacă şi înaltă capetele spicelor, iar 
holdele ajung, pe uscat, valuri ale mării. Dar valurile acestea de oameni sunt mai 
plăcute decât valurile holdelor. Dar nu adierile zefirului, ci harul Duhului a 
ridicat sufletele voastre; le-a încălzit focul acela de care vorbea de demult 
Hristos: "Foc am venit să aduc pe pământ; şi ce voiesc decât să şi fie aprins 
acum. "( Luca 12, 49) 

Acest foc îl văd pogorându-se şi arzând în sufletele voastre. Aşadar, 
pentru că frica de Hristos a aprins atâtea candele în noi, haide să picurăm în ele 
untdelemnul învăţăturii, pentru ca lumina să rămână în noi mai multă vreme. 

Timpul postului se grăbeşte spre sfârşit. Am ajuns la mijlocul drumului şi 
ne îndreptăm spre sfârşit. După cum cel care a început postul ajunge la mijlocul 
lui, tot aşa şi cel ce a ajuns la mijloc să caute să ajungă la sfârşit. Timpul se 
grăbeşte spre sfârşitul postului, iar corabia vede portul; dar ceea ce căutăm nu-i 
să ajungem în port, ci să nu ajungem la ţărm cu corabia goală de mărfuri. 

Vă rog, dar, pe toţi şi mă cuceresc vouă, să se uite fiecare în conştiinţa lui 
să vadă ce a negutătorit de pe urma postului. De vede că a câştigat mult, să mai 
adauge câştig la câştig; de vede că n-a adunat nimic, să folosească pentru 
negutătorie timpul ce i-a mai rămas. Atâta vreme cât iarmarocul e în toi, să 
facem bune afaceri, ca să nu plecăm cu mâinile goale, ca să nu îndurăm 
osteneala postului, dar să pierdem plata postului. Că se poate să înduri osteneala 
postului şi să nu iei plata postului. 
-Cum? 

- Când ne abţinem de la mâncări, dar nu ne abţinem de la păcate; când nu 
mâncăm carne, dar mâncăm casele săracilor; când nu ne îmbătăm cu vin, dar ne 
îmbătăm cu pofte rele; când stăm toată ziua nemâncaţi, dar ne petrecem toată 
ziua la spectacole pline de desfrânare. Iată osteneală pentru post, dar fără plată 
pentru post! Da, atunci când ne ducem la spectacolele teatrale cele nelegiuite! 
Nu spun asta despre voi! Ştiu că nu vă atinge această învinuire! Dar este obiceiul 
celor îndureraţi sa-şi verse focul pe cei de fată, când nu pot pune mâna pe 
vinovaţi. Care e câştigul celor ce postesc, când se duc la spectacole teatrale nele- 

giuite, când intră în şcoala obştească a desfrânării, în locul cel public de 
deprindere a desfrâului, ca să şadă pe scaunul ciumaţilor?( Ps. 1, 1) 

N-ai greşi dacă ai da teatrului, locului aceluia prearău, plin de tot felul de 
boale, cuptorului din Babilon, toate aceste nume preaurâte: scaun de ciumaţi, 
şcoală de desfrânare, loc de deprindere a desfrâului. Când diavolul duce pe Io - 
cuitorii oraşului la teatru(Este vorba despre teatrul care promovează 
imoralitatea; Sf. loan Gură de Aur a luat atitudine atât împotriva reprezentaţiilor 
obscene, cât şi împotriva actorilor care le dădeau), îi azvârle ca într-un cuptor! 
Aşa îi arde! Nu pune dedesubt vreascuri, ca atunci barbarul acela din Babilon, 
nici păcură, nici căiţi, nici smoală, ci alte materii, cu mult mai cumplite: chipuri 
desfrânate, cuvinte de ruşine, trupuri dezgolite, cântece pline de păcate. 

Cuptorul cel din Babilon a fost aprins de mâini barbare; cuptorul acesta 
este aprins de gânduri mai nesocotite decât mâinile barbarilor. Mai cumplit este 
cuptorul acesta decât cel din Babilon, pentru că şi focul e mai cumplit; nu arde 
trupul, ci buna stare a sufletului; iar grozăvia e că cei care ard nici nu-şi dau 
seama; că de şi-ar da seama, n-ar râde cu gura plină de cele ce văd pe scenă. 

Grozăvia cea mai mare e atunci când cel bolnav nu ştie că-i bolnav, când 
cel ce arde în chip ticălos şi netrebnic nu simte că stă pe jăratec. Care-i folosul 
postului, când opreşti trupul de la mâncările legiuite, dar dai sufletului hrană 
nelegiuită, stând toată ziua în teatru, ca să vezi cum se schimonosesc şi se fac de 
râs oamenii, ca să vezi femei desfrânate, ca să vezi oameni care adună păcatele 
din fiecare casă şi joacă scene de adulter? 

La teatru vezi şi desfrânări şi adultere, şi auzi şi hule, ca boala să-ţi intre 
în suflet şi prin ochi, şi prin urechi. Actorii prezintă lucruri de ruşine; de aceea şi 
numele ce-1 poartă e nume de ruşine. Ce câştig ai de pe urma postului când îţi 
hrăneşte sufletul cu o hrană ca aceasta? Cu ce ochi te vei mai uita la soţia ta, 
când te întorci de la astfel de spectacole? Cu ce ochi vei privi pe copilul tău, pe 
sluga ta, pe prietenul tău? 

Trebuie neapărat să te schimonoseşti, dacă vrei să povesteşti cele 
înfăţişate pe scenă, sau să taci şi să-ţi acoperi faţa de ruşine. De aici, din biserică, 
nu pleci aşa: ci te duci acasă ca să povesteşti cu multă îndrăznire toate cele 
spuse aici: cuvintele profeţilor, învăţăturile apostolilor, legile Stăpânului, şi ca să 
întinzi masa întregii virtuţi; cu istorisirile auzite aici vei face mai cuminte pe 
soţie, mai înţelept pe copil, mai ascultător pe vecin, mai iubitor pe prieten, iar pe 
duşman îl vei îndupleca să pună capăt vrajbei. 

Vezi că cele auzite aici în biserică sunt pentru toţi învăţături mântuitoare, 
iar cele auzite la teatru pentru toţi nefolositoare? 

Spune-mi, te rog, ce folos ai de pe urma postului, când posteşti cu trupul, 
dar te desfrânezi cu ochii? Că desfrânare nu-i numai împreunarea trupurilor, ci şi 
privirea desfrânată. Ce folos ai de pe urma postului când vii şi la biserică, şi te 
duci şi la teatru? Eu te învăţ, acela te strică. Eu îţi dau doctorii pentru boala ta, 
acela îţi măreşte boala. Eu îţi sting aprinderea trupului, acela îţi aprinde flacăra 
poftei. 

Spune-mi, care-i folosul? "Când unul zideşte, iar altul dărâmă, ce folos 
au mai mult decât osteneală? "{ Isus Sirah 34, 25). Să nu fim dar, şi aici şi acolo, 

ci numai aici să stăm, ca să ne fie de folos venirea aici, ca să nu venim în zadar 
aici, ca să nu venim fără câştig, nici spre osândă. 

"Când unul zideşte, iar altul dărâmă, ce folos au mai mult decât oste- 
neală?". Chiar de-ar fi mulţi cei ce zidesc şi numai unul cel care dărâmă, 
uşurinţa dărâmării biruie şte mulţimea mâinilor ziditorilor. 

Mare-i într-adevăr ruşinea, şi pentru tineri, şi pentru bătrâni, să alerge la 
teatru cu zor. Dar de s-ar mărgini răul numai la ruşine! Deşi nici asta nu-i de 
îndurat pentru un bărbat liber, ci ruşine, blam şi cea mai mare pagubă pentru un 
om cu judecată! 

Dar răul nu se mărgineşte numai la ruşine, ci atrage şi mare pedeapsă şi 
mare osândă. Că toţi cei care se duc la teatru sunt neapărat cuprinşi de păcatul 
desfrânării; nu pentru că fac desfrânare cu femeile de acolo, ci pentru că le 
privesc cu ochi desfrânaţi. Că şi aceştia sunt cuprinşi de desfrâu! Nu vă voi 
spune cuvântul meu, ca să nu-mi dispreţuiţi cuvântul, ci vă voi citi Legea 
dumnezeiască pe care n-o puteţi dispretui. 

- Ce spune dar Legea cea dumnezeiască? 

- "Aţi auzit că s-a zis celor de demult: Să nu faci desfrânare. Iar Eu vă spun 
vouă: Oricine se uită la o femeie, ca să o poftească, a şi făcut desfrânare cu ea 
în inima lui"( Matei 5, 27-28). Ai văzut că desfrânarea s-a săvârşit deplin? Ai 
văzut că păcatul s-a împlinit? Şi ceea ce-i mai cumplit e că cel ce a săvârşit 
desfrânarea va da socoteală de păcatul său nu în fata unui tribunal omenesc, ci 
înaintea tribunalului lui Dumnezeu, unde pedepsele sunt veşnice: "Oricine se 
uită la o femeie, ca să o poftească, a şi făcut desfrânare cu ea în inima lui". 
Legea aceasta nu stârpeşte numai boala, ci şi rădăcina bolii; iar rădăcina 
desfrânării este pofta desfrânată. De aceea Dumnezeu pedepseşte nu numai 
desfrânarea, ci şi pofta, mama desfrânării. Aşa fac şi doctorii. Nu vindecă numai 
bolile, ci şi cauzele bolilor. Când vindecă pe cei bolnavi de ochi, îndepărtează 
tumoarea cea rea, care-i mai sus de ochi, din tâmplă. Hristos face la fel. 
Desfrânarea este o boală rea de ochi; nu a ochilor trupului, ci a ochilor sufletului 
mai întâi. De asta Domnul îndepărtează din suflet tumoarea desfrânării cu frica 
de Lege; de asta a pedepsit nu numai desfrânarea, ci şi pofta: "...a şi făcut 
desfrânare cu ea în inima lui ". 

Când inima ti-e stricată, ce folos de restul trupului? Ca şi cu plantele şi cu 
arborii: când vedem că măduva le e putredă, restul e de aruncat. Tot aşa şi cu 
omul: când inima e pierdută, în zadar e sănătos restul trupului. Când vizitiul a 
pierit, căzând de pe capră, în zadar mai aleargă caii. Legea aceasta a lui Hristos 
este grea şi tare împovărătoare, dar are şi mare cunună. Aşa sunt lucrurile pline 
de osteneală! Au mare răsplată. Tu însă nu te uita la osteneală, ci gândeşte-te la 
răsplată. Să faci cum faci cu lucrurile din viata de toate zilele! Dacă te uiţi la 
osteneala celor ce ai de săvârşit ti se pare greu şi împovărător; dar dacă te uiţi la 
răsplată, treaba ce-ti stă în fafă este uşoară, lesnicioasă. Aşa e şi cu cel care face 
comerţ pe mare. Dacă s-ar uita numai la valuri, niciodată n-ar mai scoate corabia 
din port; dar, înainte de valuri, se uită la câştig, şi de aceea îndrăzneşte să 
străbată întinsul oceanului. Tot aşa şi ostaşul. Dacă s-ar uita la răni, la moarte, n- 
ar mai îmbrăca niciodată platoşa; dar, înainte de răni, se uită la trofee şi la 

biruinţă, şi de aceea aleargă pe câmpul de luptă ca şi cum s-ar duce într-o 
grădină cu flori. 

Cele grele prin fire ajung uşoare când nu ne gândim la osteneli, ci ne 
uităm la răsplata ostenelilor. Vrei să afli cum ajung uşoare cele grele prin firea 
lor? Ascultă- 1 pe Pavel, care spune: "Necazul nostru trecător şi uşor ne aduce 
mărime veşnică de slavă mai presus de măsură"{ II Corinteni 4, 17). Cuvintele 
acestea sunt o enigmă. Dacă e necaz, cum e uşor? Dacă e uşor, cum e necaz? 
Acestea sunt contradictorii! Dar Pavel a dezlegat enigma, arătând, prin cele ce 
adaugă, cum ajunge necazul uşor. 
-Cum? 

- "Neprivind noi la cele ce se văd"{ II Corinteni 4, 18). A pus înainte cununa, şi 
a făcut uşoară lupta. A arătat răsplata, şi a uşurat sudorile. 

Şi tu, dar, când vezi o femeie frumoas ă la chip şi minunat îmbrăcată, când 
vezi că pofta te atâta, când vezi că sufletul doreşte s-o privească, ridică atunci 
ochii la cununa ce ti-e gătită sus, ca să treci cu vederea peste un astfel de chip!... 
Copiii, când sunt însoţiţi de pedagog, nu aleargă de colo-colo, nu stau pe drum 
cu gurile căscate, nici nu se minunează de orice; cu atât mai mult tu n-ai să faci 
asta când vezi că Hristos este alături de gândurile tale! "Cel care se uită la o 
femeie ca să o poftească a şi făcut desfrânare cu ea în inima lui" . 

îmi place să vă citesc mai des cuvintele Legii! O, de -aş putea să vi le 
citesc toată ziua! Dar, mai bine spus, nu vouă, ci celor vinovaţi de păcate; dar şi 
vouă, că şi voi veţi ajunge mai întăriţi, iar cei bolnavi îşi vor redobândi iute 
sănătatea. "Cel care se uită la o femeie, ca să o poftească, a şi făcut desfrânare 
cu ea în inima lui". 

E de-ajuns numai simpla citire a acestor cuvinte, ca să curăţiţi tot puroiul 
păcatului. Dar, iertati-mă! Eu caut să curăţ răni; iar cel ce curăţă răni trebuie 
neapărat să pună pe răni şi doctorii usturătoare. Cu cât veţi auzi mai mult 
cuvintele acestea, cu atât mai mult se va curaţi şi veninul păcatului. După cum 
focul, cu cât stă mai mult lângă aur, cu atât mai mult macină zgura din aur, tot 
aşa şi frica de aceste cuvinte, cu cât glăsuieşte mai mult în sufletul nostru, cu 
atât mai mult curăteşte tot păcatul desfrânării. Să ardem aici desfrânarea cu 
cuvântul învăţăturii, ca să nu fim siliţi să o ardem acolo cu focul gheenei. Dacă 
plecăm de aici cu sufletul curat, focul acela nu ne va vătăma; dar dacă plecăm de 
aici cu sufletul plin de păcate, focul acela ne va primi. "Lucrul fiecăruia, spune 
Pavel, ii va încerca focul, ca să arate ce fel este" (I Corinteni 3, 13). Să ne 
punem la probă acum, fără durere, ca să nu fim puşi atunci la probă, cu durere. 

- Orice-ai zice, mi se poate spune, Legea este greu de împlinit! 

- Şi ce-i cu asta? Oare, Dumnezeu ne porunceşte lucruri cu neputinţă de 
împlinit? 

- Nu spun asta! 

- Atunci, taci! nu învinui pe Stăpân. Aceste cuvinte nu-s cuvinte de apărare, ci 
adaos de păcat, mai cumplit decât cel dintâi. Mulţi păcătoşi au obiceiul să dea 
vina pe Dumnezeu pentru păcatele lor. Ascultă! A venit la stăpân cel ce primise 
cinci talanti şi a mai adus alţi cinci; a venit şi cel ce primise doi talanti şi a mai 
adus alţi doi(Matei 25, 14-23); a venit şi cel ce primise un talant; şi pentru că n-a 

avut să mai aducă încă un talant, a adus în locul talantului învinuire. 

- Ce-a spus? 

- "Am ştiut că eşti om aspru" (Matei 25, 24). Ce slugă nerecunoscătoare! Nu-i 
este de-ajuns păcatul! Mai şi învinuieşte pe Stăpân, spunându-i: "Seceri de 
unde n-ai semănat şi aduni de unde n-ai risipit! "( Matei 25, 24). Tot aşa şi în 
viata cea de toate zilele; toţi câţi nu fac nimic bun îşi înmulţesc păcatele 
învinuind pe Stăpân. 

Nu învinui dar Stăpânul! Nu ti-a dat porunci cu neputinţă de îndeplinit. 
Vrei să afli că nu ti-a poruncit lucruri imposibile? Iată, mulţi au făcut mai mult 
decât li s-a poruncit; dacă poruncile ar fi fost cu neputinţă de îndeplinit, nu le -ar 
fi depăşit prin propria lor voinţă. Dumnezeu n-a poruncit fecioria şi totuşi mulţi 
trăiesc în feciorie. Dumnezeu n-a poruncit sărăcia de bunăvoie şi totuşi mulţi 
aruncă averile lor, mărturisind cu fapta cât de uşoare sunt poruncile. Nu le-ar fi 
depăşit dacă poruncile n-ar fi fost uşoare. 

Dumnezeu n-a poruncit fecioria; poruncind -o, ar fi adus sub constrângerea 
Legii şi pe cel care n-ar fi vrut s-o păzească; îndemnând însă la feciorie, lasă pe 
om stăpân pe voia lui. De aceea şi Pavel a spus: "Despre fecioare nu am 
poruncă a Domnului dar dau sfat"{ I Corinteni 7, 25). Vezi că nu-i poruncă, ci 
sfat? Vezi că nu-i lege, ci îndemn? E mare deosebirea între una şi alta: una e 
constrângătoare, cealaltă e de bunăvoie. "Nu poruncesc, spune Pavel, ca să nu 
îngreunez, îndemn şi sfătuiesc, ca să atrag". Tot aşa, nici Hristos n-a spus: 
"Trăiţi toţi în feciorie!". Dacă ar fi poruncit ca toţi oamenii să trăiască în feciorie 
şi ar fi făcut din asta lege, cel care ar fi îndeplinit porunca nu s -ar fi bucurat de 
atâta cinste ca acum, iar cel care ar fi călcat porunca ar fi primit cea mai mare 
pedeapsă. 

Ai văzut cum ne cruţă Legiuitorul şi cum se îngrijeşte de mântuirea 
noastră? N-ar fi putut oare să facă şi din asta o poruncă şi să spună: "Cei ce 
trăiesc în feciorie să fie încărcaţi de cinste, iar cei care nu trăiesc în feciorie să 
fie osândiţi"? Ar fi pus însă mare povară pe oameni; dar El ne cruţă. A lăsat 
fecioria în afară de stadion, a pus-o în afara luptelor din stadion, pentru ca cei 
care păzesc fecioria să-şi arate măreţia sufletului lor, iar cei care n-o păzesc să se 
bucure de îngăduinţa Stăpânului. 

Tot aşa şi cu sărăcia de bunăvoie. N-a făcut din ea o poruncă. N-a spus 
atât: "Vinde-ti averile tale!", ci: "Dacă vrei să fii desăvârşit, mergi, vinde-ţi 
averile tale!"( Matei 19, 21). Stă în voia ta! Tu eşti stăpân pe hotărârea ta! Nu te 
silesc, nu te împovărez! încununez pe cel care o face, dar nu-1 osândesc pe cel 
ce nu o face! Faptele săvârşite din poruncă şi din datorie n-au atâta plată; dar 
cele săvârşite din proprie voie şi din mărinimie sufletească au cununi 
strălucitoare. Aduc pe Pavel ca martor: "Dacă binevestesc, spune el, nu-mi este 
mie laudă"{ I Corinteni 9, 16). 

- Pentru ce? 

- "Pentru că stă deasupra mea datoria. Şi, vai mie dacă nu binevestesc" { I 
Corinteni 9, 16). 

Vezi că nu are multă plată cel ce împlineşte legea - că este obligat s-o 
împlinească -, dar cel care nu o împlineşte este supus pedepsei şi osândei. "Vai 

mie, spune Pavel, dacă nu binevestesc!". Cu celelalte fapte, cu cele ce stau în 
voia noastră, nu-i aşa. 

- Dar cum? 

- "Care este deci plata mea?{ 1 Corinteni 9, 18), spune Pavel. "Ca, binevestind, 
să pun fără plată Evanghelia lui Dumnezeu, ca să nu mă folosesc de dreptul 
meu", într-un caz era lege, de aceea nu avea plată mare; în celălalt caz, fapta lui 
era pornită din propria sa voie, de aceea avea mare plată. 

N-am spus toate acestea fără rost, ci ca să arăt că Legea dumnezeiască nu 
e grea, nu e împovărătoare, nu e plină de osteneli şi nici cu neputinţă de 
îndeplinit. 

Haide acum să arăt aceasta chiar cu cuvintele lui Hristos: "Cel care se uită 
la o femeie, ca să o poftească, a şi făcut desfrănare cu ea în inima lui" . A văzut 
şi Hristos că mulţi au să învinuiască Legea Sa că e grea; de aceea n-a spus numai 
Legea Sa, ci a amintit şi Legea Veche, ca prin comparaţia uneia cu cealaltă să 
iasă la iveală şi uşurinţa Legii Sale, şi iubirea Lui de oameni. Şi ascultaţi cum. 
M-a spus atât: "Cel care se uită la o femeie, ca să o poftească, a şi făcut 
desfrănare cu ea în inima lui" - aici fiţi cu mare luare-aminte -, ci mai întâi a 
amintit Legea Veche, grăind aşa: "Aţi auzit că s-a zis celor de demult: Să nu faci 
desfrănare(lQşirQ 20, 14). Iar Eu vă spun vouă: Cel care se uită la o femeie, ca 
să o poftească, a şi făcut desfrănare cu ea în inima lui"{ Matei 5, 27-28). Ai 
văzut cele două legi, pe cea veche şi pe cea nouă, pe aceea pe care a dat-o Moise 
şi pe aceea pe care a dat-o El? Dar, mai bine spus, şi pe aceea tot El a dat-o, că 
El a grăit prin Moise. 

- De unde ştim că El a dat-o şi pe aceea? 

- Nu vă voi aduce mărturia de la Ioan Botezătorul, nici de la Apostoli, ci de la 
profeţi; din profeţi voi dovedi că Vechiul şi Noul Testament au un singur 
Legiuitor. 

Ce spune dar Ieremia? "Voi face cu voi legământ nou"( Ieremia 31, 31). 
Ai văzut în Vechiul Testament numele Noului Testament? Ai văzut că acest 
nume străluceşte cu multă vreme înainte?" Voi face cu voi legământ nou". 

- Dar de unde se vede că Hristos a dat şi Legea Veche? 

- După ce a spus: " Voi face cu voi legământ nou", a adăugat: "Nu ca legământul 
pe care 1 -am făcut cu părinţii voştri"{ Ieremia 31, 32). 

Da! Dar n-am făcut încă dovada deplină. Trebuie să aduc înaintea voastră 
toate obiecţiile şi să le fac cunoscute, pentru a fi limpede cuvântul meu în toate 
privinţele. "Voi face cu voi legământ nou, nu ca legământul pe care 1 -am făcut 
cu părinţii voştri". A făcut un legământ cu Noe, când a fost potopul. Prin acest 
legământ a voit să ne scape de frică, ca să nu ne mai aşteptăm la un prăpăd ca 
acela, când vedem că plouă fără încetare, când vedem furtună neîntreruptă. De 
asta a spus: "Voi face legământ cu tine şi cu tot trupul" '(Facere 9, 9). A mai făcut 
apoi un legământ cu Avraam, legământul tăierii împrejur(F acere 17, 10). A mai 
făcut apoi un legământ cu Moise, legământul cunoscut de toţi(Ieşire 6, 4). A 
spus Ieremia: "Voi face cu voi legământ nou, nu ca legământul pe care l-am 
făcut cu părinţii voştri". 

- Spune-mi, cu care părinţi? Că şi Noe era părinte, şi Avraam era părinte! 

Aşadar, de care părinţi vorbeşte proorocul? Că neprecizarea persoanei dă 
naştere la confuzie! 

- Aici, fiţi cu luare-aminte: "...nu ca legământul pe care 1 -am făcut cu părinţii 
voştri". Ca să nu spui că vorbeşte de legământul de pe timpul lui Noe, ca să nu 
spui că vorbeşte de legământul de pe timpul lui Avraam, profetul a amintit chiar 
de timpul legământului. Că după ce a spus: "Voi face cu voi legământ nu ca 
legământul pe care 1 -am făcut cu părinţii voştri", a adăugat şi timpul: "...în ziua 
în care i-am lua de mână, ca să-i scot din pământul Egiptului' '(Ieremia 31,32). 
Ai văzui, câtă lumină a făcut precizarea timpului? Adu-ti aminte de timp şi ai 
aflat şi legământul: în ziua în care i-am luat de mână. 

- Dar pentru ce vorbeşte şi de chipul scoaterii din Egipt: "Când i-am luat de 
mână, ca să-i scot din pământul Egiptului"? 

- Ca să arate dragostea Sa părintească. Nu i-a scos ca pe nişte robi, ci, precum ia 
un părinte pe copilul său, aşa i-a slobozit. Nu i-a mânat din urmă, poruncindu-le 
ca unei slugi, ci ca un părinte i-a luat de mână; ca pe un fiu de bun neam şi liber, 
aşa i-a scos. 

Ai văzut că unul este Legiuitorul celor două Testamente? Acum să-ti 
dovedesc acest lucru şi cu texte din Noul Testament, ca să vezi armonia dintre 
cele două Testamente. 

Ai văzut profeţia prin cuvinte? Ascultă acum o profeţie prin tipuri. Dar 
pentru că aceşti termeni îţi sunt iarăşi nelămuriţi, îţi voi lămuri, în puţine 
cuvinte, ce este o profeţie prin cuvânt şi ce este o profeţie prin tipuri. 

Profeţia prin tipuri este o profeţie prin fapte; cealaltă profeţie este o 
profeţie făcută cu cuvântul. Pe oamenii mai pricepuţi Dumnezeu îi convinge cu 
cuvântul; pe cei mai puţin pricepuţi îi înduplecă şi prin vederea faptelor. Pentru 
că avea să se săvârşească un lucru mare, anume că Dumnezeu avea să ia trup; 
pentru că pământul avea să ajungă cer, anume că firea omenească avea să se 
urce la nobleţea îngerilor; pentru că învăţătura despre bunătăţile viitoare avea să 
depăşească orice nădejde şi aşteptare, de aceea, pentru ca noutatea aceasta, 
faptul acesta nemaivăzut şi nemaiauzit să nu tulbure prin apariţia lui neaşteptată 
pe cei ce-1 vor vedea şi-1 vor auzi, 1-a preînchipuit mai dinainte prin fapte şi 
prin cuvinte, în felul acesta ne -a obişnuit auzul şi văzul şi ne-a pregătit pentru 
primirea lui la înfăptuirea lui. 

Acestea sunt cele două feluri de profeţii de care vorbeam: profeţia prin 
tipuri şi profeţia prin cuvânt; una se face prin fapte, cealaltă prin cuvinte. 

Să-ti dau pildă de o profeţie prin fapte şi de o profeţie prin cuvânt, care să 
profeţească acelaşi lucru. "Ca o oaie lajunghiere s-a adus şi ca un miel înaintea 
celui ce-1 tunde pe el "( Isaia 53, 7). Aceasta este o profeţie prin cuvânt. Iar când 
Avraam a adus jertfă pe Isaac, a văzut o oaie încurcată într-un tufiş şi a adus-o 
pe ea jertfă, prin faptă, vestindu-ne mai dinainte, ca în tip, mântuitoarea Patimă. 

Vrei să-ti arăt, după cum spuneam, o profeţie prin fapte despre aceste 
două Testamente? După cum ai văzut, profeţia despre "oaie" arătată în cuvânt, 
afl-o arătată şi în faptă. Pavel a spus: "Spuneţi-mi voi, care vreţi să fiţi sub lege'\ 
Galateni 4, 21). Bine a spus: "Care vreţi să fiţi", că nu erau; că dacă erau sub 
lege, Pavel n-ar fi spus: "care vreţi să fiţi sub lege. " Cuvintele acestea sunt poate 

o enigmă. 

Iată explicaţia: legea trimitea pe cei ce ţin legea la Hristos(Galateni 3, 24); 
că cel care nu tine seamă de dascăl, nu tine seamă nici de pedagog. De aceea 
spune Pavel: "Spuneţi-mi, voi, care vreţi să fiţi sub lege, nu auziţi legea, că 
Avraam a avut doi fii: unul din roabă, iar altul din cea slobodă...; acestea au un 
înţeles alegoric" { Galateni 4, 21-24). Ai văzut profeţia în faptă? 

Că Avraam a avut două femei nu sunt cuvinte, ci fapte; şi ti-am arătat prin 
cuvânt pe cea roabă şi pe cea slobodă, şi că unul este Legiuitorul celor două 
Testamente. Află şi prin tipuri acelaşi lucru! Avraam a avut două femei; acestea 
erau cele două Testamente, iar Legiuitorul, unul. După cum acolo a fost vorba 
de oaie şi oaie, o dată în cuvânt, iar altă dată în faptă (şi mare este armonia între 
profeţia în cuvânt şi profeţia în faptă), tot aşa şi aici este vorba de două 
Testamente; pe acestea le-a profeţit Ieremia cu cuvântul, iar Avraam le-a profeţit 
cu fapta, prin aceea că a avut două femei. După cum au fost un singur bărbat şi 
două femei, tot aşa sunt un singur Legiuitor şi două Testamente. Lucrurile stau 
deci aşa cum vă spuneam; că pentru asta am vorbit despre toate acestea. 

Totuşi nu trebuie să ne abatem de la firul predicii. "Cel ce se uită la o 
femeie, ca să o poftească, a şi făcut desfrănare cu ea în inima lui?"{ Matei 5, 
28). Da! Dar pentru ce Hristos citează Legea Veche (că pentru asta am făcut 
digresiunea de mai înainte)? Că a spus: "Aţi auzit că s-a zis celor de demult: "Să 
nu faci desfrănare" (Matei 5, 27). 

Hristos ştia că porunca aceasta e grea, nu prin natura ei, ci din pricina 
trândăviei ascultătorilor. Multe lucruri, chiar uşoare prin firea lor, ajung foarte 
grele când ne trândăvim; după cum altele, care sunt chiar grele, ajung lesni- 
cioase şi uşoare când le facem cu tragere de inimă. 

Greutatea nu stă în natura lucrurilor, ci în voinţa celor ce fac un lucru sau 

altul . Că acesta e adevărul, se va vedea din cele ce-am să spun. 

Mierea, prin natura ei, este dulce şi foarte plăcută; celor bolnavi însă le 
este amara şi neplăcută, nu din pricina naturii mierii, ci din pricina bolii 
acestora. Tot aşa şi cu porunca aceasta! Dacă pare a fi împovărătoare, apoi nu-i 
din pricina naturii ei, ci din pricina trândăviei noastre. Şi nu mi-e mare oboseala 
să arăt că porunca asta se îndeplineşte uşor. Ca să o facă grea, Hristos ar fi 
trebuit să grăiască altfel. Aşa însă a spus: "Fugi din faţa femeii! Depărtează- te de 
desfrănare!". Deci, ca să o facă grea, ar fi trebuit să spună cu totul altfel: "Uită-te 
la femei! Iscodeşte frumuseţile cele străine! Şi, totuşi, căuta de-fi înfrânge 
pofta!". De ne-ar fi dat o astfel de porunca, porunca asta ar fi fost grea! Dar când 
ne spune: "Fugi de cuptor, depărtează-te de foc, nu te apropia de văpaie, ca să 
rămâi nevătămat!", atunci porunca e tare uşoară. Că porunca este potrivită firii. 

"Aţi auzit că s-a zis celor de demult: "Să nu faci desfrănare". 

- Dar pentru ce ne aminteşte de Legea cea Veche, o dată ce avea să ne dea alta? 

- Ca din comparaţie să afli că nu se contrazice o lege cu alta. Când le compari, 
atunci le poţi judeca mai bine. 

Pentru că unii aveau să-I aducă vina că da legi potrivnice Legii Vechi, 
Domnul le spune: "lată, pun una lângă alta amândouă legile! încercati-le şi 
cunoaşteţi armonia dintre ele!". Dar nu numai din pricina asta, ci ca să şi arate că 

e uşoară porunca Lui şi că e dată la timp. De aceea a spus: "Aţi auzit că s-a zis 
celor de demult: Să nu faci desfrânare. Aţi învăţat atâta vreme Legea cea 
Veche!". 

Domnul, voind să-i ridice la nişte porunci mai înalte, le grăieşte cum ar 
grăi un dascăl unui copil leneş, care vrea să rămână încă la lecţiile cele vechi: 
Gândeşte-te de câtă vreme înveţi lecţia asta!". Tot aşa şi Hristos, amintindu-le că 
au învăţat şi au practicat multă vreme Legea Veche, le spune că a sosit timpul să 
se ridice la una mai înaltă. De aceea le pune în fată legiuirea dată părinţilor, 
spunând: "Aţi auzit că s-a zis celor de demult: Să nu faci desfrânare". Porunca 
aceea s-a dat celor de demult, "dar Eu vă spun vouă: cel care se uită la o femeie, 
ca să o poftească, a şi făcut desfrânare cu ea in inima lui". 

Dacă Domnul ar fi grăit aşa celor de demult, pe bună dreptate te-ai fi 
supărat, zicând: "Cum, atunci când firea omenească nu era desăvârşită?". Dar 
acum, când omul s-a mai deşteptat, când a ajuns mai desăvârşit, acum a venit 
vremea unor învăţături mai desăvârşite. De aceea Domnul, chiar la începutul 
legiuirii Sale, ca nu cumva cineva, văzând înălţimea filozofiei Sale, să se 
trândăvească şi să pregete, a spus: "Dacă nu va prisosi dreptatea voastră mai 
mult decât a cărturarilor şi fariseilor, nu veţi intra în împărăţia cerurilor"{ 
Matei 5, 20). 

Deci, ca să nu spună cineva: "îmi ceri mai multă osteneală? Pentru ce? N- 
am şi eu aceeaşi fire ca şi cei de demult? Nu sunt şi eu om ca şi aceia?". Deci, ca 
să nu spună oamenii: "Pentru ce ne măreşti ostenelile? Pentru ce ne faci mai 
grele luptele?", Domnul le-a vorbit de împărăţia cerurilor şi cu asta a zdrobit mai 
dinainte orice obiecţie, spunându-le: "Vă aduc mai mare răsplată!". 

După ce a vorbit de lupte, după ce a vorbit de înălţimea noii legiuiri, a 
amintit şi de răsplăti, spunându-le: "Nu vă dau Palestina, nici un pământ în care 
curg miere şi lapte(Ieşire 3, 8), ci vă aduc însuşi Cerul!". 

Acum nu ne este numai răsplata mai mare pentru faptele noastre bune, ci 
şi pedeapsa mai aspră pentru căderile în păcate. După cum cei care au trăit 
înainte de Lege sunt pedepsiţi mai blând decât cei din timpul Legii (că "toţi câţi 
au păcătuit fără Lege vor şi pieri fără Lege"{ Romani 2, 12), adică nu îi 
învinuieşte Legea, ci-i osândeşte firea lor, pentru că "gândurile lor se învinuiesc 
sau chiar se apără între ele"( Romani 2, 15), după cum spune Pavel, tot aşa şi 
cei care au păcătuit în timpul harului vor suferi o pedeaps ă mai cumplită decât 
cei care au păcătuit în timpul Legii. Pavel a arătat deosebirea dintre aceste 
diferite categorii de păcătoşi, grăind aşa: "De calcă cineva Legea luiMoise, este 
omorât fără milă pe mărturia a doi sau trei martori. Gândiţi-vă cu cât mai 
aspră va fi pedeapsa cuvenită celui ce a călcat în picioare pe Fiul lui 
Dumnezeu, care a socotit ceva de rând sângele Legământului şi a 
făcut de ocară darul harului? "{ Evrei 10, 28-29). 

Vezi că, pe timpul harului, mai mare e pedeapsa, după cum mai mari sunt 
şi rasplatile? 

Dar pentru că am amintit de înfricoşătoarele şi duhovniceştile Taine, vă 
rog, mă cuceresc vouă şi vă cer să lepădaţi de la voi orice păcat şi aşa să vă 
apropiaţi de această înfricoşătoare Masă. 

"Căutaţi pacea cu toţi, spune Pavel, si sfinţenia, fără de care nimeni nu 
va vedea pe Domnul" { Evrei 12, 14). 

Cel care nu-i vrednic să vadă pe Domnul, nu-i vrednic nici de împăr- 
tăşirea cu Trupul Stăpânului. De aceea spune Pavel: "Fiecare să se cerceteze pe 
sine si aşa să mănânce din pâine şi să bea din pahar"{ I Corinteni 1 1, 28). 

Nu- ti spune să descoperi tuturor rana, nu te pune să te învinuieşti în sobor 
de oameni, nu-ti cere să chemi în jur martori ai păcatelor tale, ci înăuntru, în 
conştiinţa ta, fără să fie nimeni de fată, afară de Dumnezeu, Care le vede pe 
toate, judecă- te, cercetează-ti păcatele, treci prin fata mintii toată viata ta şi du-ti 
păcatele în fata Scaunului de judecată, îndreapta-ti greşelile, şi aşa, cu conştiinţa 
curată, apropie-te de Sfânta Masă şi împărtăşeşte-te cu Sfânta Jerftă. 

Având acestea în cuget, să ne aducem aminte de cele spuse despre 
neînfrânare, să ne aducem aminte de pedeapsa mare ce stă înaintea celor ce se 
uită din curiozitate şi cu poftă la chipurile femeilor, să avem înaintea ochilor, 
înainte de gheenă, frica şi dragostea de Dumnezeu, să ne curăţim în toate 
privinţele şi aşa să ne apropiem de Sfintele Taine, ca să ne împărtăşim cu aceste 
mântuitoare Taine nu spre judecată şi osândă, ci spre mântuirea şi sănătatea 
sufletului şi spre îndrăznire neîntreruptă, în Hristos Iisus Domnul nostru, Căruia 
se cuvine slavă şi putere, în vecii vecilor. Amin. 

OMILIA A ŞAPTEA 

Dumnezeu este grabnic 

la mântuire şi zăbavnic la mânie. 

In acest cuvânt şi minunata istorie a lui Rahav 

Totdeauna dumnezeiescul Apostol foloseşte o limbă dumnezeiască şi 
cerească şi ţese, cu multă ştiinţă, cuvântul evanghelic. Nu grăieşte numai de la 
el, ci rosteşte învăţăturile sale din autoritate împărătească; în chip deosebit 
foloseşte această ştiinţă când vorbeşte celor păcătoşi despre pocăinţă. Şi eu vă 
voi vorbi astăzi tot despre pocăinţă! 

Aţi auzit, ca să amintesc câteva din cuvintele lui, ce spunea de curând 
Pavel, acest vrednic şi minunat bărbat, scriind corintenilor: "Ca nu cumva, 
venind, să plâng pe mulţi care au păcătuit înainte şi nu s-au pocăit "{ II Cor. 12, 
21). 

Om era cu firea acest mare dascăl, dar cu voinţa slujitor al lui Dumnezeu; 
de aceea foloseşte o limbă cerească; şi, ca şi cum ar grăi chiar din ceruri, aşa îi 
ameninţă pe păcătoşi şi făgăduieşte îndurare celor ce se pocăiesc. Când spun 
aceasta, nu atribui autoritatea aceasta limbii lui Pavel, ci atribui totul harului lui 
Dumnezeu, despre care el însuşi spunea: "De vreme ce căutaţi dovadă a lui 
Hristos, Care grăieşte în mine"{ II Cor. 13, 3). 

Dar astăzi, o dată cu citirea din Apostol, s-au citit şi cuvintele evanghelice 
pline de autoritate ale Mântuitorului, Care a dăruit cu îmbelşugare iertare de 
păcate. Vindecând pe slăbănog, aşa precum de curând aţi auzit, Mântuitorul spu- 
nea: "Fiule, iertate îţi sunt păcatele tale cele multe" { Marcu 2, 5). 

Iertarea păcatelor este izvor al mântuirii şi răsplată a pocăinţei; că 
pocăinţa este spital ce curăţă păcatul, este dar ceresc, putere minunată care 
biruie, cu harul ei, şir de legi. De aceea Hristos nu doboară pe desfrânat, nu 
alungă pe cel ce face adulter, nu întoarce spatele beţivului, nu Se îngretoşează de 
închinătorul la idoli, nu izgoneşte pe hulitor, nici pe îngâmfat, ci pe toţi îi 
schimbă. Pocăinţa este un cuptor în care păcatul se topeşte. 

Este de neapărată trebuinţă să cunoaştem mai întâi care este scopul lui 
Dumnezeu . N-am să arăt acest lucru cu vorbele mele, ci am să înfăţişez adevărul 
aşa cum este mărturisit de dumnezeieştile Scripturi. 

Dumnezeu, răbdând îndelung pe păcătoşi, are un îndoit scop, propriu 
mântuirii: doreşte mântuirea celor ce se pocăiesc şi pregăteşte binefaceri 
urmaşilor păcătoşilor, acelor urmaşi care au să trăiască virtuoşi. Să repet, cu alte 
cuvinte, ce am spus: Dumnezeu rabdă îndelung pe păcătoşi, ca şi păcătosul să se 
mântuiască, dar şi ca să nu-i excludă de la mântuire pe urmaşii lui . 

Chiar dacă păcătosul nu se pocăieşte, Dumnezeu de multe ori cruţă rădă- 
cina, ca să ferească roadele; adeseori schimbă chiar rădăcina, după cum am spus 

mai înainte; iar când rădăcina se înrăutăţeşte desăvârşit, Dumnezeu întârzie cu 
folos pedeapsa, aşteptând mântuirea celor ce au să se pocăiască. 

Şi acum, ascultă! Terah(Facere 1 1, 24-32), tatăl lui Avraam, era închinător 
la idoli. Cu toate acestea nu 1 -a pedepsit aici pentru necredinţa sa; şi pe bună 
dreptate. 

Dacă Dumnezeu ar fi tăiat mai înainte această rădăcină, cum ar mai fi dat 
un fruct de credinţă atât de mare? Cine a fost mai rău ca Isav? Vezi-mi aici 
temeiul unei alte iubiri de oameni a lui Dumnezeu! Ce răutate este mai mare ca 
răutatea lui Isav? Nu era el desfrânat şi spurcat, precum spune Apostolul?( Evrei 
12, 16). Nu era, cu gândul, ucigaş de mamă, ucigaş de tată, ucigaş de frate? Nu 
era urât de Dumnezeu? Scriptura o mărturiseşte spunând: "Pe lacov l-am iubit, 
iar pe Isav l-am urât"( Maleahi 1, 2; Romani 9, 13). Pentru ce nu 1-a nimicit 
Dumnezeu dacă era desfrânat, ucigaş de frate, spurcat şi urât de Dumnezeu? 
Pentru ce nu i-a curmat viaţa? Pentru ce nu i-a dat îndată pedeapsa ce i se 
cuvenea? Pentru ce? E bine, intr-adevăr, să va spun şi pricina. Dacă i-ar fi 
curmat viaţa, lumea ar fi pierdut, o dată cu el, cel mai mare fruct de dreptate. Şi 
care fruct, ascultă: "Isav a născut pe Raguel; Raguel a născut pe Zara; Zara a 
născut pe Iov"( Facere 36, 1-34). Vezi, dar, ce minunată floare de răbdare ar fi 
pierit dacă Dumnezeu tăia mai dinainte rădăcina? 

In interpretarea tuturor faptelor din Scriptură să ai în vedere deci acest 
principiu. Pentru aceasta i-a răbdat îndelung pe egipteni, care huleau pe 
Dumnezeu cum nu se putea mai mult; i-a răbdat pentru bisericile care înfloresc 
acum în Egipt, pentru mănăstirile de acolo şi pentru cei care au îmbrăţişat viaţă 
îngerească. 

Şi după cum spun cei ce cunosc legile civile şi după cum hotărăsc legile 
romane, o femeie însărcinată, condamnată la moarte, nu este executată înainte de 
a naşte copilul; şi pe bună dreptate; că au judecat drept cei ce au făcut legile, că 
nu trebuie să dispară o dată cu cea vinovată şi cel nevinovat. 

Deci dacă legile omeneşti cruţă pe cei care n-au păcătuit cu nimic, apoi pe 
bună dreptate cu mult mai mult va păstra Dumnezeu rădăcina pentru a păstra, 
pentru roadele ei, binefacerile pocăinţei. Vezi dar că şi asupra celor păcătoşi se 
revarsă binefacerile pocăinţei, că şi ei au parte de iubirea de oameni a lui 
Dumnezeu! 

Dacă judecata lui Dumnezeu ar fi luat-o înaintea îndreptării oamenilor, 
lumea ar fi pierit în întregime; dacă Dumnezeu ar fi fost grabnic la pedeapsă, 
Biserica n-ar fi avut pe Pavel, n-ar fi primit în sânul ei un om atât de mare, un 
om ca acesta. 

De aceea Dumnezeu a amânat pedepsirea celui ce a hulit, ca să arate pe 
cel ce s-a pocăit, îndelunga răbdare a lui Dumnezeu a făcut pe prigonitor 
propovăduitor; îndelunga răbdare a lui Dumnezeu a schimbat pe lup în păstor; 
îndelunga răbdare a lui Dumnezeu a făcut din vameş, evanghelist; îndelunga 
răbdare a lui Dumnezeu ne-a miluit pe toţi, pe toţi ne-a schimbat, pe toţi ne-a 
întors la Dumnezeu. Dacă vezi pe vreunul, care era altădată beţiv, că posteşte; 
dacă vezi pe vreunul, care altădată hulea, că vorbeşte despre Dumnezeu; dacă 
vezi pe vreunul, care altădată îşi murdărea gura cu cântece ruşinoase, că acum îşi 

curăţă sufletul cu cântece dumnezeieşti, admiră îndelunga răbdare a lui 
Dumnezeu şi laudă pocăinţa; iar din schimbarea aceasta ia prilej ca să zici: 
"Aceasta este schimbarea dreptei Celui Preaînalt"( Ps. 76, 10). 

Dumnezeu este bun cu toţi, dar în chip deosebit îşi arată 
îndelunga Lui răbdare cu păcătoşii. 

Şi dacă vrei să auzi un cuvânt nemaiîntâlnit - nemaiîntâlnit în ce priveşte 
obişnuinţa, dar adevărat în ce priveşte credinţa -, ascultă! 

Dumnezeu pare totdeauna aspru cu drepţii, dar cu păcătoşii, bun şi 
grabnic în iubire de oameni. Ridică pe cel ce păcătuieşte, pe cel ce cade, şi-i 
spune: "Oare, cel ce cade nu se scoală? Sau cel ce se abate nu se întoarce? "{ 
Ier. 8, 4). Şi: "Pentru ce s-a abătut cu abatere fără de ruşine fiica lui Iuda cea 
nepricepută? '(Ier. 8, 5). 

Şi iarăşi: "întoarceţi-vă la Mine şi Mă voi întoarce la voi"{ Zaharia 1, 3). 
Iar în altă parte, din pricina marii Lui iubiri de oameni, întăreşte cu jurământ 
mântuirea prin pocăinţă: " Viu sunt Eu, zice Domnul: Nu voiesc moartea 
păcătosului, ci să se întoarcă şi să fie viu"(lQz. 33, 1 1). 

Dreptului însă îi spune: "Dacă va face omul toată dreptatea şi tot ade- 
vărul şi dacă, întorcându-se, va păcătui, nu-Mi voi aduce aminte de dreptatea 
lui, ci în păcatul lui va muri"{ Iez. 18, 24). 

Cât de mare asprime cu omul drept! Cât de multă bunătate cu omul 
păcătos ! Aşa de felurit şi aşa de deosebit lucrează cu măiestrie Dumnezeu, fără 
să Se schimbe, ci împărţind cu folos darurile bunătăţii Lui. Şi cum, ascultă! 
Dacă Dumnezeu ar înfricoşa pe cel păcătos, pe cel ce cade în păcate, l-ar îm- 
pinge la deznădejde; dacă l-ar ferici pe omul drept, i-ar slăbi tăria virtuţii lui, 1- 
ar face să nu mai fie atât de sârguincios, o dată ce se şi vede fericit de 
Dumnezeu. 

De aceea pe păcătos îl miluieşte, iar pe cel drept îl înfricoşează. "înfri- 
coşător este pentru toţi cei din jurul Lui"{ Ps. 88, 8) şi: "Bun este Domnul cu 
toţi"{ Ps. 144, 9). A spus: "înfricoşător este pentru toţi cei din jurul Lui. " 

Şi cine sunt aceia decât sfinţii? David spune: "Dumnezeu cel preaslăvit în 
sfatul sfinţilor, mare şi înfricoşător este pentru toţi cei din jurul Lui "{ Ps. 88, 8). 

Dacă vede pe cineva căzând, Dumnezeu îi întinde mâna iubirii de oameni; 
dacă vede pe altul stând, îi bagă frica în oase. Aceasta este o faptă de dreptate şi 
de dreaptă judecată. Pe omul drept îl întăreşte prin frică, iar pe cel păcătos îl 
ridică prin iubire de oameni. Vrei să cunoşti bunătatea Lui venită la timp şi 
asprimea Lui folositoare şi potrivită nouă? Fii cu mare luare-aminte, ca să nu-ţi 
scape măreţia acestui principiu. Femeia aceea păcătoasă(Luca 7, 37-50), ştiută 
de toţi că a săvârşit tot păcatul şi toată nelegiuirea, femeia aceea care a păcătuit 
atât şi s-a înglodat în atâtea fapte de păcate, aceea, însetând după mântuirea prin 
pocăinţă, s-a strecurat la ospăţul sfinţilor; îl numesc ospăţ al sfinţilor, pentru că 
era de faţă Sfântul sfinţilor, în timp ce Mântuitorul Se afla la masă, în casa lui 
Simon fariseul, s-a strecurat femeiea aceea păcătoasă şi s-a atins de picioarele 
Mântuitorului; a spălat cu lacrimi picioarele Lui şi le-a şters cu părul capului ei. 

Şi pe această femeie, acoperită cu atâtea păcate, o ridică Iubitorul de 
oameni, spunându-i: "Iertate sunt păcatele <?z/"(Luca 7, 47). N-am de gând 
acum să spun toată istoria acestei femei, ci să dau numai mărturia. Uită-te la 
dărnicia Mântuitorului: "De aceea îţi spun ţie: Iertate sunt păcatele ei cele 
multe, că a iubit mult"( Luca 7, 47). Femeia păcătoasă a primit iertarea atâtor 
păcate; dar Măria, sora lui Moise, numai pentru că a cârtit puţin, a fost osândită 
cu lepră(Numeri 12, 1-10). 

Celor păcătoşi Dumnezeu le spune: "De vor fi păcatele voastre stacojii ca 
zăpada le voi înălbi"{ îs. 1, 18); preface întunericul în lumină, prin schimbarea 
ce o face pocăinţa în sufletul păcătosului şi risipeşte atâta noian de păcate prin 
glasul bunătăţii Sale; dar celor care merg pe calea dreptăţii le spune: "Cel care 
va zice fratelui său: 'nebunule', vinovat va fi de gheena focului"(MatQi 5, 22). 

Atâta asprime pentru un singur cuvânt şi atâta dărnicie pentru atâtea 
păcate! 

Uită-te şi la alt lucru minunat! 

Dumnezeu socoteşte păcatele noastre ca o datorie ce o avem de plătit; 
păcătoşilor care se pocăiesc, le iartă şi capitalul; drepţilor însă, le cere şi dobân- 
da. S-a apropiat de El unul, care-I era dator mulţi talanti; prin pocăinţă şi prin 
multă rugăminte, a îmblânzit judecata, zicând: "Doamne, îngăduieşte-mi şi-ţi voi 
plăti toată datoria"{ Matei 18, 26). 

Iubitorul de oameni Dumnezeu n-a mai aşteptat plata datoriei, ci a făcut 
din mărturisirea lui temei de iertarea datoriei şi celui dator cu zece mii de talanti 
i-a iertat totul, chiar şi capitalul; celor drepţi însă, le spune că le va cere şi 
dobânda: "Pentru ce n-aţi dat argintul Meu la zarafi şi, venind, Eu l-aş fi luat cu 
dobândă? "( Matei 25, 27). 

Când spun asta, nu vreau s ă spun că Dumnezeu urăşte pe drepţi - că nimic 
nu-i mai plăcut lui Dumnezeu ca omul drept -, ci că Dumnezeu, aşa cum am 
spus şi mai înainte, mângâie pe păcătos, ca să-1 ridice din păcate, şi înfricoşează 
pe drept, ca să-1 întărească; unora le iartă multele lor greşeli, ca unor duşmani şi 
încrezuţi, altora le cere socoteală exactă şi de cele mai mici păcate, pentru ca să 
nu le lipsească nimic din desăvârşire. 

Ceea ce este bogatul în lumea aceasta, aceea este dreptul înaintea lui 
Dumnezeu; şi ceea ce este săracul în lumea aceasta, aceea este păcătosul înaintea 
lui Dumnezeu, nimeni nu-i mai sărac decât păcătosul şi nimeni nu-i mai bogat 
decât făcătorul de dreptate. De aceea Pavel spune despre cei ce trăiesc în 
credinţă şi în bogăţie de fapte bune: "Mulţumesc lui Dumnezeu că în toate v-aţi 
îmbogăţit în El, în tot cuvântul şi în toată cunoştinţa"( I Cor. 1,4-5). 

Iar despre cei necredincioşi, fericitul Ieremia spune: "Poate că sunt 
săraci, de aceea n-au putut să asculte cuvântul Domnului "{ Ier. 5, 4). 

Vezi că numeşte săraci pe cei ce stau departe de dreapta credinţă? 

Dumnezeu miluieşte, deci, pe păcătoşi ca pe nişte săraci şi cere celor 
drepţi ca unor bogaţi; unora le dăruieşte din pricina sărăciei lor, altora le cere so- 
coteală, cu multă asprime, chiar pentru cuvintele lor, din pricina bogăţiei 
credinţei lor. 

Ceea ce face cu drepţii şi păcătoşii, aceea face şi cu bogaţii şi cu săracii. 

Şi, după cum ridică pe cel păcătos pentru iubirea Sa de oameni, iar pe drept îl 
înfricoşează prin asprimea Sa, tot aşa orânduieşte şi lucrurile din lumea aceasta. 
Dacă vede pe cei puternici, mândri de dregătoriile lor, pe împăraţi, pe boieri, pe 
toţi cei care se laudă cu averea lor, tuturor le vorbeşte înfricoşându-i şi pune, 
spre folosul lor, frica peste puterea lor: "Şi acum, împăraţi, înţelegeţi! învăţaţi- 
vă toţi cei ce judecaţi pământul! Slujiţi Domnului cu frică şi vă bucuraţi Lui cu 
cutremu "( Ps. 2, 10-1 1), că este "împăratul împăraţilor şi Domnul domnilor"{ I 
Tim. 6, 15). 

Unde este o conducere silnică, Dumnezeu pune frica de împărăţia Lui; 
unde este smerenia nimicniciei, dă leacul iubirii Sale de oameni. Că acest 
Dumnezeu mare este împăratul împăraţilor şi Domnul domnilor. Dar tot El, 
coborându-Se din slava Lui, este, după cum spune Sfânta Scriptură, Tatăl orfa- 
nilor şi Judecătorul văduvelor(Ps. 67, 5). 

Vezi marea bogăţie a iubirii Lui de oameni? 

Vezi frica de Dumnezeu, folositoare şi omului credincios şi omului cu 
stăpânire? 

Acolo unde vede că stăpânirea e de ajuns spre mângâiere, a pus frica spre 
folos; acolo unde vede că orfanul se pierde din pricina nimicniciei sale, iar 
văduva din pricina sărăciei, adaugă iubirea Sa de oameni spre mângâiere. 

Eu sunt Tatăl orfanilor! Prin asta face două lucruri: îşi arată şi iubirea Sa 
de oameni, şi pedepseşte şi împilarea. Se numeşte Tatăl orfanilor, ca să şi 
mângâie pe cei sărmani, dar să şi lovească pe cei ce împilează, spre a nu mai 
face rău orfanilor şi văduvelor. Pe unul moartea 1 -a lipsit de tată, pe cealaltă a 
lipsit-o de bărbat; de aceea marea Lui iubire de oameni ridică în picioare pe 
aceia pe care legea firii i-a doborât la pământ. 

Acelaşi har a dat pe împăratul sfinţilor unuia Judecător, iar altuia Tată. 
încât Dumnezeu spune: "Omule nedrept, dacă faci rău văduvelor, mânii pe Cel 
ce poartă grijă de văduve! Dacă nedreptăţeşti pe orfani, nedreptăţeşti pe fiii lui 
Dumnezeu! Eu sunt Tatăl orfanilor şi Judecătorul văduvelor!". Cine este atât de 
îndrăzneţ în necredinţă, încât să nedreptăţească pe fiii lui Dumnezeu şi să facă 
rău văduvelor, de care Dumnezeu are grijă? 

Vezi cum Dumnezeu întrebuinţează mijloacele credinţei? Pe unii îi 
înfricoşează, pe alţii îi miluieşte. Asta nu înseamnă că este părtinitor, ci că dă 
leacuri potrivite sufletului fiecărui om. 

Să ne aducem, dar, fraţilor, nouă înşine leac de mântuire, pocăinţa! Dar, 
mai bine spus, să primim de la Dumnezeu pocăinţa, care ne vindecă pe noi! Că 
nu noi i-o aducem Lui, ci El ne-a dat-o nouă! Uită-te cât de aspru era El pe vre- 
mea legii vechi! Uită-te cât de iubitor de oameni este pe vremea harului! Când 
vorbesc de asprimea de pe timpul legii vechi nu hulesc judecata lui Dumnezeu, 
ci propovăduiesc iubirea de oameni a harului evanghelic. 

Legea veche pedepsea fără nici o milă pe păcătoşi; harul însă amână, cu 
multă îndelungă răbdare, pedeapsa, ca să aducă îndreptarea. Să primim, dar, 
fraţilor, pocăinţa, leac spre mântuire. Să primim leacul care ne şterge păcatele. 
Iar pocăinţă nu-i cea spusă cu cuvântul, ci cea întărită cu fapta! 

Pocăinţa cea din toată inima şterge murdăria necredinţei. "Spălati-vă, 

spune Dumnezeu, curăţiţi-vă! Ştergeţi răutăţile din inimile voastre, dinaintea 
ochilor Mei' '(îs. 1, 16). 

- Ce vor să spună cuvintele acestea de la urmă, care par de prisos? N-au spus, 
oare, totul cuvintele: "Ştergeţi răutăţile din inimile voastre"? Pentru ce a mai 
adăugat: "dinaintea ochilor Mei"? 

- Pentru că altfel văd ochii oamenilor şi altfel vede ochiul lui Dumnezeu. "Omul 
vede la faţă, iar Dumnezeu în inimă"{ I Regi 16, 7). "Nu vă pocăiţi de formă, 
zice Dumnezeu, ci arătaţi roadele pocăinţei înaintea ochilor Mei, care cercetează 
cele ascunse!". 

După ce ne-am curăfit de păcate, trebuie să păstrăm înaintea ochilor 
păcatele acestea. Dumnezeu, din iubirea Sa de oameni, îţi iartă păcatul, dar tu, 
pentru siguranţa sufletului tău, să ai înaintea ochilor păcatul. Amintirea păcatelor 
trecute este oprire a păcatelor viitoare. Cel care se întristează de păcatele trecute 
este mai hotărât să nu le mai repete. De asta şi David spunea: "Si păcatul meu 
înaintea mea este pururea "( Ps. 50, 4). Avea înaintea ochilor păcatele trecute, ca 
să nu cadă în altele viitoare. 

Că o stare sufletească ca aceasta cere Dumnezeu de la noi, ascultă că 
însuşi o spune: "Eu sunt Cel ce şterg păcatele tale şi nu-mi voi aduce aminte de 
ele! Tu însă adu-ţi aminte de ele şi să ne judecăm, zice Domnul. Spune tu mai 
întâi păcatele tale, ca să te îndreptezi!"{ îs. 43, 25-26). 

Dumnezeu nu cere mult timp de pocăinţă! Ţi-ai spus păcatul, te-ai 
îndreptat! Te-ai pocăit, ai fost miluit! Nu timpul te îndreptăţeşte, ci chipul cum 
te pocăieşti îţi stinge păcatul. Se poate ca timpul cât te pocăieşti să fie lung şi să 
nu capeţi mântuire; şi se poate ca, în scurtă vreme, mărturisindu-te din inimă, să 
lepezi păcatul. 

Mult timp a irosit fericitul Samuel rugându-se pentru Saul şi multe nopţi a 
petrecut priveghind pentru mântuirea celui ce păcătuise! Dar Dumnezeu n-a 
primit timpul; (că pocăinţa păcătosului nu însoţea rugăciunea profetului) şi i-a 
spus profetului Său: "Până când vei plânge pentru Saul, că Eu l-am lepădat? "{ 
I Regi 16, 1). 

Cuvintele "până când" arată timpul şi stăruinţa celui ce se ruga. 
Dumnezeu însă n-a primit timpul rugăciunii profetului, că pocăinţa împăratului 
nu însoţea rugăciunea dreptului. Fericitul David îns ă, care a primit prin profetul 
Natan mustrarea pentru păcat, în faţa ameninţării a arătat îndată întoarcere 
sinceră şi a spus: Am păcătuit Domnului(II Regi 12, 12); ei bine, acest singur 
cuvânt a adus fericitului David, care s-a pocăit din toată inima, într-o clipită, 
întreaga mântuire. Pocăinţa a schimbat îndată hotărârea, că Natan i-a spus: "Şi 
Domnul a iertat păcatul tău"{ II Regi 12, 13). Vezi, dar, că Dumnezeu este 
zăbavnic la pedeapsă şi grabnic la mântuire? Mai întâi, gândeşte-te că iubitorul 
de oameni Dumnezeu a mustrat pe împăratul David după ce trecuse multă vreme 
de la săvârşirea păcatului. David a păcătuit; femeia rămăsese grea şi nici o 
mustrare nu urmase păcatului; ci, după ce se născuse copilul cel din păcat, este 
trimis doctorul păcatului. 

- Dar pentru ce Dumnezeu n-a mustrat pe păcătos îndată? 

- Pentru că Dumnezeu ştie că sufletul păcătoşilor e orb când păcătoşii sunt 

în furiile păcatelor, pentru că surde sunt urechile celor cufundaţi în adâncul 
păcatului. De asta Dumnezeu întârzie să dea ajutor celui aprins de patimă şi 
mustră după atâta vreme. Dar într-o clipită de vreme este şi pocăinţă, şi iertare: 
"Şi Domnul a iertat păcatul tău!". Cât este de mare înţelepciunea Celui ce 
ameninţă! 

Ai văzut că Dumnezeu este grabnic la mântuire? Aceasta o face şi cu toate 
cele din jurul nostru. Zăboveşte când este vorba să dărâme şi zoreşte când e 
vorba să dea ajutor. 

Iată ce vreau să spun: Noi, oamenii, avem nevoie de mulţi ani ca să 
ridicăm nişte clădiri şi de multă vreme ca să zidim o casă; ca să zidim ne trebuie 
mult timp, dar ca să dărâmăm, puţin. La Dumnezeu lucrurile se petrec tocmai 
dimpotrivă; când zideşte Dumnezeu, zideşte degrabă; când dărâmă, dărâmă cu 
zăbavă. Iute este Dumnezeu la zidit, zăbavnic la dărâmat! Pentru că acestea două 
sunt potrivite lui Dumnezeu: iuţeala, potrivit puterii Lui; zăbava, potrivit 
bunătăţii Lui. Din pricina covârşitoarei Lui puteri, este iute; din pricina marii 
Lui bunătăţi, este zăbavnic. Dovada spuselor mele sunt faptele! 

In şase zile a făcut Dumnezeu cerul şi pământul, măreţia munţilor, 
câmpiile, văile, dealurile, copacii, plantele, izvoarele, râurile, grădinile, toată 
varietatea pe care o vedem, marea aceasta cea mare şi lată, insulele, ţările de la 
marginea mărilor şi cele dinăuntru; toată lumea aceasta văzută, şi frumuseţea din 
ea, a făcut-o Dumnezeu în şase zile. Fiinţele cele cuvântătoare şi cele 
necuvântătoare din lume, toată întocmirea aceasta văzută, în şase zile a făcut-o. 
Ei bine, acest Dumnezeu, Care e iute la zidit, când a fost vorba să dărâme o 
cetate, S-a aflat zăbavnic, din pricina bunătăţii Lui. Vrea să dărâme Ierihonul şi 
spune lui Israel: "înconjuraţi cetatea timp de şapte zile şi în a şaptea zi va cădea 
zidul"{ IosuaNavi 6, 2-5). 

- Cum, Doamne, ai făcut lumea toată în şase zile, şi o cetate o dărâmi în şapte 
zile? Ce pune piedică puterii Tale? Pentru ce nu o dărâmi dintr-o dată? Nu strigă 
despre Tine profetul, spunând: "De vei deschide cerul se vor cutremura de Tine 
munţii şi se vor topi ca ceara de la faţa focului "?{ îs. 64, 1) 

Nu spune, oare, David, vorbind de lucrurile puterii Tale: "Nu ne vom teme 
când se va tulbura pământul şi se vor muta munţii în inimile mărilor"(Fs. 45, 
2)? Poţi, Doamne, să muţi munţii şi să-i arunci în mare şi nu vrei să dărâmi un 
oraş care Ţi se împotriveşte, ci dai răgaz de şapte zile pentru dărâmarea lui? 
Pentru ce? 

- Nu Mi-a slăbit puterea, răspunde Dumnezeu, ci iubirea Mea de oameni 
îndelung rabdă, îi dau răgaz şapte zile, cum am dat şi cetăţii ninive, trei zile. 
Poate va primi predica de pocăinţă şi se va mântui. 

- Dar cine-i pentru locuitorii Ierihonului predicatorul pocăinţei? Duşmanii 
înconjuraseră cetatea; generalul supraveghea zidurile cetăţii! Frica era mare, 
tulburarea multă! Ce cale de pocăinţă le-ai deschis? Le-ai trimis vreun profet? 
Le-ai trimis vreun binevestitor? Era, oare, cineva între ei care să le arate care le 
este folosul? 

- Da, răspunde Dumnezeu, aveau în mijlocul lor un dascăl al pocăinţei, pe 
minunata Rahav(Iosua Navi 2, 1-21; 6, 22-25), pe care am mântuit-o prin 

pocăinţă. Era şi ea din acelaşi aluat ca şi ei; dar pentru că nu era de acelaşi gând 
cu ei, n-a luat parte la păcatul lor, de vreme ce nu luase parte nici la necredinţa 
lor. 

Vezi cât e de neobişnuită predica iubirii de oameni! Dumnezeu, Care a spus în 
lege: "Să nu faci desfrânare"( Ieşire 20, 14), datorită iubirii Sale de oameni, a 
schimbat cuvântul şi a strigat prin fericitul Isus Navi: "Rahav, desfrânata, să 
trăiască". Acel Isus, fiul lui Navi, care a spus: "Rahav, desfrânata, să trăiască", 
a fost icoana Domnului Iisus, Care a zis: "Desfrânatele şi vameşii merg înaintea 
voastră în împărăţia cerururilor"{ Matei 21,31). 

- Dacă trebuie să trăiască, pentru ce este desfrânată? Iar dacă este desfrânată, 
pentru ce să trăiască? 

- Am vorbit de starea ei de mai inainte, ca să te minunezi de schimbarea de pe 
urmă. 

- Şi ce a făcut Rahav, ca să-i aducă mântuirea? Că a primit iscoadele cu pace? 
Asta o face şi o hangiţă! 

- Dar Rahav n-a cules mântuirea numai de pe urma vorbelor ei, ci, înainte de 
asta, de pe urma credinţei şi a dragostei ei fată de Dumnezeu. Şi ca să cunoşti 
credinţa ei covârşitoare, ascultă că însăşi Scriptura dă mărturie de faptele ei! Era 
în casa de desfrâu, ca mărgăritarul aruncat în noroi, ca aurul azvârlit în mocirl ă, 
ca o floare a credinţei înăbuşită de spini! Un suflet credincios era închis într-un 
loc al necredinţei! Ascultă-mă cu mare luare-aminte! Rahav a primit iscoadele. 
Şi pe Dumnezeul pe care Israel 1-a trădat în pustie, pe acesta L-a predicat Rahav 
în casa de desfrâu. Dar pentru ce spun: în pustie? Israel L-a trădat când muntele 
era plin de nori, de ceată, de sunet de trâmbiţe, de fulgere şi de celelalte lucruri 
înfricoşătoare, când a auzit de la Dumnezeu, din mijlocul focului: Ascultă, 
Israele, Domnul Dumnezeul tău este un singur Domn(Deut. 6, 4); să nu ai alţi 
dumnezei(lQşirQ 20, 3); Eu sunt în cer, sus, şi pe pământ jos, şi afară de Mine nu 
este alt dumnezeu(Deut. 4, 39); şi cu toate că Israel a auzit aceste cuvinte, totuşi 
a făcut vitei şi s-a lepădat de Dumnezeu. N-a mai vrut să ştie de Stăpân, n-a mai 
cunoscut pe Binefăcător şi a spus lui Aaron: "Fă-ne dumnezei(IeşirQ 32, 1). 
Dacă-s dumnezei, pentru ce spui: "Fă-ne?". Cum pot fi dumnezei cele făcute de 
mână? Aşa e păcatul? Orbeşte! Se luptă cu el însuşi, se distruge singur! A fost 
făcut un vitei şi nerecunoscătorul Israel strigă: "Aceştia sunt dumnezeii tăi 
Israele, care te-au scos din pământul Egiptului"{ Ieşire 32, 4). Israel spunea: 
"Aceştia sunt dumnezei" şi vedea un vitei! Era un idol! 

- Pentru ce, atunci, strigau: "Aceştia sunt dumnezei"? 

- Ca să arate că nu se închinau numai la ceea ce vedeau, ci că în mintea lor era 
închinarea la mai mulţi dumnezei. Ei tălmăceau cu cuvântul ce gândeau, nu 
gândeau ce vedeau. 

Dar să ne întoarcem iarăşi la subiect. Ceea ce auzise Israel, care fusese 
întărit cu atâtea minuni, care fusese învăţat cu atâtea porunci, pe care le 
tăgăduia, aceea a predicat Rahav, închisă într-o casă de desfrâu. Le-a spus 
iscoadelor: "Am aflat câte a făcut Dumnezeul vostru egiptenilor" \{ Iosua Navi 2, 
9). Iudeul spunea: "Aceştia sunt dumnezeii tăi care te-au scos din pământul 
Egiptului "( Ieşire 32, 4), iar femeia desfrânată nu atribuie zeilor mântuirea lui 

Israel, ci lui Dumnezeu: "Am aflat câte a făcut Dumnezeul vostru egiptenilor în 
pustie şi am auzit; şi s-a topit inima noastră şi tărie nu este în noi. Am aflat câte 
a făcut Dumnezeul vostru" { Iosua Navi 2, 9-11). Ai văzut cum repetă, prin 
credinţă, cuvintele Legiuitorului?( Iosua Navi 2, 11) Că a spus: "Şi ştiu că 
Dumnezeul vostru este în cer, sus, şi pe pământ, jos, şi afară de El nu este alt 
dumnezeu"{ Deut. 4, 39). 

Rahav este icoană a Bisericii celei întinate altădată cu desfrânarea 
demonilor, care, primind acum iscoadele lui Hristos - nu iscoadele trimise de 
Isus al lui Navi, ci pe Apostolii trimişi de Iisus, adevăratul Mântuitor - spune: 
"Am aflat că Dumnezeul vostru este în cer, sus, şi pe pământ, jos, şi afară de El 
nu este alt dumnezeu". Aceste cuvinte le-au primit iudeii şi nu le-au păzit; pe 
acestea le-a auzit Biserica şi le-a păstrat. 

Este vrednică dar de toată lauda Rahav, icoana Bisericii. 

De aceea şi marele Pavel, cunoscând vrednicia credinţei ei, n-a socotit-o 
nevrednică din pricina stării ei de mai'nainte, ci vrednică din pricina schimbării 
dumnezeieşti petrecute cu ea; a numărat-o între toţi sfinţii, spunând: Prin 
credinţă a adus Abel jertfă; prin credinţă Avraam a făcut cutare şi cutare; prin 
credinţă Noe a lucrat corabia; prin credinţă Moise a făcut şi a săvârşit atâtea şi 
atâtea; şi după ce pomeneşte pe rând pe mulţi sfinţi, la urmă a adăugat: "Prin 
credinţă Rahav, desfrânata, n-a pierit împreună cu cei necredincioşi, pentru că 
a primit iscoadele şi le-a scos pe altă cale"{ Evr. 1 1, 4, 31). 

Uită-te că Rahav îşi acoperă cu multă înţelepciune gândurile ei cele bune. 
Când trimişii împăratului pentru căutarea iscoadelor au întrebat-o: "Au intrat 
oameni la tine?", ea le-a răspuns: "Da, au intrat". A spus mai întâi adevărul, apoi 
a adăugat minciuna, niciodată minciuna nu-i crezută dacă nu-i adaugi la început 
şi o umbră de adevăr. De aceea, cei ce mint cu aparenţă de adevăr, spun mai 
întâi adevărul, ceea ce se ştie de toată lumea, şi apoi adaugă minciunile şi 
neadevărul. "Au intrat la tine iscoadele?". "Da", le-a răspuns femeia. Dacă ar fi 
răspuns de la început "Nu", ar fi îndemnat pe trimişii împăratului să-i caute în 
casă. Dar ea le-a răspuns: "Da, au intrat şi au plecat pe acest drum! Urmăriti-i 
şi-i veţi prinde "( Iosua Navi 2, 1-4). Ce minciună bună! Ce viclenie bună, care 
n-a trădat cele dumnezeieşti, ci a păstrat credinţa! 

Dacă pocăinţa a învrednicit-o pe Rahav aceea de o atât de mare mântuire, 
încât să fie propovăduită de gura sfinţilor - Isus al lui Navi să strige în pustie: 
"Să trăiască Rahav, desfrânata "{ Iosua Navi6, 17), iar Pavel să spună: "Prin 
credinţă, Rahav, desfrânata, n-a pierit împreună cu cei necredincios " { Evr. 11, 
3 1) - cu cât mai mult nu ne vom mântui noi, dacă ne pocăim? Timpul de acum e 
timp de pocăinţă. Mare să ne fie teama de păcatele ce le avem în spate, dacă 
pocăinţa n-o ia înaintea pedepsei! "Să întâmpinăm faţa Lui intru mărturisire "{ 
Ps. 94, 2). Să stingem vâlvătaia păcatelor, nu cu apă multă, ci cu puţine lacrimi. 

Multul foc al păcatului e stins şi cu o picătură de lacrimi; că lacrimile 
sting vâlvătaia păcatelor şi spală mirosul greu al păcatului, o mărturiseşte 
fericitul David, spunând şi arătând cât de mare e puterea lacrimilor: "Spăla-voi 
în fiecare noapte patul meu, cu lacrimile mele aşternutul meu voi uda"{ Ps. 6, 
6). Dacă ar fi vrut să arate numai belşugul de lacrimi, ar fi fost de ajuns să spună 

atât: Cu lacrimile mele aşternutul meu voi uda. 

- Dar atunci, pentru ce a spus înainte: Spăla-voi? 

- Ca să arate că lacrimile sunt baie şi mijloc de curăţire de păcate. 

Păcatele sunt pricina tuturor relelor. Din pricina p ăcatelor - supărările, din 
pricina păcatelor - tulburările, din pricina păcatelor - războaiele, din pricina 
păcatelor - bolile şi toate suferinţele greu de vindecat ce vin peste noi. Dup ă cum 
doctorii iscusiţi nu cercetează numai cele ce arată bolile pe dinafară, ci caută să 
afle şi cauza bolilor, tot aşa şi Mântuitorul, vrând să arate că păcatul este pricina 
tuturor relelor ce vin peste oameni, a spus celui slăbănogit cu trupul: "Iată, te-ai 
făcut sănătos, de acum să nu mai greşeşti, ca să nu-ţifie ţie ceva mai rău "(Ioan 
5, 14), pentru că Doctorul sufletelor a văzut că sufletul îi e slăbănogit, iar din 
pricina lui şi trupul. Aşadar, păcatul fusese pricina bolii de care zăcuse 
slăbănogul. 

Păcatul e pricina pagubei, păcatul e pricina supărării, păcatul e pricina 
oricărei suferinţe. Eu însă mă minunez de aceea că Dumnezeu, Care la început a 
hotărât omului suferinţa pentru păcatul săvârşit, pune capăt hotărârii acesteia 
printr-o altă hotărâre şi alungă osânda chiar prin osândă. Să-ti explic cum! 

Dumnezeu a dat omului suferinţa din pricina păcatului; dar prin suferinţă 
pune capăt păcatului. Fii cu mare luare-aminte! 

Când Dumnezeu a ameninţat pe femeie şi a osândit-o pentru călcarea de 
poruncă, i-a spus: "în dureri vei naşte fii "(Facere 3, 16). A arătat că suferinţa 
este fructul păcatului. Dar cât e de darnic Dumnezeu! Ceea ce dăduse ca 
pedeapsă, aceea Dumnezeu a prefăcut în mijloc de mântuire. 

Păcatul a dat naştere suferinţei, dar suferinţa şterge păcatul; şi după cum 
cariul se naşte din lemn şi macină lemnul, tot aşa şi suferinţa se naşte din păcat, 
dar distruge păcatul când e însoţită de pocăinţă. De aceea Pavel spunea: "în- 
tristarea cea după Dumnezeu lucrează pocăinţă spre mântuire, de care nu-ţi 
pare rău"( II Cor. 7, 10). Bună este întristarea pentru cei ce se pocăiesc sincer. 

Cei ce păcătuiesc trebuie să plângă pentru păcatul lor, că "fericiţi cei ce 
plâng, că aceia se vor mângâia"( Matei 5, 4). Plânge-ti dar păcatul, ca să nu 
jeleşti osânda! Apără-te înaintea judecătorului înainte de a te duce la scaunul de 
judecată. Nu ştii, oare, că toţi cei care vor să roage pe judecător, nu fac aceasta 
atunci când are loc judecata, ci înainte de a se duce la scaunul de judecată, fie 
prin prieteni, fie prin protectori, fie în vreun alt chip? 

Aşa şi cu Dumnezeu! în timpul judecăţii n-ai să-L îndupleci pe Judecător; 
dar înainte de judecată, poţi să-L îndupleci. De aceea David spunea: "Să 
întâmpinăm faţa Lui întru mărturisire"{ Ps. 94, 2), înaintea scaunului de 
judecată arta oratorică a apărătorilor nu poate înşela pe marele Judecător; 
puterea nu-L înduplecă; dregătoria înaltă nu-L convinge; de fata omului nu tine 
seamă; de bani nu e corupt, ci dreapta Lui judecată este înfricoşătoare şi ne- 
îndurătoare. 

Aici, pe pământ, aşadar, să înduplecăm pe Judecător şi să I ne rugăm; aici, 
pe pământ, să-L rugăm din toată puterea, dar nu cu bani. Dar, mai bine zis, dacă 
trebuie să spun adevărul, iubitorul de oameni Dumnezeu este înduplecat şi cu 
bani; nu-i primeşte El, ci prin săraci. 

Dă celui nevoiaş bani, şi-ai înduplecat pe Judecător. Asta v-o spun 
prieteneşte; pentru că pocăinţa fără milostenie este moartă şi fără aripi. Pocăinţa 
nu poate zbura dacă nu are aripa milosteniei. De aceea lui Corneliu, cel ce s-a 
pocăit bine, milostenia i-a fost aripa credinţei: "Milosteniile tale, spune 
Scriptura, şi rugăciunile tale s-au suit la cer"{ Fapte 10, 4). 

Dacă pocăinţa n-ar fi avut milostenia aripă, nu s-ar fi urcat la cer. Astăzi, 
iarmarocul milosteniei e deschis; vedem pe prinşii de război şi pe săraci; vedem 
pe cei ce strigă; vedem pe cei ce lăcrimează; vedem pe cei ce oftează. Iarmaroc 
minunat stă în fata noastră; iarmarocul nu are alt rost, iar negustorul nu se 
gândeşte la altceva decât să cumpere ieftin şi să vândă scump. Nu-i, oare, acesta 
scopul oricărui negustor? Nimeni nu se apucă de negustorie cu alt gând decât ca 
să vândă mai scump mărfurile cumpărate cu bani putini şi să scoată câştig mare 
de pe urma negoţului. Un astfel de iarmaroc ne -a pus nouă în fată Dumnezeu. 

Cumpără fapte de dreptate cu putini bani, ca să le vinzi în viata ce va să 
fie cu bani grei. Dacă trebuie totuşi să numeşti vânzare răsplata pe care o vei 
primi dincolo! Aici, pe pământ, cumperi dreptatea cu puţini bani, cu un codru de 
pâine, cu o haină ponosită, cu un pahar cu apă rece: "Ce/ care va da un pahar cu 
apă rece, amin zic vouă, spune Dascălul negutătoriei celei duhovniceşti, nu-şi va 
pierde plata sa"{ Matei 10, 42). Să-şi aibă plata sa un pahar cu apă rece, iar 
hainele şi banii, daţi ca să faci bine, să nu-şi aibă plata lor? Dimpotrivă, chiar 
multă plată! 

- Dar pentru ce Domnul a vorbit de un pahar cu apă rece? 

- Ca să-ti arate că milostenia nu înseamnă cheltuială. Ca să dai un pahar cu apă 
rece, n-ai nevoie să-ti goleşti lada, nici să faci vreo altă cheltuială. 

Dacă acolo unde datul este fără cheltuială, harul binefacerii este atât de 
mare, cât de mare trebuie să fie plata primită de la Dreptul Judecător acolo unde 
datul stă în belşug de haine, de bani şi de alte bunuri? 

Deci atâta vreme cât putem cumpăra virtuţile la un preţ atât de scăzut, să 
le luăm, să le răpim, să le cumpărăm de la marele Dăruitor: "Cei însetaţi, spune 
Domnul, mergeţi la apă şi toii câţi nu aveţi argint, mergeţi şi vă cumpăraţi "{ îs. 
55,1). 

Atâta vreme cât iarmarocul e în toi, să cumpărăm milostenii; dar, mai bine 
spus, prin milostenie să cumpărăm mântuirea, îmbrăcând un sărac, îmbraci pe 
Hristos. 

- Asta o ştiu şi eu, şi o ştiu prea bine, îmi poţi răspunde. Am învăţat asta mai 
înainte! Nu eşti tu primul care să mă înveţi. Nu am auzit asta întâi de la tine! Nu- 
mi predici o noutate, ci cele ce m-au învăţat de multe ori mulţi din cei de fată! 

- Ştiu şi eu, ştiu că acestea şi altele ca acestea le-ai fi auzit de multe ori. Dar facă 
Dumnezeu să le auzim de multe ori, ca să facem puţin bine! 

"Cel ce miluieşte pe sărac, împrumută pe Dumnezeu"{ Pilde 19, 17). Să 
împrumutăm lui Dumnezeu milostenia, ca să luăm de la El, în schimb, ca 
răsplată, iubirea de oameni. Cât de înţelepte sunt aceste cuvinte: "Cel ce 
miluieşte pe sărac, împrumută pe Dumnezeu"! 

- Dar pentru ce Scriptura n-a spus: Cine miluieşte pe sărac, dă lui Dumnezeu, 
ci: împrumută pe Dumnezeu? 

- Scriptura cunoaşte lăcomia noastră. A văzut că nesaţul nostru caută să aibă 
cât mai mult. De asta n-a spus simplu: "Cel ce miluieşte pe sărac, dă lui 
Dumnezeu", ca să nu socoteşti milostenia un simplu schimb de bani, ci: Cel ce 
miluieşte pe sărac, împrumută pe Dumnezeu. Dacă Dumnezeu Se împrumută de 
la noi, înseamnă că Dumnezeu este datornicul nostru. Cum vrei să-L ai pe 
Dumnezeu: Judecător sau datornic? Datornicul are respect de cel de la care s-a 
împrumutat; judecătorul însă nu se sfieşte de cel pe care 1-a împrumutat. 

Trebuie însă să vedem neapărat şi în alt chip pentru ce Dumnezeu a spus: 
Pe Mine Mă împrumută cel ce dă săracului. 

Dumnezeu a văzut că lăcomia noastră tinde spre înmulţirea averilor şi că 
cel ce are bani nu vrea deloc să împrumute fără garanţie. Cel ce dă cu împrumut 
cere sau ipotecă, sau amanet, sau girant; cu aceste trei garanţii încredinţează 
banii săi; fie că primeşte amanet, fie ipotecă, fie girant. 

Dumnezeu a văzut, deci, că fără aceste garanţii nimeni nu dă cu 
împrumut, nici nu se pleacă spre milă, ci se uită numai la câştig; săracul este 
lipsit de toate acestea; nu are ce ipoteca, că nu posedă nimic; nu are ce amaneta, 
că este gol; nu are girant, că, din pricina sărăciei, nimeni n-are încredere în el. 

Dumnezeu văzând, deci, că săracul se primejduieşte din pricina sărăciei, 
iar bogatul se primejduieşte din pricina neomeniei, s-a pus pe El la mijloc girant 
pentru sărac, zălog pentru cel care dă împrumut. Şi-i spune bogatului: "N-ai 
încredere în el, că-i sărac? încrede-te în Mine, că-s bogat!". Dumnezeu a văzut 
pe sărac şi a avut milă de el; a văzut pe sărac, şi nu 1-a trecut cu vederea, ci S-a 
dat pe Sine chezaş pentru cel ce nu are nimic şi a stat alături de cel sărman 
pentru multa Lui bunătate. Despre această bunătate dă mărturie fericitul David 
când spune: "A stat în dreapta săracului"{ Ps. 108, 30). 

"Cel ce miluieşte pe sărac, împrumută pe Dumnezeu". "Ai încredere, 
spune Dumnezeu, că pe Mine Mă împrumuţi!". 

- Dar ce câştig atât de mare am dacă Te împrumut pe Tine? 

- E cea mai mare nelegiuire să ceri socoteală lui Dumnezeu. Totuşi, Mă plec 
nelegiuirii tale şi cu iubirea de oameni voi pune capăt neomeniei tale. Să stăm, 
dar, de vorbă şi să ne socotim. Cât câştigi când împrumuţi pe ceilalţi oameni? Ce 
dobândă le ceri? Nu-i aşa că unu la sută, dacă ceri o dobândă legală? Dacă lăco- 
mia ţi-e mai mare, iei o dobândă nedreaptă, de două sau de trei ori mai mare. Eu 
însă am să-ti satur lăcomia ta. Iti voi da mai mult decât ti-e pofta nesaţului tău. 
Acopăr cu dărnicia Mea nesaţul tău. Pretinzi o dobândă de unu la sută? Eu îţi 
dau de o sută de ori mai mult. 

- Dacă-i aşa, Te împrumut, Doamne! Te împrumut cu milostenia pe care o dau 
aici săracului! Dar când ai să-mi dai înapoi împrumutul? Vreau să hotărâm 
condiţiile. Vreau să întărim învoiala. Spune-mi timpul înapoierii banilor! 
Hotărăşte scadenţa! 

întrebarea asta, mai ales, este de prisos! "Că Dumnezeu este credincios în 
toate cuvintele Lui"( Ps. 144, 13). Dar pentru că un bun platnic are obiceiul şi 
intenţia de a măsura timpul şi de a hotărî ziua scadenţei, ascultă când şi unde îţi 
va plăti datoria Cel ce S-a împrumutat de la tine prin mâna săracului: "Când va 
şedea Fiul Omului pe tronul slavei Lui şi va pune oile de-a dreapta Lui şi 

caprele de-a stânga Lui, va zice celor din dreapta...! ". 

Aici ia aminte cum grăieşte Datornicul cel recunoscător creditorului Său, 
cum îi mulţumeşte Datornicul: "Veniţi, binecuvântaţii Părintelui Meu, de 
moşteniţi împărăţia gătită vouă de la întemeierea lumii. " Şi pentru ce? "Că am 
flămânzit, şi Mi-aţi dat să mănânc; am însetat, şi Mi-aţi dat să beau; gol am 
fost, şi M-aţi îmbrăcat, în temniţă, şi aţi venit la Mine; bolnav am fost, şi M-aţi 
cercetat; străin am fost, şi M-aţi primit "{ Matei 25, 31-36). 

Apoi, cei care au slujit bine la vreme se vor uita la nimicnicia lor şi la 
vrednicica Celui împrumutat şi vor spune: "Doamne, când Te-am văzut flămând, 
şi Te-am hrănit? Sau însetat, şi Ţi-am dat să bei"{ Matei 25, 37), Ţie, spre Care 
ochii tuturor nădăjduiesc, Tie, Care le dai lor hrană la bună vreme?{ Ps. 144, 
16). 

Cât e de mare bunătatea lui Dumnezeu! Din pricina iubirii Sale de oameni 
îşi ascunde vrednicia. 

"Am flămânzit, şi Mi-aţi dat să mănânc". 

Ce mare bunătate! Ce nemăsurată iubire de oameni! A flămânzit "Cel ce 
dă hrană la tot trupul"{ Ps. 135, 25), "Cel ce deschide mâinile şi satură pe tot 
cel viu de bunăvoinţă"{ Ps. 144, 16). 

"Am flămânzit, şi Mi-aţi dat să mănânc". 

Nu i se micşorează vrednicia Sa, ci iubirea Sa de oameni chezăşuieşte 
pentru săraci. 

"Am însetat, şi Mi-aţi dat să beau". 

- Cine-i Cel ce rosteşte aceste cuvinte? 

- Cel ce varsă apele în lacuri, râuri şi izvoare; Cel ce a spus în Evanghelie: "Din 
pântecele celui ce crede în Mine râuri de apă vie vor curge, precum a zis 
Scriptura" { Ioan 7, 38); Cel ce a spus: "De însetează cineva, să vină la Mine şi 
să bea "{ Ioan 7, 37). 

"Gol am fost, şi M-ati îmbrăcat". 

- Am îmbrăcat noi, oare, vor spune aceia, "pe Cel ce îmbracă cerul cu nori"?( 
Ps. 146, 8) Pe Cel ce îmbracă toată Biserica şi întreaga lume? "Câţi în Hristos 
v-aţi botezat în Hristos v-aţi îmbrăcat "(Gal. 3,27). 

"In temniţă am fost." 

- In temniţă, Tu, Cel ce slobozeşti pe cei din temniţă? Tălmăceşte-ne cele ce ne 
spui! Vrednicia Ta tăgăduieşte spusele. Când Te-am văzut în atât de mare lipsă? 
Când Ti-am făcut acestea? 

- "întrucât aţi făcut, răspunde El, unuia dintr-aceştia preamici, Mie Mi-ati 
făcut "(MsLtei'25, 40). 

Nu-i adevărat, deci, cuvântul că cel ce miluieşte pe sărac împrumută pe 
Dumnezeu? Şi, iată, lucru de mirare! M-a amintit de nici o altă faptă de virtute, 
decât de milostenie. Şi doar ar fi putut să spună: "Veniţi, binecuvântaţilor, că aţi 
trăit în curăţenie trupească şi sufletească, că afi trăit în feciorie, că aţi dus viată 
îngerească!". Dar le trece pe acestea sub tăcere! Nu că sunt nevrednice de a fi 
pomenite, ci pentru că vin în urma iubirii de oameni. 

Şi după cum celor din dreapta le-a dăruit împărăţia pentru milostenia lor, 
tot aşa şi pe cei din stânga i-a ameninţat cu pedeapsa, pentru asprimea lor. 

"Duceti-vă de la Mine, blestemaţilor, în întunericul cel mai din afară, care este 
gătit diavolului şi îngerilor lui"{ Matei 25,41). 

- Pentru ce? Pentru care pricină? 

"Pentru că am flămânzit, şi nu Mi-aţi dat să mănănc"{ Matei 25, 42). 

N-a spus: "că aţi făcut desfrânare, că aţi făcut adulter, că aţi furat, că aţi 
dat mărturie mincinoasă, că afi jurat fals". Toată lumea ştie că şi acestea sunt 
păcate, dar vin în urma neomeniei şi a nemilosteniei. 

- Pentru ce, Doamne, nu pomeneşti şi de celelalte căi de păcat? 

- Nu judec păcatul, răspunde Domnul, ci neomenia! Nu judec pe păcătoşi, ci pe 
cei ce nu s-au pocăit. Pentru neomenie vă osândesc! Aţi avut un leac atât de 
mare şî atât de bun pentru mântuire, milostenia, cu care puteaţi şterge orice 
păcat, şi aţi dispreţuit o atât de mare binefacere. 

Ocărăsc neomenia, ca rădăcină a păcatului şi a toată necredinţa; laud 
omenia, ca rădăcină a tuturor bunătăţilor. Pe unii îi ameninţ cu focul cel veşnic, 
iar altora le făgăduiesc împărăţia cerurilor. 

Bune sunt, Stăpâne, făgăduinţele Tale, bună este şi împărăţia Ta, pe care o 
aşteptăm, dar şi gheena, cu care ne ameninţi! Una ne îndeamnă, cealaltă ne 
înfricoşează: împărăţia ne îndeamnă spre bine, gheena ne înfricoşează cu folos. 

Dumnezeu ne ameninţă cu iadul, nu ca să ne arunce în iad, ci ca să ne 
scape de iad. Dacă ar fi vrut să ne pedepsească, nu ne-ar fi ameninţat mai 
înainte, pentru ca, întăriţi, să fugim de cele ce ne ameninţă, ne ameninţă cu pe- 
deapsa, ca să scăpăm de pedeapsă, ne înfricoşează cu cuvântul, ca să nu ne 
pedepsească cu fapta. 

Să împrumutăm dar pe Dumnezeu cu milostenia, să-L împrumutăm ca să- 
L avem pe El datornic, şi nu judecător, aşa precum am spus. Datornicul se 
sfieşte de cel care 1-a împrumutat, se sfieşte de el şi-1 respectă. Dacă cel ce a dat 
bani cu împrumut vine la uşa unui datornic, datornicul fuge, dacă e sărac; dar 
dacă e bogat, îl primeşte cu îndrăznire. 

Vezi şi altă fată minunată a Dreptului Judecător, scoasă din observarea 
lucrurilor omeneşti. Dacă împrumuţi pe un om sărac, iar acesta mai pe urmă se 
îmbogăţeşte şi poate să-ti plătească datoria, ti-o plăteşte fără să afle oamenii, ca 
să nu roşească de starea lui de mai înainte; îţi mulţumeşte, dar nu spune altora că 
i-ai făcut bine, fiindu-i ruşine de sărăcia lui de mai înainte. Dumnezeu nu face 
aşa, ci Se împrumută în ascuns, şi-Şi plăteşte datoria în văzul tuturor. Când 
primeşte, primeşte milostenia făcută, în taină; când dă înapoi, o dă înapoi în fata 
întregii creaţii. 

Dar poate că un bogat mă va întreba: 

- Pentru ce Dumnezeu mi-a dat mie bogăţie şi pentru ce nu i-a dat la fel şi 
săracului? 

- Dumnezeu putea să dea şi săracului bogăţie ca şi ţie, dar n-a vrut pentru ca nici 
bogăţia ta să nu fie neroditoare, şi nici sărăcia aceluia, fără plată. Ţie, bogatului, 
ti-a dat bogăţie ca să te îmbogăţeşti prin milostenie şi să împărţi cu dreptate: "A 
împărţit, a dat săracilor, dreptatea lui rămâne în veac"{ Ps. 111,8. (Evident, 
cuvântul "dreptate" nu are aici un înţeles juridic)). Vezi că bogatul strânge de pe 
urma milosteniei dreptate veşnică? Vezi-1 şi pe sărac! Pentru că nu are bogăţie, 

cu care să lucreze dreptate, are sărăcia, de pe urma căreia culege răbdare 
veşnică: "Răbdarea săracilor nu piere în veac"{ Ps. 9, 18), în Hristos, Domnul 
nostru, Căruia slavă în vecii vecilor. Amin. 

OMILIA A OPTA 



Despre pocăinţă 

Ieri am fost departe de voi, dar nu de bunăvoie, ci silit. Am fost departe de 
voi cu trupul, dar nu cu gândul; departe de voi cu trupul, dar nu cu mintea. Pe 
cât puteam, eram lipit de voi şi pe toţi în minte vă aveam. Că iarăşi, fraţilor, 
aceeaşi boală trecătoare mă ţinea; dar m-am grăbit să văd fetele voastre şi, cu 
rămăşiţele bolii încă în mine, am alergat la voi, dragii mei. 

Bolnavii caută, după boală, să se spele şi să facă baie; eu însă am socotit 
cu cale să văd doritele voastre fete, ca să-mi potolesc dorul de a vă propovădui; 
doream să văd acest ocean mare cu apă nesărată, această mare lipsită de valuri. 
Am venit să văd ogorul vostru cel curăţit de mărăcini. 

Care port este, oare, aşa de liniştit ca biserica? Care grădină este aşa de 
frumoasă ca adunarea voastră? Aici nu-i şarpele, care ispiteşte, ci Hristos, Care 
ne învaţă de taină; nu-i Eva, care ne pune piedică, ci Biserica, cea care ne tine în 
picioare; nu sunt aici frunze de copac, ci rodul Duhului; nu-i aici gard de spini, 
ci vie plină de belşug. Dacă găsesc spin în ea, îl schimb în măslin - că cele de 
aici nu sunt stânjenite de sărăcia firii, ci cinstite cu libertatea de voinţă; dacă 
găsesc lup, îl fac oaie, nu schimbând firea, ci prefăcând voinţa. 

De aceea n-ai greşi de-ai spune că biserica e mai mare decât corabia lui 
Noe. Corabia lui Noe a primit în ea animale şi a păstrat în ea tot animale; 
biserica însă primeşte animale şi le schimbă. Iată ce vreau să spun! A intrat în 
corabie uliu, a ieşit uliu; a intrat lup, a ieşit lup. 

In biserică însă intră uliu, şi iese porumbiţă; intră lup, şi iese oaie; intră 
şarpe, şi iese miel. Nu se schimbă firea, ci este alungat păcatul. 

Asta e pricina că vorbesc mereu de pocăinţă. Că pocăinţa, cumplită şi 
înfricoşătoare pentru păcătos, este leac păcatelor, istovire a fărădelegilor, 
secătuire a lacrimilor, îndrăznire către Dumnezeu, armă împotriva diavolului, 
sabie care-i taie capul, nădejdea mântuirii, pieirea deznădejdii. 

Pocăinţa deschide cerul, pocăinţa ne bagă în rai, pocăinţa biruie pe diavol, 
după cum încrederea în noi ne face să cădem. De aceea vă vorbesc mereu de 
pocăinţă! Eşti păcătos? Nu deznădăjdui! Şi eu nu voi înceta de a vă unge 
neîncetat cu aceste alifii. Ştiu doar ce armă puternică avem împotriva diavolului 
atunci când nu pierdem nădejdea. De ai păcate, nu deznădăjdui! Şi n-am să 
încetez de a-ti spune necontenit aceasta. De păcătuieşti în fiecare zi, în fiecare zi 
pocăieşte-te! Să facem cu noi ceea ce facem cu casele noastre, care se învechesc; 
când părţi din ele putrezesc, scoatem părţile putrezite şi punem în loc materiale 
noi; şi niciodată nu încetăm a face asta. Te-ai învechit azi din pricina păcatului? 
Innoieşte-te prin pocăinţă! 

- Dar pot să mă mântuiesc dacă mă pocăiesc? 

- Da, poţi! 

- Am trăit toată viata în păcate! Dacă mă pocăiesc, mă mântuiesc? 
-Da! 

- De unde ştiu? 

- De la iubirea de oameni a Stăpânului tău! 

- Să am, oare, încredere numai în pocăinţa de care îmi vorbeşti? Este, oare, în 
stare pocăinţa să şteargă atâtea păcate? 

- Dacă ar fi numai pocăinţa, atunci, pe bună dreptate, teme-te! Dar când iubirea 
de oameni a lui Dumnezeu se alătură pocăinţei, prinde curaj! Iubirea lui 
Dumnezeu nu are hotar, nici bunătatea Lui nu se poate tălmăci cu cuvântul. 
Păcatul tău are hotar; leacul însă nu are hotar. Păcatul tău, oricum ar fi, este 
păcat făcut de om; dar iubirea de oameni a lui Dumnezeu este negrăită. Ai 
curaj! Pocăinţa biruie păcatul! închipuie -ti o scânteie ce cade în ocean! Poate 
rămâne ea aprinsă? Poate să se vadă? Nu! Ei bine, ce e scânteia fată de ocean, 
aceea e păcatul fată de iubirea de oameni a lui Dumnezeu. Dar, mai bine spus, 
nici atâta. Oceanul, oricât de mare -ar fi, tot are margini. Bunătatea lui 
Dumnezeu însă e fără de margini . 

Nu vă spun acestea ca să vă fac trândavi, ci ca să vă fac şi mai sârguitori. 

V-am sfătuit de atâtea ori să nu vă mai duceţi la teatru. Ai auzit, dar nu m- 
ai ascultat. Te-ai dus la teatru şi ai călcat cuvântul meu. Dar să nu te ruşinezi să 
vii iarăşi la biserică şi să mă auzi din nou! 

- Te-am auzit şi nu ţi-am păzit cuvântul! Cum pot să mai vin iarăşi la biserică? 

- Deocamdată, ştii că n-ai păzit cuvântul meu! Deocamdată, te ruşinezi, roşeşti, 
porţi zăbala, fără să te mai mustre cineva! Deocamdată, cuvântul meu a prins 
rădăcină în cugetul tău, iar învăţătura mea te curăteşte fără ca eu să mă arăt. Nu 
mi-ai păzit cuvântul! Dar te osândeşti! Ei bine, pe jumătate l-ai păzit, chiar dacă 
nu l-ai păzit! L-ai păzit, pentru că ai spus: "Nu l-am păzit!". Cel care se 
învinuieşte că n-a păzit cuvântul meu, se sârguieşte să-1 păzească. Ai fost la 
spectacol? Ai săvârşit fărădelegea? Ai ajuns rob unei femei desfrânate? Ai venit 
de la teatru? Ţi-ai adus din nou aminte de cuvântul meu? Te-ai ruşinat? Ei bine, 
vino la biserică! Te-ai întristat? Roagă-te lui Dumnezeu! Te-ai ridicat până la 
atâta! 

- Vai mie, am auzit cuvântul tău şi nu l-am păzit! Cum să mai intru în biserică? 
Cum să-1 mai aud iarăşi? 

- Dimpotrivă, intră! Intră tocmai pentru că nu l-ai păzit, ca să-1 auzi din nou şi 
să-1 păzeşti. Dacă doctorul îţi dă o doctorie şi nu te vindeci, nu-ti mai dă, oare, a 
doua zi aceeaşi doctorie? Să ne închipuim un tăietor de lemne. Vrea să taie un 
stejar, îşi ia toporul şi dă cu el la rădăcină. Dacă-i dă o lovitură şi nu cade 
copacul cel fără de roade, nu-i dă, oare, altă lovitură, a patra, a cincea, a zecea? 
Fă şi tu la fel! Stejar este desfrânarea, e copac fără de roade; face ghindă, hrană 
pentru porci. De multă vreme e înrădăcinată desfrânarea în sufletul tău! A aco- 
perit conştiinţa ta cu coajă de copaci. Cuvântul meu e toporul. L-ai auzit într-o 
singură zi! Cum să fie doborâtă desfrânarea dintr-o dată, când e înrădăcinată în 
tine de atâta vreme? Să nu te minunezi de-mi vei auzi cuvântul de două ori, de 
trei ori, de o sută de ori, chiar de zeci de mii de ori! Caută numai să tai lucrul cel 
rău şi vânjos, adică obişnuinţa cea rea. Iudeii mâncau mană în pustie şi căutau 

ceapa din Egipt, spunând: "Bine ne era nouă în Egipt! "( Numeri 11, 18). Atât de 
ruşinos şi rău lucru este obişnuinţa cu păcatul! Iţi spun: Nu te iubesc, nu -ti 
mulţumesc, nu te îmbrăţişez pentru că ai reuşit să te dezbari deobişnuinţa cea 
rea in zece zile, în douăzeci de zile sau în treizeci de zile, ci te iubesc pentru c ă 
nu_ai deznădăjduit; te iubesc pentru că te-ai ruşinat de păcat si l-ai osândit. 

"Iarăşi am început să vorbesc despre dragoste! 

Ai auzit cuvântul meu, ai plecat de la biserică şi l-ai călcat? N-ai făcut ce 
ti-am spus? Să nu te ruşinezi să vii iarăşi la biserică! Ruşinează-te când 
păcătuieşti, nu te ruşina când te pocăieşti! Uită- te ce a făcut diavolul din tine! 

Păcatul şi pocăinţa sunt două lucruri diferite. Păcatul este rană, pocăinţa, 
leac. După cum în trup sunt şi răni, dar există şi doctorii, tot aşa şi în suflet sunt 
şi păcate, şi pocăinţă. 

Păcatul aduce ruşine, pocăinţa, îndrăznire. Ascultă-mă, te rog, cu mare 
luare-aminte, ca nu cumva, amestecând rânduiala, să pierzi folosul. Există deci 
rană şi doctorie, păcat şi pocăinţă. Păcatul este rana, pocăinţa - doctoria, în rană 
este puroi, în doctorie, curăţire de puroi; în păcat, puroi, în păcat, ocară, în păcat, 
batjocură; în pocăinţă, îndrăznire, în pocăinţă, libertate, în pocăinţă, curăţire de 
păcate. 

Ascultă-mă cu luare-aminte! 

Păcatului îi urmează ruşinea, pocăinţei, îndrăznirea. Eşti atent la cele ce 
spun? Satana a schimbat rânduiala asta şi a dat păcatului îndrăznire, iar 
pocăinţei, ruşine. N-am să mă opresc din vorbit până diseară, până nu voi lămuri 
ce spun! Trebuie să-mi împlinesc făgăduinţa. E cu neputinţă să mă stăpânesc. 
Există rană şi doctorie; rana are puroi; doctoria, puterea de a curaţi puroiul. 

Este, oare, puroi în doctorie? Este, oare, vindecare în rană? Nu-şi 
păstrează, oare, rana rânduiala ei, iar doctoria, rânduiala ei? Se poate schimba, 
oare, rana în doctorie şi doctoria în rană? Nicidecum! Să venim acum la sufletul 
păcătoşilor. Păcatul are ruşine, păcatul are ocară şi moştenire - necinstea; 
pocăinţa are îndrăznire, pocăinţa are post, pocăinţa are dreptate. 

"Spune tu, mai întâi, fărădelegile tale, ca să te indreptezi"{ Isaia 43, 26) 
Şi: "Dreptul este singur părăşul lui de la cel dintâi cuvânt" { Pilde 18, 17). 
Satana, ştiind că păcatul e însoţit de ruşine, care e în stare să îndepărteze pe 
păcătos de păcat, iar pocăinţa este însoţită de îndrăznire, care e în stare să atragă 
pe cel care se pocăieşte, a schimbat rânduiala şi a dat pocăinţei ruşinea, iar 
păcatului, îndrăznirea. 

- De unde aceasta? 

- Ţi-o spun eu! Păcătosul este târât de poftă cumplită spre o femeie desfrânată; 
merge în urma desfrânatei ca un rob; intră în locuinţa ei; nu se ruşinează, nu 
roşeşte când se împreunează cu desfrânata, când săvârşeşte păcatul; nici un pic 
de ruşine, nici un pic de roşeată pe obraz. Iese de acolo după săvârşirea 
păcatului. Dar, ca să se pocăiască, se ruşinează, nemernice! Când te împreunai 
cu defrânata nu te ruşinai, dar când ai venit să te pocăieşti, te ruşinezi? îmi spui 
că ti-e ruşine? Pentru ce nu ţi-a fost ruşine când te desfrânai? Săvârşeşte fapta şi 
nu se ruşinează! O spune şi roşeşte! A diavolului este viclenia aceasta! Diavolul 
nu-1 lasă pe păcătos să se ruşineze când face păcatul, ci-1 împinge să-1 

săvârşească în văzul lumii. Ştie, doar, diavolul că, dacă s-ar ruşina, ar fugi de 
păcat; dar îl face să se ruşineze când se pocăieşte; ştie, doar, diavolul că, dacă se 
ruşinează să-şi spună păcatul, nu se mai pocăieşte. Doar rele îi face diavolul: îl 
atrage spre păcat şi- 1 îndepărtează de pocăinţă. 

Pentru ce ti-e ruşine să-ti spui păcatul? Când ai făcut desfrânare nu ti-a 
fost ruşine. Când iei doctoria te ruşinezi? Când te scapi de păcat te ruşinezi? Se 
cuvenea să te ruşinezi atunci când păcătuiai! Atunci trebuia să-ti fie ruşine! 
Când ai ajuns păcătos nu te-ai ruşinat, şi te ruşinezi acum, când ai să ajungi 
drept Spune tu, mai întâi, fărădelegile tale, ca să te indreptezi. Cât este de mare 
iubirea de oameni a Stăpânului! N-a spus: "Ca să nu fii pedepsit!", ci "ca să te 
îndreptezil" . 

- Nu îi este de-ajuns, Doamne, păcătosului că nu-1 pedepseşti? Pentru ce îl mai 
faci încă şi drept? 

- Nu!, îti răspunde Dumnezeu. 

Uită-te cu luare-aminte la cuvintele: "II fac drept". 

- Dar cu cine a făcut Stăpânul asta? 

- Cu tâlharul! Când tâlharul a spus celuilalt tâlhar numai acele cuvinte: "Nu te 
temi tu de Dumnezeu? Noi pe bună dreptate, că am primit cele cuvenite pentru 
faptele noastre"{ Luca 23, 40-41), atunci Mântuitorul i-a spus: "Astăzi vei fi cu 
Mine în rai!"( Luca 23, 43). Nu i-a spus: "Te scap de osândă şi de pedeapsă", ci 
1 -a făcut drept şi 1 -a adus în rai. 

Ai văzut că a ajuns drept în urma mărturisirii? Mult iubitor de oameni este 
Dumnezeu! Nu Şi-a cruţat pe Fiul Său, ca să cruţe pe rob! A dat pe cel Unul- 
Măscut, ca să răscumpere nişte robi nerecunoscători! A dat Sângele cel scump al 
Fiului Lui! O, iubire de oameni a Stăpânului!( Ioan 3, 16; Romani 8, 32) 

Să nu-mi spui iarăşi: 

- Am făcut multe păcate! Cum voi putea să mă mai mântuiesc? 

- Tu nu poţi, Stăpânul tău poate! Şi într-atât, încât să-ti şteargă păcatele! Uită-te 
cu luare-aminte la ce spun! Aşa îţi şterge Stăpânul păcatele, că nu mai rămâne 
nici urmă de păcat! Cu trupurile rănite nu-i cu putinţă asta; ci, oricât de mult s-ar 
strădui doctorul, oricâte doctorii ar pune pe rană, rana nu dispare desăvârşit. Te 
loveşti la fată; rana s-a tămăduit, dar rămâne urma, mărturia rănii, şi ea strică 
frumuseţea chipului; şi se străduieşte mult doctorul să şteargă urma, dar nu 
poate; i se împotrivesc şi slăbiciunea firii omeneşti, şi neputinţa artei medicale, 
şi neputinţa doctorilor. Dar când Dumnezeu şterge păcatele, nu lasă nici urmă, 
nici nu îngăduie să rămână semn, ci, o dată cu sănătatea, dăruieşte şi frumuseţea, 
o dată cu izbăvirea de pedeapsă dă şi dreptate şi- 1 face pe cel ce păcătuise 
asemenea cu unul care n-a păcătuit. Dumnezeu pierde păcatul şi-1 face să nu 
mai fie, nici să mai revină, atât de desăvârşit îl pierde! Nu tu urmă, nu tu semn, 
nu tu mărturie, nu tu dovadă! 

Poate că cineva m-ar întreba: 

- De unde se vede asta? 

- Se cuvine, deci, să aduc dovezi de cele ce spun, ca să nu fie spusele mele 
numai o simplă afirmaţie. Şi am să vin cu dovezi din Scripturi, ca să capete 
temei ce v-am grăit. Am să vă aduc oameni răniţi, un popor întreg, oameni plini 

de bube, de puroi, de viermi, toţi numai o rană, toţi numai bube, care au putut să 
se vindece aşa de bine, că n-a mai rămas pe ei urmă, că n-a mai rămas semn, că 
n-a mai rămas mărturie. Au avut nu o rană, nu două, nu trei, nu patru, ci din cap 
până în picioare erau numai o rană. Fiţi cu luare-aminte la ce am să vă spun! 
Cuvântul ce vi-1 spun e mântuitor şi ne priveşte pe toţi. Eu prepar leacuri mai 
bune ca doctorii, leacuri pe care nici împăraţii nu le pot prepara. Ce poate face 
un împărat? Poate scoate din închisoare, dar din iad nu poate elibera; poate să 
dea bani, dar sufletul nu-1 poate mântui. 

Eu am să vă dau pe mâna pocăinţei, ca să-i cunoaşteţi puterea, să-i 
cunoaşteţi tăria, să cunoaşteţi că păcatul nu o biruie, că nu-i fărădelege în stare 
să-i biruie puterea. Deocamdată, am să vă aduc mărturie nu un om, nu doi, nu 
trei, ci multe mii de oameni, plini de bube, răniţi, plini de nenumărate păcate, 
care, prin pocăinţă, au putut să se mântuiască, încât nu le-a mai rămas nici urmă, 
nici semn de la buboaiele de mai înainte. Fiţi însă cu mare luare-aminte la ce vă 
spun; şi nu fiţi numai cu luare-aminte, ci căutaţi să şi ţineţi minte cele ce-am să 
vă spun, ca să-i învăţaţi şi pe cei care lipsesc, şi aşa să-i faceţi mai sârguincioşi 
pe cei care au fost lipsiţi de folosul celor ce s-au spus. Să vină înaintea noastră 
Isaia cel care a văzut pe serafimi, cel care a auzit cântarea cea de taină, cel care a 
prezis multe şi multe despre Hristos. Să-1 întrebăm ce-a vrut să spună prin 
cuvintele: "Vedenia pe care a văzut-o Isaia asupra Iudeii şi Ierusalimului '"{ Isaia 

1,1). 

- Spune-ne, profetule, vedenia pe care ai văzut-o! 

- "Ascultă, cerule, şi ia în urechi, pămân-tule, că Domnul a grăit "{ Isaia 1, 2). 

- Cum, profetule, una făgăduieşti şi alta ne spui? 

- Dar ce-am făgăduit? 

Când ai început să grăieşti, ai spus: "Vedenie asupra Iudeii şi 
Ierusalimului", şi laşi ludeea şi Ierusalimul şi vorbeşti cu cerul şi spre pământ 
îţi îndrepţi cuvântul; laşi pe oamenii cei cuvântători, şi vorbeşti cu stihiile 
cele necuvântătoare. 

Pentru că cei cuvântători au ajuns mai necuvântători decât cele 
necuvântătoare. Dar nu numai pentru asta, ci şi pentru că Moise a grăit tot aşa, 
spunând: "Ascultă, cerule, şi ia aminte, pămăntule, la graiurile gurii mele!"{ 
Deuteronom 32, 1), când avea să-i aducă pe iudei în pământul făgăduinţei şi când 
a văzut ce avea să se întâmple, anume că iudeii aveau să calce în picioare toate 
cuvintele lui. "Iau martori cerul şi pământul, a spus Moise, că dacă veţi părăsi pe 
Domnul Dumnezeu după ce veţi intra în pământul făgăduinţei, veţi fi 
împrăştiaţi în toate neamurile". 

A venit Isaia şi avea să înfăptuiască ameninţarea lui Moise. Isaia nu mai 
putea lua ca martor pe Moise, că murise, nici pe cei ce auziseră ameninţarea, că 
muriseră şi ei; atunci a chemat stihiile, pe care le luase martore şi Moise: "Iată, 
iudeilor, aţi pierdut făgăduinţa! Iată, aţi părăsit pe Dumnezeu! Cum să te chem, 
Moise? Ai murit şi te-ai săvârşit! Cum să chem pe Aaron? Şi acela a fost dat 
morţii!". 

- Nu poţi să chemi pe om, cheamă stihiile, i se răspunde. 

- De aceea şi eu, spune Isaia, pentru că sunt în viată, n-am să iau martor pe 

Aaron, nici pe cutare şi cutare om, pentru că şi ei au să moară, ci iau martore 
înaintea voastră stihiile, care rămân, cerul şi pământul. 

De aceea Isaia a spus: "Ascultă, cerule! Ia în urechi, pământule! Moise 
mi-a poruncit ca pe voi să vă chem azi". 

Dar nu numai pentru asta Isaia a chemat stihiile, ci şi pentru că grăia 
iudeilor. "Ascultă, cerule, că tu ai pogorât mana! Ia în urechi, pământule, că tu 
ai dat prepeliţa! Ascultă, cerule, că tu ai pogorât mana, că tu ai adus o mâncare 
mai presus de fire! Erai sus şi te-ai prefăcut în arie! Ia în urechi, pământule! Erai 
jos şi îndată ai pregătit masă!". Nu lucra natura, dar a lucrat harul; n-au arat boii, 
dar spicul era gata; nu erau mâini de bucătari, nu era poruncă, dar era mana, 
izvor sfinţit, care înlocuia pe toate; natura îşi uitase slăbiciunea ei! Cum de nu s- 
au ros hainele iudeilor? Cum de nu li s-au învechit încăltămintele? "Ascultă, 
cerule! Ia în urechi, pământule!". Şi totuşi, cu toate aceste amintiri, cu toate 
acele binefaceri, Stăpânul a fost ocărât! 

"Cu cine să vorbesc, se întreabă Isaia. Cu voi? Dar nu am om care să mă 
asculte. Iată, am venit, şi nu era om. Am grăit, şi nu era cine să mă asculte. Voi 
grăi, deci, celor necuvântătoare, că cei cuvântători s-au pogorât la josnicia 
necuvântătoarelor! ". 

Tot asta a făcut pe un alt profet să spună: "Ascultă, jertfelnicule, ascult ă- 
mă!"{ III Regi 13, 2), când a văzut că împăratul înnebuneşte, că idolul este 
adorat, că Dumnezeu este ocărât şi toţi ceilalţi, înmărmuriţi de frică. 

- Vorbeşti, profetule, cu piatra? 

- Da, pentru că împăratul este mai nesimţitor ca piatra! Ascultă, jertfelnicule, 
ascult ă-mă! 

Şi îndată s-a despicat altarul. Piatra a ascultat, piatra s-a sfărâmat şi jertfa 
s-a vărsat(III Regi 13, 3-5). 

- Cum? Omul n-a ascultat? 

- Nu! Omul, dimpotrivă, a întins mâna ca să apuce pe profet. 

- Şi Dumnezeu ce a făcut? 

- I-a uscat mâna(III Regi 13, 4). Vezi ce a făcut! Vezi iubirea de oameni a 
Stăpânului şi păcatul robului! 

- Dar pentru ce nu i-a uscat de la început mâna împăratului? 

- Ca împăratul să se înteleptească prin păţania pietrei. "Dacă piatra nu s-ar fi 
sfărâmat, i-a spus Dumnezeu, Eu te-aş fi cruţat. Dar pentru că piatra s-a sfărâmat 
şi tu nu te-ai îndreptat, peste tine aduc mânia Mea". 

A întins împăratul mâna să apuce pe profet, şi mâna s-a uscat. Biruinţa s-a 
arătat. Şi erau acolo atâţia ostaşi, atâţia generali şi multe ajutoare! Dar împăratul 
nu putea să strângă mâna. Mâna îi stătea întinsă; dădea glas, făcând cunoscută 
înfrângerea necredinţei şi victoria credinţei, iubirea de oameni a lui Dumnezeu şi 
nebunia împăratului. Şi să strângă mâna, împăratul nu putea. 

Dar ca nu cumva, tesând eu cuvânt cu cuvânt, să scap din vedere ce voiam 
să spun, hai să vă arăt ce vă făgăduisem. Dar ce vă făgăduisem? Făgăduisem să 
vă arăt că, deşi un om are mii şi mii de răni, dar dacă se pocăieşte şi face fapte 
bune, Dumnezeu îi şterge desăvârşit păcatele, că nu se mai văd nici urmă, nici 
semn, nici mărturie de păcatele de mai înainte. Asta v-am făgăduit-o şi asta voi 

încerca să v-o dovedesc. 

"Ascultă, cerule, şi ia în urechi, pămăntule, că Domnul a grăit!( Isaia 1, 

2). 

- Spune-mi, ce-a grăit? 

- "Fii am născut şi i-am crescut, iar ei s-au lepădat de Mine. Boul a cunoscut pe 
stăpânul său" - cel mai necuvântător dintre necuvântătoare - "şi asinul, ieslea 
domnului lui" - cel mai încăpăţânat dintre animalele încăpăţânate -, "dar Israel 
nu M-a cunoscut şi poporul Meu nu M-a înţeles. Vai, neam păcătos !"{ Isaia 1, 2- 

4). 

- Nu mai este, oare, nădejde de mântuire? Pentru ce spui: Vai? 

- Pentru că nu găsesc leac. 

- Pentru ce spui: Vai? 

- Pentru că am pus leacuri, dar nu s-a dezumflat buboiul. De asta Mi -am întors 
fata de la ei. Ce pot să mai fac? Nu Mă mai ostenesc să-i vindec! Vai! 

Dumnezeu imită pe o femeie care plânge. Şi bine face! Fiţi, vă rog, cu 
luare-aminte! 

- Pentru ce: Vai? 

- Pentru că aşa se spune la bolile trupeşti. Când doctorul vede că bolnavul nu 
mai are nădejde de vindecare, plânge; plâng cu suspine şi prietenii şi rudele. 
Dar acolo, în zadar şi fără de folos! Când bolnavul e pe moarte, de -ar plânge 
toată lumea, nu poate să-1 mai scoale. Aşa că plânsul este plâns de jale, nu de 
îndreptare. Cu bolile sufleteşti însă, nu-i aşa; ci, dacă plângi, de multe ori scoli 
pe un om al cărui suflet este mort. 

- Pentru ce? 

- Pentru că trupul, odată mort, nu mai poate fi ridicat cu putere omeneasc ă; pe 
când un om, cu sufletul mort, poate fi ridicat prin îndreptare. Vezi un desfrânat? 
Plânge- 1 ! Şi de multe ori îl ridici din p ăcat. De asta şi Pavel nu scria numai, nici 
nu îndemna numai, ci şi plângea cu lacrimi, sfătuind pe fiecare. 

- Fie! Sfâtuieşti, Pavele, dar pentru ce şi plângi? 

- Pentru ca, dacă nu reuşeşte sfatul, să ajute lacrimile. 

Tot aşa şi profetul plânge. Stăpânul nostru, văzând căderea Ierusalimului, 
spunea: "Ierusalime, care omori pe profeţi şi ucizi cu pietre pe cei trimişi la 
tine"( Matei 23, 37). Vorbeşte unui oraş căzut şi-1 plânge cum ar plânge pe un 
om. Profetul Isaia spune: "Vai, neam păcătos, popor plin depăcate!"{ Isaia 1, 4). 
Nu au trup sănătos. Ai văzut că sunt plini de bube? Sămânţă rea, fii 
nelegiuiţi(Ibidem). 

- Spune-mi, proorocule, pentru ce plângi? 

- "Aţi părăsit pe Domnul şi aţi mâniat pe Sfântul lui Israel! Pentru ce vă 
mai răniţi încă?( Isaia 1, 4-5). Cu ce pot să vă mai rănesc? Cu foamete sau cu 
ciumă? Au venit peste voi tot felul de pedepse, şi răutatea voastră tot nu s-a ter- 
minat. "Aţi adăugat nelegiuiri. Tot capul spre durere şi toată inima spre 
întristare" { Isaia 1, 5). "Nu este rană, nici vănătaie"{ Isaia 1, 6). 

Ce cuvinte ciudate! Cu puţin înainte spuneai, proorocule: "Sămânţă rea, 
fii nelegiuiţi aţi părăsit pe Domnul şi aţi mâniat pe Sfântul lui Israel"{ Isaia 1, 
4); şi: Vai, neam păcătos! Plângi, te baţi în piept, jeleşti, înşiri rănile şi deodată 

te întorci şi spui: Nu este rană, nici vânătaie! 

Fiţi cu luare-aminte! Atunci e rană în trup, când o parte a trupului e 
sănătoasă, iar altă parte a trupului, rănită. Aici însă spune că tot trupul este o 
rană: Nu e nici rană, nici vânătaie, nici buboi umflat, ci de la picioare până la 
cap n-ai unde pune plasture, nici untdelemn, nici bandaj (Isaia 1, 6). "Pământul 
vostru este pustiu, cetăţile voastre - arse, ţara voastră - mâncată de străini" { 
Isaia 1 ,7). V-am făcut toate acestea, dar voi nu v-aţi îndreptat. Am întrebuinţat 
tot meşteşugul Meu, dar bolnavul a rămas nesimţitor. "Veniţi, ascultaţi cuvântul 
Domnului, conducători ai Sodomei şi ai Gomorei! Ce nevoie am Eu de mulţimea 
jertfelor voastre? "{ Isaia 1, 10-11). 

- Ce? Vorbeşte acum sodomenilor? 

- Nu, ci pe iudei îi numeşte sodomeni, pentru că se aseamănă la purtări cu ei; de 
aceea le dă acest nume. 

"Veniţi, ascultaţi cuvântul Domnului, conducători ai Sodomei şi ai 
Gomorei! Ce nevoie am Eu de mulţimea jertfelor voastre?, zice Domnul. Sătul 
sunt de arderile de tot ale berbecilor! Seul mieilor nu -l vreau. De-Mi veţi aduce 
făină de grâu, zadarnic! Tămâia este urâciune înaintea Mea! Sufletul Meu 
urăşte lunile cele noi ale voastre şi sâmbetele voastre. Postul şi ziua cea mare 
nu le primesc, îmi voi întoarce ochii Mei de la voi, când veţi întinde mâinile 
voastre spre Mine "(Isaia 1, 10-1 1, 13, 14-15). 

Poate fi o mânie la fel cu asta? Profetul cheamă cerul, plânge, jeleşte, se 
vaită şi spune: Nu este rană, nu este vânătaie. Dumnezeu se mânie, nu primeşte 
jertfa, nici luna cea nouă, nici sâmbăta, nici făina de grâu, nici rugăciunea, nici 
întinderea mâinilor. 

Ai văzut buboi? Ai văzut boală de nevindecat, nu la un om, nu la doi, nu 
la zeci, ci la mii? 

- Ce s-a întâmplat apoi? 

- Dumnezeu le spune: "Spălăţi-vă, curăţiţi-va!"{ Isaia 1, 15) 

- Este oare, vreun păcat care să aducă deznădejde? 

- Nu! însuşi Dumnezeu le spune: Nu vă ascult pe voi, şi totuşi, Doamne, le spui: 
"Spălaţi-vă!" Cu ce scop le spui aceste cuvinte? 

- Sunt de folos şi unele, şi altele. Cele dintâi: Nu vă ascult pe voi, ca să 
înfricoşez; acestea: Spălaţi-vă, ca să atrag. 

- Dar dacă nu-i asculţi, nu au nădejde de mântuire; iar dacă nu au nădejde de 
mântuire, pentru ce le spui: Spălaţi-vă? 

Dumnezeu le spune asta pentru că este Tată iubitor, singurul Bun, şi-I este 
milă de ei mai mult decât îi este milă unui tată de copiii lui. Şi ca să afli că e 
Tată, le-a spus: "Ce voi face, ludo? "( v. Osea 6, 4). 

- Cum, Doamne, nu ştii ce vei face? 

- Ştiu, dar nu voiesc. Păcatele lor îmi cer să-i pedepsesc dar marea Mea iubire de 
oameni Ma opreşte. Ce-ti voi face? Te voi cruţa? Dar ai ajuns mai trândav! Să te 
pedepsesc? Dar Mă opreşte iubirea Mea de oameni! Ce-ti voi face? Să te pun ca 
pe Sodoma şi să te distrug ca pe Gomora? "Dar s-a întors inima Mea ". 

Cel Hepătimitor grăieşte ca un om pătimitor. Dar, mai bine spus, ca o mamă cu 
copilul ei. S-a întors inima Mea ca inima unei mame". Dar nu s-a mulţumit cu 

cel dintâi cuvânt, ci a adăugat: "M-am tulburat întru părerea Mea de rău"{ Osea 
11,8). 

- Cum? Se tulbură Dumnezeu? 

- Doamne fereşte! Dumnezeu nu se tulbură. Dar, după cum am spus, Dumnezeu 
se foloseşte de cuvintele de care ne folosim noi. 

"S-a tulburat inima Mea! Spălaţi-vă, curaţi-ţi-vă!". 

Ce vă făgăduisem? Că Dumnezeu îi ia pe păcătoşii care se pocăiesc, plini 
de mii şi mii de păcate, plini de buboaie, şi-i vindecă atât de desăvârşit, că nu le 
mai rămâne nici urmă de păcate, că nu le mai rămâne semn, nu le mai rămâne 
mărturie. 

"Spălaţi-vă, curăţiţi-vă, scoateţi vicleniile din sufletele voastre... învăţaţi- 
vă să faceţi bine"{ Isaia 1, 16, 17). 

- Ce bine porunceşti să facă? 

- "Ajutaţi pe orfan, faceţi dreptate văduvei "(Isaia 1,17). 

- Nu sunt grele poruncile; ci acelea pe care ni le impune şi firea. 

"Veniţi să stăm de vorbă, zice Domnul"{ Isaia 1, 18). Faceţi voi puţin, şi 
Eu adaug restul. Dati-Mi voi puţin, şi Eu dăruiesc totul. Veniţi! 

- Unde să venim? 

- La Mine, la Cel pe Care L-ati mâhnit, pe Care L-ati mâniat, la Mine, Cel ce 
am spus: Nu vă ascult pe voi, ca, înfricoşaţi de ameninţarea Mea, să-Mi potoliţi 
mânia. Veniţi la Cel ce nu vă ascultă, ca să vă ascult. 

- Şi ce faci, Doamne? 

- Nu las semn, nu las mărturie, nu las urmă. "Veniţi să stăm de vorbă, zice 
Domnul. Dacă vor fi păcatele voastre stacojii, ca zăpada le voi albi". 

- Nu mai rămâne urmă, nu mai rămâne semn? 

- "De vor fi păcatele ca roşeala, ca lâna le voi înălbi". 

- Nu mai rămâne negreală? nu mai rămâne pată? Cum se face asta? 

- Au fost, oare, altele făgăduinţele? nu! Gura Domnului a grăit acestea! Ai văzut 
nu numai măreţia făgăduinţelor, ci şi vrednicia Dăruitorului. Că lui Dumnezeu 
toate îi sunt cu putinţă, Cel ce face din murdar curat. 

Ascultându-L dar pe El şi cunoscând leacul pocăinţei, Lui să-I înălţăm 
slavă, că a Lui este slava şi puterea în veci. Amin. 

OMILIA A NOUA 
Despre pocăinţă. Către cei ce pleacă de la Sfânta 

Liturghie... 

(Despre pocăinţă. Şi către cei ce pleacă de la Sfânta 
Liturghie, în care şi despre Sfânta Masă şi despre 
Judecata viitoare) 



După cum semănătorii n-au nici un folos dacă aruncă seminţele pe cale, 
tot aşa şi noi n-avem vreun folos de pe urma numelui de creştin dacă faptele 
noastre nu sunt pe măsura numelui. 

Iar dacă vreţi, am să vă aduc martor de credinţă pe Iacov, fratele 
Domnului, care zice: "Credinţa fără fapte este moartă". Este deci nevoie de 
fapte; fără de ele nici numele de creştin nu ne poate fi de folos. Să nu te 
minunezi! Spune-mi, te rog, este de vreun folos soldatul care stă în armată, dar 
nu-i vrednic de armată şi nu luptă pentru împăratul care îl hrăneşte? Ar fi, poate, 
mai bine să nu stea în armată decât să batjocorească cinstea împăratului. 

Aşa şi cu creştinii. Nu merită, oare, să fie pedepsiţi când nu luptă pentru 
împăratul lor? Dar pentru ce spun: când nu luptă pentru împăratul lor? Facă 
Dumnezeu să lupte pentru sufletele lor! 

- Dar cum pot, mi se poate spune, să fiu în lume, înconjurat de treburi, să slujesc 
împăratului şi să mă mântuiesc? 

- Ce spui, omule? Vrei să- ti spun pe scurt că nu locul te mântuie, ci purtarea şi 
voinţa? 

Adam era în Rai, ca într-un port, şi s-a înecat; Lot era în Sodoma, ca pe 
mare, şi s-a mântuit; Iov stătea pe gunoi şi s-a îndreptăţit, iar Saul era în mijlocul 
bogăţiilor şi şi-a pierdut împărăţia -şi pe cea de aici, şi pe cea de dincolo. Nu te 
poţi apăra spunând: "Nu pot să fiu şi în lume, înconjurat de treburi, şi să mă şi 
mântuiesc". 

Ştii de unde ne vine acest gând? De acolo că nu ne rugăm des şi nici nu 
venim des la biserică. Oare, nu vedeţi pe cei care vor să primească dregătorii de 
la împăratul pământesc, cum stăruiesc şi cum pun pe alţii să intervină ca să 
dobândească ce doresc? Aceste cuvinte le spun celor ce pleacă de la 
dumnezeieştile slujbe şi celor care se pun la sfat şi pălăvrăgesc în timpul 
înfricoşătoarei şi Sfintei Liturghii. Ce faci, omule? N-ai făgăduit zicând: "Avem 
către Domnul", când preotul a spus: "Sus să avem mintea şi inimile"? Nu ti-e 
teamă, nu te ruşinezi să fii găsit mincinos în acel ceas înfricoşător? 

Vai, ce minune! Masa cea de taină este pregătită, Mielul lui Dumnezeu 
este junghiat pentru tine, preotul se nevoie şte pentru tine, foc duhovnicesc 

izvorăşte din preacurata Masă, Heruvimii stau împrejur, Serafimii, care cu şase 
aripi îşi acoperă fetele, zboară pe deasupra, toate Puterile cele netrupeşti 
împreună cu preotul se roagă pentru tine, focul cel duhovnicesc se pogoară, 
Sânge curge din preacurata coastă în potir spre curăţirea ta, şi tu nu te 
înfricoşezi, nu roşeşti că eşti găsit mincinos în acest înfricoşător ceas? 

Ai o sută şaizeci şi opt de ore pe săptămână; şi din acestea Dumnezeu Şi-a 
oprit pentru El numai o singură oră; şi cheltuieşti şi această oră în treburi 
lumeşti, în glume, în discuţii! Cu ce îndrăznire, deci, te mai apropii de Sfintele 
Taine? Ai îndrăzni, oare, să pui mâna pe pulpana hainei împăratului pământesc, 
dacă ti-ar fi mâna plină de murdărie? nicidecum! 

Să nu socoteşti că este pâine, nici că este vin ceea ce vezi! Că nu se dau 
afară ca celelalte mâncări. Ferească Dumnezeu! Să nu gândeşti aşa! Ci, după 
cum ceara unindu-se cu focul nu pierde nimic şi nimic nu prisoseşte, tot aşa 
socoteşte şi aici! Sfintele Taine intră în fiinţa trupului. De aceea, când ne 
apropiem să ne împărtăşim, să nu socotim că ne împărtăşim cu dumnezeiescul 
Trup ca din mâna unui om, ci să socotim că ne împărtăşim cu dumnezeiescul 
Trup ca din cleştele de foc al Serafimilor, pe care 1-a văzut Isaia; iar cu 
dumnezeiescul Sânge aşa să ne împărtăşim, ca şi cum am atinge cu buzele 
dumnezeiasca şi preacurata coastă a lui Hristos. 

Aşadar, fraţilor, să nu plecăm din biserică în timpul Sfintei Liturghii; şi 
iarăşi, când suntem în biserică, să nu stăm de vorbă. Să stăm cu frică şi cu 
cutremur, cu ochii plecaţi în jos, dar cu sufletul ridicat în sus. 

Să suspinăm, fără să ni se audă glasul, dar cu inima să ne bucurăm. Oare, 
nu vedeţi cât de nemişcaţi stau cei ce sunt lângă împăratul acesta pământesc, 
trecător şi muritor? Nu scot o vorbă, nu se clintesc, nu aruncă ochii ici şi colo, ci 
stau înfricoşaţi şi plini de cutremur. Ia pildă de la ei, omule, şi te rog să te 
înfăţişezi înaintea lui Dumnezeu aşa cum te-ai duce înaintea împăratului celui 
pământesc. Dar trebuie să te înfăţişezi cu mult mai multă frică înaintea 
împăratului celui ceresc. Acestea vi le-am spus adeseori şi nu voi înceta a vi le 
spune, până ce nu voi vedea că v-ati îndreptat. 

Când intrăm în biserică, să intrăm cum se cuvine lui Dumnezeu. Să nu 
avem în suflet dor de răzbunare, ca nu cumva rugându-ne, când spunem: "Iartă- 
ne nouă, precum şi noi iertăm greşiţilor noştri", să ne rugăm împotriva noastră, 
înfricoşătoare sunt cuvintele acestea! Cel ce le rosteşte, aproape că strigă aşa lui 
Dumnezeu: "Am iertat. Stăpâne, iartă-mă! Am dezlegat, dezleagă-mă! Le-am 
lăsat, lasă-mi-le! Dacă le-am ţinut, tine-mi-le! Dacă n-am iertat vecinului 
păcatele lui, nu mi le ierta nici Tu pe ale mele. Cu măsura cu care am măsurat, 
măsoară-mi şi Tu mie!". 

Ştiindu-le dar pe toate acestea, gândindu-ne la ziua cea înfricoşătoare a 
Judecăţii, la focul iadului şi la muncile cele înfricoşătoare de acolo, să ne 
întoarcem de pe calea noastră cea rătăcită. Va veni vremea când teatrul lumii 
acesteia se va risipi. Atunci nu mai putem lupta; după trecerea acestei vieţi, nu 
mai putem neguţători; după ce s-a închis stadionul, nu mai putem fi încununaţi. 

Timpul de acum e timp de pocăinţă; acela, de judecată! 

Timpul de acum e timpul luptelor; acela, al cununilor! 

Timpul de acum e timp de osteneală; acela, de odihnă! 

Timpul de acum e timp de muncă; acela, de răsplată! 

Deşteptati-vă, vă rog, deşteptati-vă şi să ascultăm cu râvnă cele spuse! 
Am trăit cu trupul, să trăim şi cu duhul! Am trăit în plăceri, să trăim şi în fapte 
de virtute! Am trăit în trândăvie, să trăim şi în pocăinţă! "Pentru ce te trufeşti, 
tină şi cenuşă? ". Pentru ce te mândreşti, omule? Pentru ce te făleşti? 

Ce nădăjduieşti de la slava lumii şi de la bogăţie? Să ne ducem la 
morminte, vă rog, şi să vedem tainele de acolo. Să vedem pe om descompus, 
oasele roase, trupurile putrezite. Dacă eşti înţelept, priveşte! Dacă eşti priceput, 
spune-mi: Cine e împăratul, cine e ostaşul? Cine e stăpânul, cine e robul? Cine e 
înţeleptul, cine e neînteleptul? Unde-i frumuseţea tinereţii? Unde-i fata cea 
frumoasă? Unde-s ochii cei strălucitori? Unde-i nasul cel bine întocmit? Unde -s 
buzele cele arzătoare? Unde-i frumuseţea obrajilor? Unde-i fruntea cea 
luminoasă? Nu-s toate praf? Nu-s toate cenuşă? Nu-s toate pulbere? Nu-s toate 
putreziciune? 

Gândindu-ne la acestea, fraţilor, şi aducându-ne aminte de ziua noastră 
cea din urmă, să ne întoarcem, cât mai avem timp, de pe calea noastră cea 
rătăcită. Am fost cumpăraţi cu Sânge scump. 

Pentru aceasta Dumnezeu pe pământ S-a arătat. Pentru tine, omule, 
Dumnezeu pe pământ S-a arătat şi nu avea unde să-Şi plece capul. Vai, ce 
minune ! Judecătorul vine să fie judecat pentru cei vinovaţi! Viata gustă moarte! 
Creatorul este pălmuit de creatură! Cel ce nu poate fi privit de Serafimi este 
scuipat de rob, gustă oţet şi fiere, este împuns cu suliţa, este pus în mormânt! Şi 
tu, spune-mi, te trândăveşti, dormi, dai din umeri cu dispreţ, omule? 

Nu ştii că, de ti-ai vărsa sângele tău pentru El, nici aşa n-ai făcut ce erai 
dator să faci că altul e sângele Stăpânului, şi altul sângele robului! Pocăieşte-te 
şi întoarce-te înainte de ieşirea sufletului, ca nu cumva să vină moartea şi tot 
leacul pocăinţei să fie fără de folos. Că aici, pe pământ, are putere pocăinţa; şi 
numai aici; în iad n-are nici o putere. Să căutăm pe Domnul, cât avem timp! Să 
facem binele ca să scăpăm de iadul cel fără de sfârşit ce va să fie şi să ne 
învrednicim de împărăţia cerurilor, cu harul şi iubirea de oameni a Domnului 
nostru Iisus Hristos, Căruia slava şi puterea în vecii vecilor. Amin. 

